****

##### DRAFT LIGJ

**Nr.\_\_\_\_\_\_\_\_, date \_\_\_\_\_\_\_\_\_\_2024**

**PËR**

**PËR SHËNDETIN E BIMËVE[[1]](#footnote-1)**

Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave,

**KUVENDI**

**I REPUBLIKËS SË SHQIPËRISË**

**VENDOSI**

KREU I

DISPOZITA TË PËRGJITHSHME

**Neni 1**

**Objekti dhe fusha e zbatimit**

1. Ky ligj vendos rregullat për përcaktimin e risqeve fitosanitare që vijnë nga çdo specie, shtamë ose biotip i agjentëve patogjenë, kafshë ose bimë parazitare që dëmtojnë bimët ose produktet bimore, referuar shkurtimisht si “dëmtuesit”, si dhe masat për reduktimin e këtyre risqeve në një nivel të pranueshëm.

2. Ligji zbatohet edhe për bimët joparazitare, që nuk përfshihen në listën e specieve të huaja invazive, dhe që konsiderohen dëmtues kur ka të dhëna se këto bimë paraqesin risqe fitosanitare, që kanë ndikim të konsiderueshëm ekonomik, social dhe mjedisor në territorin e Republikës së Shqipërisë.

**Neni 2 (1)**

**Qëllimi**

Qëllimi i këtij ligji është të garantojë mbrojtjen e shëndetit të bimëve dhe produkteve bimore nga dëmtuesit si dhe të parandalojë hyrjen dhe përhapjen e dëmtuesve në territorin e Republikës së Shqipërisë.

**Neni 3**

**Përkufizime**

Për qëllime të këtij ligji, termat e mëposhtëm kanë këto kuptime:

1. “Autoritet kompetent” është:

a) Ministria përgjegjëse për çështjet e shëndetit të bimëve, në nivel qendror.

b) çdo autoritet ose institucion tjetër, që i janë dhënë funksione dhe detyra të caktuara që lidhen me shëndetin e bimëve;

c) autoritetet përkatëse të vendeve të tjera.

2. “Bimë” është bima e gjallë dhe pjesë të veçanta të gjalla të bimës duke përfshirë:

a) farat, në kuptimin botanik, përveç atyre që nuk janë të destinuara për mbjellje;

b) frutat, në kuptimin botanik;

c) perimet;

d) tuberët, zhardhokët, bulbet, rizomat, rrënjët, nënshartesat, stolonet;

e) lastarët, trungjet, kërcejtë;

f) lule të prera;

g) degë me ose pa gjethe;

h) pemë të prera që mbajnë gjethe;

i) gjethet;

j) kulturat e indeve bimore, duke përfshirë kulturat qelizore, germplazmët, meristemat, klonet nga organizmat kimerë, materiale të vogla shumëzues;

k) polenet e gjalla dhe sporet;

l) sythat, sythat drunorë, kalemat, shermendet, shartimet;

3. “Bimë për mbjellje” janë bimët që synohen të mbeten të mbjella, të mbillen ose të ri-mbillen;

4. "Certifikata fitosanitare" është një dokument në letër ose elektronik i nënshkruar nga zyrtari certifikues për shëndetin e bimëve dhe që garanton përmbushjen e kushteve në lidhje me gjendjen shëndetësore të ngarkesës, dhe i lëshuar në përputhje me kërkesat për shëndetin e bimëve të vendit të destinacionit;

5. "Certifikata fitosanitare për rieksportim" është një dokument në letër ose elektronik i nënshkruar nga zyrtari certifikues për shëndetin e bimëve dhe që garanton përmbushjen e kushteve në lidhje me gjendjen shëndetësore të ngarkesës, i lëshuar në përputhje me kërkesat për shëndetin e bimëve të vendit ku ngarkesa importohet dhe/ose është transportuar, ruajtur, ripaketuar ose ndarë dhe që do të shoqërojë ngarkesën që rieksportohet;

6. “Çrrënjosje” është zbatimi i masave fitosanitare për eliminimin e një dëmtuesi nga një zonë;

7. "Deklaratë zyrtare" është certifikata fitosanitare, pasaporta bimore, shënja në materialin e ambalazhimit të drurit, druri ose objekte të tjera, ose vërtetimet tjera zyrtare në përputhje me këtë ligj;

8. “Dëmtues” është kërpudha, bakteri, virusi, insekti, nematoda, fitoplazma, bima e dëmshme, si dhe çdo organizëm tjetër i dëmshëm ose potencialisht i dëmshëm për bimët, produktet bimore dhe objektet e tjera;

9. “Eksport” është transporti i ngarkesave jashtë zonës doganore të Republikës së Shqipërisë, duke përfshirë rieksportin dhe eksportin e përkohshëm pas lëshimit të një certifikate fitosanitare për ngarkesat e bimëve dhe produkteve bimore që i nënshtrohen kërkesave të veçanta fitosanitare në vendet importuese;

10. “EPPO” është Organizata Evropiane dhe Mesdhetare e Mbrojtjes së Bimëve;

11. “Frekuencë” është përqindja ose numri i njësive në të cilat një dëmtues është i pranishëm në një mostër, ngarkesë, fushë ose popullatë tjetër të përcaktuar;

12. “Hyrja e dëmtuesit” është çdo hyrje e dëmtuesit në zonën ku ai nuk ka qenë ende i pranishëm ose është i pranishëm, por në masë të kufizuar;

13. “Hyrja në vend” është veprimi i futjes së mallrave në territorin e Republikës së Shqipërisë;

14. “Import” është hyrje e dërgesave në territorin doganor të Republikës së Shqipërisët, pa marrë parasysh se për çfarë qëllimi është lejuar hyrja e bimëve, produkteve bimore dhe objekteve të tjera në përputhje me legjislacionin doganor, përveç rastit të tranzitit;

15. "Inspektimi fitosanitar" është ekzaminimi i bimëve, produkteve bimore ose objekteve të tjera gjatë importit, eksportit, tranzitit, rieksportit, vendit të prodhimit dhe të gjitha vrojtimeve të tjera të brendshme fitosanitare me qëllim të përcaktimit të pranisë ose mungesës së dëmtuesve dhe garantimit të zbatimit të dispozitave të këtij ligji dhe legjislacionit për kontrollet zyrtare;

16. “IPPC” është Konventa Ndërkombëtare e Mbrojtjes së Bimëve;

17. “Kodi i gjurmueshmërisë” është një kod me shkronja, numra ose të përzier me shkronja e numra që identifikon një ngarkesë, lot ose njësi tregtimi, të përdorur për qëllime gjurmueshmërie, duke përfshirë kodet që i referohen një loti, grupi, serie, datës së prodhimit ose dokumenteve të operatorit profesionist;

18. “Lëvizje” është çdo qarkullim i bimëve, produkteve bimore ose objekteve të tjera në territorin e Republikës së Shqipërisë, përveç lëvizjes brenda vendit të prodhimit;

19. “Lot” është një numër njësish të një malli të vetëm, të identifikueshme nga homogjeniteti i tij i përbërjes, origjinës dhe elementëve të tjerë përkatës, që përbëjnë pjesë të një ngarkese;

20. “Masa fitosanitare” është çdo masë zyrtare që ka për qëllim të parandalojë hyrjen ose përhapjen e dëmtuesve karantinorë ose të kufizojë ndikimin ekonomik të dëmtuesve jo karantinorë të rregulluar;

21. “Mbajtja nën kontroll” është zbatimi i masave fitosanitare brenda dhe përreth një zone të infektuar për të parandaluar përhapjen e një dëmtuesi;

22. “Mbjellje” është çdo aktivitet për vendosjen e bimëve në një mjedis për rritjen duke përfshirë mbjelljen, shartimin ose aktivitete të ngjashme, për të siguruar rritjen, riprodhimin ose shumimin e tyre të mëvonshëm;

23. “Ministër” është ministri përgjegjës për çështjet e shëndetit të bimëve;

24. “Ministria” është ministria përgjegjëse për çështjet e shëndetit të bimëve;

25. “Monitorim” është një proces zyrtar i vazhdueshëm, për verifikimin e situatave fitosanitare;

26. “Mostër” është një pjesë ose sasi e vogël e bimëve, produkteve bimore dhe objekteve të tjera që përfaqëson të gjithë sasinë e bimeve, produkteve bimore dhe objekteve të tjera nga është marrë, për analizim.

27. "Mostër zyrtare" është mostra e marrë nga inspektorët fitosanitarë ose pyjorë ose nga personi i autorizuar që kryen detyra të deleguara me interes publik në organin e deleguar në zbatim të dispozitave të këtij ligji dhe legjislacionit për kontrollet zyrtare;

28. “Ngarkesë” është sasia e bimëve, produkteve bimore dhe objekteve të tjera që transportohen me të njëjtin mjet transporti dhe vijnë nga i njëjti territor ose shtet tjetër i transportuar dhe i pajisur nga një certifikatë e vetme fitosanitare ose dokument tjetër alternativ ose vulë identifikuese, e kërkuar për procedurat doganore ose për procedura të tjera, dhe të cilat mund të përbëhen nga një ose më shumë lote;

29. "Ndodhi" është proporcioni ose numri i njësive në të cilat një dëmtues është i pranishëm në një mostër, ngarkesë, fushë ose popullatë tjetër të përcaktuar.

30. “Njësi tregtimi” është njësia më e vogël e tregtueshme ose një njësi tjetër e përdorshme e tregtueshme, e cila mund të jetë një pjesë ose i gjithë loti;

31. “Objekt izolimi” është çdo objekt, përveç stacioneve të karantinës, ku dëmtuesit, bimët, produktet bimore ose objekte të tjera mbahen në kushte izolimi;

32. “Objekt tjetër” është çdo material ose objekt, përveç bimëve ose produkteve bimore, të aftë për të strehuar ose përhapur dëmtuesit, duke përfshirë tokën ose mjedisin e rritjes;

33. “Operator i miratuar” është operatori i regjistruar i miratuar nga autoriteti kompetent për të lëshuar pasaporta bimore, të vendosë shenjën identifikuese të materialit ambalazhues të drurit në territorin e Republikës së Shqipërisë, ose të lëshojë vërtetime të ndryshme nga shenja identifikuese e materialit ambalazhues të drurit.

34. “Operator profesionist” është çdo person, i përfshirë profesionalisht dhe me përgjegjësi ligjore për një ose më shumë nga aktivitetet e mëposhtme në lidhje me bimët, produktet bimore dhe objektet e tjera:

a) mbjelljen;

b) seleksionimin;

c) prodhimin, duke përfshirë rritjen, shumimin dhe mirëmbajtjen;

d) hyrjen dhe lëvizjen brenda dhe jashtë territorit të Republikës së Shqipërisë;

e) vendosjen në treg;

f) ruajtjen, grumbullimin, dërgimin dhe përpunimin;

35. “Operator i regjistruar” është operatori profesionist i regjistruar në regjistrin zyrtar të operatorëve profesionistë;

36. “Organ i deleguar” është një person juridik publik të cilit autoriteti kompetent i ka deleguar detyra në fushën e shëndetit të bimëve sipas parashikimve të këtij ligji;

37. “Produkt bimor” është materiali i papërpunuar me origjinë bimore dhe produkti i përpunuar që, nga natyra e tyre ose nga përpunimi i tij, mund të përbëjë risk për përhapjen e dëmtuesve karantinorë. Përveç rasteve kur parashikohet ndryshe, druri konsiderohet si produkt bimor vetëm nëse plotëson të paktën një ose më shumë nga kriteret e mëposhtme:

a) ruan të gjithë ose një pjesë të sipërfaqes natyrore të rrumbullakët, me ose pa lëvore;

b) nuk e ka ruajtur sipërfaqen e saj natyrale të rrumbullakët për shkak të sharrimit, prerjes ose këputjes;

c) është në formën e ashklave, grimcave, tallashit, mbeturinave të drurit, ciflave ose skrapit dhe nuk i është nënshtruar përpunimit që përfshin përdorimin e ngjitësit, nxehtësisë ose presionit ose kombinimit të tyre për të prodhuar pelet, briketa, kompensatë ose dërrasa grimcash;

d) përdoret ose synohet të përdoret si material paketimi, pavarësisht nëse është në përdorim apo jo për transportin e mallrave;

38. “Pasaporta e bimëve” është një dokument që vërteton se bimët, produktet bimore dhe objektet e tjera që lëvizin në territorin e Republikës së Shqipërisë plotësojnë kërkesat për gjendjen shëndetësore të bimëve parashikuara në këtë ligj dhe në aktet nën-ligjore të tij;

39. “Përdoruesi i fundit” është çdo person që blen bimë ose produkte bimore për përdorim personal dhe vepron për qëllime që janë jashtë fushës së tregtisë, biznesit ose profesionit të tij;

40. “Plan kontrolli" është një përshkrim i vendosur nga autoriteti kompetent qendror që përmban informacion mbi strukturën dhe organizimin e sistemit të kontrollit zyrtar, si dhe funksionimin e tij dhe planifikimin e hollësishëm të kontrolleve zyrtare që do të kryhen gjatë një periudhe kohe në fushën e shëndetit të bimëve;

41. "Praktikisht pa prani të dëmtuesit" është kur shkalla e pranisë së dëmtuesve, të ndryshëm nga dëmtuesit karantinorë ose dëmtuesit e zonës së mbrojtur karantinore, në bimët për mbjellje ose bimët frutore, është mjaft e ulët dhe siguron cilësi dhe dobishmëri të pranueshme të këtyre bimëve.

42. “Stacion karantine” është çdo stacion zyrtar për mbajtjen në karantinë të dëmtuesve, bimëve, produkteve bimore ose objekteve të tjera;

43. "Shëndeti i bimëve" ose “Fitosaniteti” është mbrojtja e bimëve, produkteve bimore dhe objekteve të tjera nga dëmtuesit, zbulimi/identifikimi, përcaktimi, monitorimi dhe parandalimi i shfaqjes dhe përhapjes, si dhe zhdukja e tyre duke përdorur masa fitosanitare;

44. “Testim” është një ekzaminim zyrtar, i ndryshëm nga ai vizual, për të identifikuar dëmtuesit ose për të përcaktuar nëse dëmtuesit janë të pranishëm;

45. “Trajtim” është një procedurë, zyrtare ose jo-zyrtare, për ngordhjen, inaktivizimin ose largimin e dëmtuesve, ose për t'i bërë ata dëmtues jopjellor, ose për devitalizimin e bimëve ose produkteve bimore;

46. "Vendosje” është ecuria e një dëmtuesi, në një të ardhme të parashikueshme pas hyrjes brenda një zone;

47. “Vendi i prodhimit” është e gjithë prona, pjesë e pronës ose pronat e grupuara, që përfaqësojnë një ose më shumë njësi prodhimi me të gjitha objektet, makineritë dhe pajisjet ndihmëse;

48. “Vendi i origjinës” është vendi ku janë rritur bimët dhe nga ku janë marrë produktet bimore;

49. “Vrojtim” është një procedurë zyrtare e kryer gjatë një periudhe të caktuar për të përcaktuar praninë e dëmtuesve, kufijtë ose karakteristikat e një popullate dëmtuese, në një zonë, ose vend prodhimi;

50. "Zyrtar përgjegjës për shëndetin e bimëve" është një person fizik i emëruar nga një autoriteti kompetent qendror, autoriteti inspektues fitosanitar, ose autoritet tjetër kompetent për shëndetin e bimëve, që është ose jo pjesë e stafit, i trajnuar në mënyrë të përshtatshme për të kryer kontrolle zyrtare dhe veprimtari të tjera zyrtare në përputhje me këtë ligj, legjislacionin për kontrollet zyrtare dhe aktet nënligjore në zbatim të tyre;

**KREU II**

**ORGANIZIMI DHE FUNKSIONIMI I SHËRBIMIT TË SHËNDETIT TË BIMËVE**

**Neni 4**

**Shërbimi i shëndetit të bimëve**

1. Shërbimi i shëndetit të bimëve organizohet dhe funksionon si sistem me varësi vertikale dhe ushtron veprimtarinë në të gjithë territorin e Republikës së Shqipërisë, sipas përcaktimeve të këtij ligji.

2. Shërbimi i shëndetit të bimëve është pjesë përbërëse e rrjetit të shëndetit ndërkombëtar e rajonal, që bashkëpunon me IPPC-në, organet homologe të Bashkimit Evropian dhe vendeve të tjera, organizma të tjerë ndërkombëtarë në fushën përkatëse, si dhe me të gjitha vendet, me të cilat ka marrëveshje dypalëshe.

3. Përfaqësuesit zyrtarë pranë organizmave ndërkombëtarë ose rajonalë në fushën e shëndetit të bimëve emërohen me urdhër ministri.

**Neni 5**

**Përbërja e shërbimit të shëndetit të bimëve**

1. Shërbimi i shëndetit të bimëve organizohet dhe funksionon si sistem me varësi vertikale dhe mbulon të gjithë territorin e Republikës së Shqipërisë.
2. Shërbimi i shëndetit të bimëve përbëhet nga autoritet kompetente të përcaktuara në nenin 6 të këtij ligji, laboratorët shtetëror, laboratorët kombëtar të referencës (LKR) dhe institucionet e shëndetit të bimëve.
3. Shërbimi i shëndetit të bimëve bashkëpunon me IPPC-në, EPPO-n, organet homologe të Bashkimit Europian dhe vendeve të tjera, organizma të tjerë ndërkombëtarë në fushën përkatëse, si dhe me të gjitha vendet, me të cilat ka marrëveshje dypalëshe.

4. Përfaqësuesit zyrtarë pranë organizmave ndërkombëtarë ose rajonalë në fushën e shëndetit të bimëve emërohen nga ministri.

**Neni 6**

**Autoritetet kompetente**

1. Autoritetet kompente për zbatimin e këtij ligji janë:

1. Autoriteti kompetent qëndror është Ministria përgjegjëse për shëndetin e bimëve;
2. Autoriteti kompetent për kryerjen e kontrollit zyrtar, monitorimin dhe vrojtimin për bimët, produktet bimore dhe objektet e tjera, është institucioni përgjegjës për garantimin e mbrojtjes së shëndetit të bimëve brenda territorit, referuar shkurtimisht si IPKSHB;
3. Autoriteti kompetent për kryerjen e kontrollit zyrtar për bimët, produktet bimore dhe objektet e tjera në pikën e kontrollit kufitar, është institucioni përgjegjës për kryerjen e këtij kontrolli në pikat e kontrollit kufitar, referuar shkurtimisht si IPKZPKK.

ç) Autoriteti kompetent për kryerjen e kontrollit zyrtar për shëndetin e pyjeve, në zbatim të këtij ligji është insitucioni përgjegjës për kontrollin e pyjeve, referuar shkurtimisht si IPKP;

**Neni 7**

**Përgjegjësitë e autoriteteve kompetente**

1. Ministria përgjegjëse për shëndetin e bimëve ka këto funksione dhe kompetenca:

a) harton politika për shëndetin e bimëve dhe monitoron zbatimin e tyre;

b) harton dhe propozon akte ligjore dhe nënligjore në fushën e shëndetit të bimëve si dhe nxjerr urdhra dhe udhëzime;

c) koordinon bashkëpunimin me institucione të tjera qendrore dhe vendore që janë përgjegjëse për aspekte të veçanta të shëndetit të bimëve;

ç) monitoron dhe koordinon veprimtarinë e institucioneve, në varësi të saj, që janë përgjegjëse për aspekte të caktuara të shëndetit të bimëve;

d) miraton krijimin e grupeve të posaçme dhe grupeve teknike shkencore për çështje ose situatave të veçanta që lidhen me shëndetin e bimëve;

dh) siguron burimet e nevojshme njerëzore, financiare dhe logjistike për zbatimin e legjislacionit, politikave dhe marrëveshjeve ndërkombëtare në fushën e shëndetit të bimëve;

e) përfaqëson Republikën e Shqipërisë në organizata dhe marrëveshjet ndërkombëtare, garanton përmbushjen e detyrimeve që rrjedhin nga ato si dhe kontribuon në zgjerimin e bashkëpunimeve dhe angazhimin në marrëveshje të tjera që lidhen me shëndetin e bimëve;

ë) është përgjegjëse për shkëmbimin e informacionit, lidhur me shëndetin e bimëve, me institucione dhe organizata, kombëtare dhe ndërkombëtare, përfshirë Komisionin Evropian, IPPC dhe EPPO.

2. Autoritetet kompetente ushtrojnë detyrat dhe përgjegjësitë e përcaktuara në këtë ligj, dhe aktet nënligjore në zbatim të tij.

Autoritetet kompetente, me miratim të autoritetit kompetent qëndror, i delegon organit të deleguar veprimtari, në përputhje me objektivin e kёtyre autoriteteve kompetente.

3. Organizmi dhe funksionimi autoriteteve kompetente të përcaktuara në germën b) dhe c) të pikës 1 të nenit 6 përcaktohen me vendim të Këshillit të Ministrave.

**KREU III**

**Financimi i shërbimit TË SHËNDETIT TË BIMËVE**

**Neni 8**

Financimi

1. Shërbimi shëndetit të bimëve financohet nga:

a) buxheti i shtetit;

b) mjetet financiare të siguruara nga veprimtaritë fitosanitare;

c) sponsorizime nga persona fizikë e juridikë, vendas e të huaj, për të mbështetur veprimtari shkencore e kualifikuese dhe sigurim aparaturash e mjetesh pune;

ç) çdo burim tjetër të ligjshëm, sipas përcaktimit të legjislacionit në fuqi.

2. Tarifat e shërbimeve të shëndetit të bimëve, që kërkohen për qëllimin bazë të mbrojtjes së shëndetit të bimëve, përcaktohen me udhëzim të ministrit.

Neni 9

Përdorimet e financimit

1. Burimet financiare të shërbimit të shëndetit të bimëve, të siguruara nga buxheti i ministrisë, dhe të ardhurat e tjera përdoren për:

a) zbatimin e masave kundër dëmtuesve të shëndetit të bimëve, të përfshira në programet shtetërore të kontrollit dhe çrrënjosjes dhe në listën e dëmtuesve karantinorë prioritar;

b) pajisjet e laboratorëve shtetëror të mbrojtjes së bimëve;

c) zbatimin e programeve kombëtare të vrojtimit dhe monitorimit, sipas përcaktimeve të këtij ligji;

ç) zbatimin e programeve kombëtare të vrojtimit të dëmtuesve karantinor.

d) hartimin, përpunimin dhe zbatimin e projekteve të kërkimit shkencor, të veprimtarive të konsulencës dhe të kualifikimeve;

dh) ngritjen dhe administrimin e sistemeve kompjuterike për informacionin fitosanitar dhe të regjistrave të shërbimit të shëndetit të bimëve;

e) mbështetjen e veprimtarisë së kontrollit të shërbimit të shëndetit të bimëve;

ë) zbatimin e programeve të trajnimit për punonjësit e shërbimit të shëndetit të bimëve;

f) pjesëmarrjen në studime/testime ndërlaboratorike në nivel kombëtar dhe ndërkombëtar;

g) regjistrimin e operatorëve profesionist.

2. Ministria mban një fond rezervë të detyrueshëm vjetor mjetesh financiare, jo më pak se 5 për qind të buxhetit të miratuar për shërbimin shëndetit të bimëve, për raste të domosdoshme dhe emergjente për luftimin e dëmtuesve të bimëve.

3. Ministri me urdhër miraton shpërndarjen dhe përdorimin e burimeve financiare të shërbimit të shëndetit të bimëve.

**Neni 10**

Financimet për emergjencat

1. Masat e veçanta për rastet emergjente të përhapjes e të shtimit masiv të dëmtuesve, të cilët nuk mund të kufizohen me metodat e zakonshme të kontrollit, si dhe mobilizimi për këtë qëllim i subjekteve shtetërore e private, të cilat zotërojnë kapacitetet e nevojshme njerëzore e materiale, përcaktohen me urdhër të ministrit.

2. Shpenzimet, që kryhen për përballimin e masave të veçanta në këto raste përballohen nga buxheti vjetor i ministrisë.

3. Përdorimi i fondit për përballimin e situatave të tilla dhe mënyra e administrimit të tij përcaktohen me urdhër të ministrit.

**Neni 11**

**Kompensimi**

Për bimët, produktet bimore dhe objektete e tjera të cilat shkatërrohen dhe groposen, bazuar në vendimin e marrë nga autoriteti kompetent në zbatim të masave sipas programit shtetëror të kontrollit dhe çrrënjosjes së dëmtuesve, pronari kompensohet nga buxheti i ministrisë në masën e vlerës së dëmit të përcaktuar me vendim të Këshillit të Ministrave.

**Neni 12**

**Mospërfitimi i kompensimit**

Pronarët e bimëve, produkteve bimore dhe objekteve të tjera nuk përfitojnë dëmshpërblim në rastet kur:

a) nuk kanë vënë në dispozicion bimët, produktet bimore dhe objektet e tjera të tyre për identifikimin dhe zbatimin e masave nën programin shtetëror të kontrollit;

b) nuk kanë njoftuar menjëherë për shfaqjen e dëmtuesit;

c) nuk ka zbatuar masat e përcaktuara nga autoriteti kompetent për dyshimin ose konfirmimin e dëmtuesit;

ç) dëmtuesi shfaqet gjatë importit dhe kur pronari është vetë fajtor për përhapjen e dëmtuesits, duke blerë bimë, produkte bimore dhe objekte të tjera të dyshimta, të pashoqëruara me certifikatë fitosanitare;

d) kanë shkelur kërkesat fitosanitare për shëndetin e bimëve;

e) nuk është kryer shkatërrimi i bimëve, produkteve bimore ose objekteve të tjera në afatet e përcaktuara nga legjislacioni shëndetit të bimëve në fuqi.

**KREU IV**

**Dëmtuesit Karantinorë**

**Neni 13**

**Përcaktimi i dëmtuesve karantinorë**

1. Një dëmtues është një "dëmtues karantinor", në lidhje me një territor të përcaktuar, nëse i plotëson të gjitha kushtet e mëposhtme:

1. vërtetohet identiteti i tij në kuptimin e identitetit taksonomik, në përputhje me kriteret për identifikimin e dëmtuesve të cilët kualifikohen si dëmtues karantinorë të miratuar me udhëzim ministri, kritere të cilat duhet të reflektojnë zhvillimet e njohurive shkencore dhe teknike si edhe të standardeve ndërkombëtare përkatëse;
2. nuk është i pranishëm në kuptimin që nuk njihet prania e tij në territorin në fjalë ose, nëse është i pranishëm, nuk është i shpërndarë gjerësisht brenda atij territori që nënkupton se dëmtuesi mund të jetë në një pjesë të kufizuar të territorit ose është i pranishëm në sasi të vogël, të parregullt, të izoluar dhe të rrallë;
3. është në gjendje të hyjë, të vendoset dhe të përhapet brenda territorit, ose, nëse është i pranishëm në territor, por jo i shpërndarë gjerësisht, është në gjendje të hyjë, të vendoset dhe të përhapet brenda atyre pjesëve të atij territori ku ai mungon;
4. hyrja, vendosja dhe përhapja e tij, në një territor ku ai mungon ose është i pranishëm, por jo gjerësisht i shpërndarë, do të kishte një ndikim të papranueshëm ekonomik, mjedisor ose social.
5. ekzistojnë masa të arritshme dhe efektive për të parandaluar hyrjen, vendosjen ose përhapjen e atij dëmtuesi brenda atij territori si dhe për të zbutur riskun dhe ndikimin e tij.

2. Lista e dëmtuesve karantinorë për territorin e Republikës së Shqipërisë miratohet në përputhje me përcaktimet e pikës 2 të nenit 15 të këtij ligji.

**Neni 14**

**Dëmtuesve karantinorë**

Një dëmtues karantinor është një “dëmtues karantinor për territorin e Republikës së Shqipërisë” nëse përfshihet në listën e dëmtuesve karantinorë të referuar në pikën 2 të nenit 15 të këtij ligji.

**Neni 15**

**Ndalimi i hyrjes, lëvizjes, mbajtjes, shumëzimit ose lëshimit të dëmtuesve karantinorë**

1. Një dëmtues karantinor ndalohet të hyjë, të lëvizë, të mbahet, shumëzohet ose lëshohet brenda territorit të Republikës së Shqipërisë.

2. Lista e dëmtuesve karantinorë për territorin e Republikës së Shqipërisë përcaktohet sipas procedurës të shkronjës a) të pikës 1 të nenit 106.

3. Lista e dëmtuesve karantinorë përfshin gjithashtu dhe:

a) dëmtuesit që janë autoktonë ose të vendosur në çdo pjesë të territorit të Republikës së Shqipërisë, qoftë në mënyrë natyrale apo për shkak të hyrjes së tyre nga jashtë territorit shqiptar, dhe do të shënohen në listën e dëmtuesve karantinorë si dëmtues që dihet se janë hasur në territorin e Republikës së Shqipërisë;

b) dëmtuesit që nuk janë autoktonë ose të vendosur në ndonjë pjesë të territorit të Republikës së Shqipërisë, do të shënohen në listën e dëmtuesve karantinorë si dëmtues që nuk dihet se janë hasur në territorin e Republikës së Shqipërisë.

4. Lista e dëmtuesve karantinorë përditësohet duke shtuar ose hequr dëmtuesit përkatës nga kjo listë, kur rezultatet e një vlerësimi të kryer tregojnë se një dëmtues që nuk përfshihet në listën e dëmtuesve karantinorë plotëson kushtet për të qenë në atë listë ose se një dëmtues i përfshirë në listën e dëmtuesve karantinorë nuk plotëson më një ose më shumë nga këto kushte.

**Neni 16**

**Dëmtuesit Prioritarë**

1. Dëmtuesit karantinorë konsiderohen “dëmtues prioritarë” nëse plotësojnë të gjitha kushtet e mëposhtme:

a) nëse është një dëmtues karantinor sipas shkronjës b) të pikës 1.1 të nenit 29 të këtij ligji;

b) ndikimi i tyre i mundshëm ekonomik, mjedisor ose social në territorin e Republikës së Shqipërisë është shumë i madh;

c) janë të përfshirë në listën e dëmtuesve prioritarë.

2. Lista e dëmtuesve prioritarë miratohet me urdhër të ministrit dhe kjo listë ndryshohet kur rezultatet e një vlerësimi tregojnë se një dëmtues karantinor plotëson kushtet e përmendura në pikën 1 të këtij neni ose nëse një dëmtues nuk i plotëson më një ose më shumë nga këto kushte, duke shtuar ose duke e hequr dëmtuesin nga kjo listë.

3. Në rastet ku paraqiten risqe serioze nga dëmtuesit dhe në situate emergjente, ministri menjëherë miraton me urdhër listën e dëmtuesve prioritarë.

**Neni 17**

**Dëmtuesit karantinorë të përdorur për testime zyrtare, qëllime shkencore ose edukative, eksperimente, përzgjedhje të varieteteve ose seleksionim**

1. Pa rënë ndesh me kufizimet e parashikuara në pikën 1 të nenit 14 të këtij ligji dhe për qëllime testimi zyrtar, qëllime shkencore ose edukative, eksperimente, përzgjedhje të varieteteve ose seleksionim, ministri me urdhër, me propozim të IPKSHB, IPKP dhe LKR, miraton lejimin e përkohshëm për hyrjen, lëvizjen brenda territorit të Republikës së Shqipërisë, mbajtjen dhe seleksionimin në këtë territor, të dëmtuesve karantinorë ose dëmtuesve që i nënshtrohen masave në lidhje me dëmtuesit që nuk janë të listuar si dëmtues karantinorë sipas pikës 1.3 të nenit 26.

Lejimi i përkohshëm miratohet për aktivitetin në fjalë vetëm nëse vendosen kufizime të përshtatshme për të siguruar që hyrja, lëvizja, mbajtja, shumimi ose përdorimi i dëmtuesit në fjalë nuk rezulton në vendosjen ose përhapjen e tij brenda territorit të Republikës së Shqipërisë, duke marrë parasysh identitetin, biologjinë dhe mjetet e shpërndarjes së dëmtuesit, aktivitetin e parashikuar, ndërveprimin me mjedisin dhe faktorë të tjerë të rëndësishëm që lidhen me riskun që paraqet ai dëmtues.

2. Miratimi për lejimin e përkohshëm, përfshin të gjitha kushtet e mëposhtme:

a) dëmtuesi duhet të mbahet në një vend dhe në kushtet që janë të përcaktuara në miratimin e lejimit të përkohshëm;

b) aktiviteti që përfshin dëmtuesin duhet të kryhet në një stacion karantine ose në një objekt izolimi të caktuar nga IPKSHB, IPKP dhe LKR në përputhje me nenin 62 të këtij ligji dhe të përcaktuar në miratimin e lejimit të përkohshëm;

c) c) aktiviteti që lidhet më dëmtuesin duhet të kryhet nga një personel me kompetenca shkencore dhe teknike të konsideruara si të përshtatëshme nga IPKSHB, IPKP dhe LKR dhe që parmendën në urdhërin për lejimin e përkohshëm, d) dëmtuesi duhet të shoqërohet me miratim të lejimit të përkohshëm kur hyn, lëviz, mbahet ose shumohet në territorin e Republikës së Shqipërisë.

3. Lejimi i përkohshëm sipas pikës 1 të këtij neni kufizohen për sa i përket sasisë së dëmtuesit që mund të hyjë, lëvizet, mbahet, shumohet ose përdoret si dhe kohëzgjatjes të nevojshme për aktivitetin në fjalë. Urdhëri për lejimin e përkohshëm lëshohet në përputhje me kapacitetin e stacionit të caktuar të karantinës ose objektit të izolimit.

4. Lejimi i përkohshëm përfshin kufizimet e nevojshme për të eliminuar në mënyrë efektive riskun e vendosjes dhe përhapjes së Dëmtuesit Karantinorë përkatës ose dëmtuesit që i nënshtrohet masave në lidhje me dëmtuesit që nuk janë në listën e dëmtuesve karantinorë vendas.

5. IPKSHB dhe IPKP monitoron respektimin e kushteve dhe kufizimeve të parashikuara në pikat 3 dhe 4 të këtij neni dhe ndërmerr veprimet e nevojshme në rastet e shkeljeve. Kur është e nevojshme vendoset shfuqizimi i miratimit të lejimit të përkohshëm,

6. Ministri miraton me udhëzim formularin e miratimit të lejimit të përkohshëm dhe rregullat e hollësishme lidhur me:

a) shkëmbimin e informacionit ndërmjet autoriteteve kompetente në lidhje me hyrjen, lëvizjen brenda territorit, mbajtjen, shumimin dhe përdorimin në territorin e Republikës së Shqipërisë të dëmtuesve në fjalë;

b) procedurën dhe kushtet për dhënien e miratimit të lejimit të përkohshëm; dhe

c) monitorimin e përputhshmërisë dhe veprimet që duhen ndërmarrë në rast shkeljesh, sipas pikës 6 të këtij neni.

**Neni 18**

**Njoftimi për një rrezik të afërt**

1. Kur IPKSHB, IPKP dhe/ose IPKZPKK ka prova se ekziston një rrezik i afërt i hyrjes së një dëmtuesi karantinor në territorin e Republikës së Shqipërisë ose në një pjesë të tij ku ai dëmtues nuk është ende i pranishëm, IPKSHB, IPKP dhe/ose IPKZPKK njofton menjëherë me shkrim ministrinë për këtë konstatim.

2. Pika 1 e këtij neni zbatohet gjithashtu për një dëmtues që nuk përfshihet në listën e dëmtuesve karantinorë, kur:

a) dëmtuesi i nënshtrohet masave për dëmtuesit që nuk janë të përfshirë në listë si dëmtues karantinorë; ose

b) IPKSHB, IPKP dhe/ose IPKZPKK vlerëson se dëmtuesi mund të plotësojë kushtet për përfshirjen në listën e dëmtuesve karantinorë .

3. Operatorët profesionistë dhe çdo person ose institucion tjetër, përfshirë institucionet kërkimore, njoftojnë menjëherë IPKSHB, IPKP ose ministrinë për çdo provë që ata mund të kenë për një rrezik të afërt, në lidhje me dëmtuesit karantinorë ose dëmtuesit e përmendur në pikën 2 të këtij neni.

**Neni 19**

**Konfirmimi zyrtar për praninë e një dëmtuesi karantinor**

1. Kur IPKSHB, IPKP dhe AKPZPIK dyshojnë ose kanë prova në lidhje me praninë e një dëmtuesi karantinor, ose një dëmtuesi që i nënshtrohet masave të marra për dëmtuesit që nuk janë të përfshirë në listë si dëmtues karantinorë, në një pjesë të territorit të Republikës së Shqipërisë, ku ai dëmtues nuk dihej më parë se ishte i pranishëm, ose në një ngarkesë bimësh, produktesh bimore ose objekte të tjera që kanë hyrë, janë të destinuara për të hyrë ose lëvizur brenda territorit të Republikës së Shqipërisë, merr menjëherë të gjitha masat e nevojshme për të konfirmuar zyrtarisht nëse ai dëmtues është ose jo i pranishëm. Konfirmimi zyrtar bazohet në diagnozën e një laboratori kombëtar reference, sipas parashikimeve të legjislacionit për kontrollet zyrtare dhe veprimtaritë e tjera zyrtare.

2. Në pritje të konfirmimit zyrtar për praninë e dëmtuesit dhe nëse është e nevojshme, IPKZPIK nëse është në import ose IPKSHB dhe IPKP për brenda territorit, merr masa fitosanitare për të eliminuar riskun e përhapjes së atij dëmtuesi.

 3. Dyshimi ose provat e përmendura ne lidhje me praninë e nje një dëmtuesi karantinor bazohen në çdo informacion të marrë nga një operator profesionist, një person i ndryshëm nga operatori profesionist ose çdo burim tjetër.

**Neni 20**

**Njoftimi për dëmtuesit karantinorë**

1. IPKZPIK nëse është në kufi ose IPKSHB dhe IPKP për brenda territorit, njofton menjëherë autoritetin kompetent qendror kur zyrtarisht ka konfirmuar ndonjë nga situatat e mëposhtme:

a) praninë në territorin e Republikës së Shqipërisë të një dëmtuesi karantinor, prania e të cilit nuk dihej;

b) praninë e një dëmtuesi karantinor në një pjesë të territorit, ku më parë nuk ishte i pranishëm;

c) praninë në territor të një dëmtuesi karantinor në një ngarkesë me bimë, produkte bimore ose objekte të tjera që kanë hyrë, janë të destinuara për të hyrë ose për të lëvizur brenda territorit të Republikës së Shqipërisë.

2. Kur ndonjë nga situatat e parashikuara në pikën 1 të këtij neni konfirmohet zyrtarisht, ministria njofton autoritetet kompetente të vendeve përkatëse. Kriteret, formati dhe procedura e njoftimit miratohet me udhëzim ministri.

**Neni 21**

**Informacioni që i jepet operatorëve profesionistë mbi dëmtuesit karantinorë**

1. Kur një nga situatat e përmendura në pikën 1 të nenit 20 të këtij ligji konfirmohet zyrtarisht, IPKSHB ose IPKZPIK, sipas rastit, garanton informimin e menjëhershëm të operatorëve profesionistë, bimët, produktet bimore ose objekte të tjera të të cilëve mund të preken nga prania e dëmtuesit karantinor.

2. Autoriteti Kompetent Qëndror harton dhe mban të përditësuar dhe të disponueshme për publikun një listë të të gjitha njoftimeve që janë marrë në lidhje me dëmtues të rinj të shfaqur në vende të tjera, që mund të përbëjnë risk për shëndetin e bimëve në territorin e Republikës së Shqipërisë. Kjo listë publikohet në faqen zyrtare të internetit të ministrisë.

**Neni 22**

**Informacioni për publikun**

Kur konfirmohet zyrtarisht ndonjë nga situatat e referuara në germat a) dhe b) të pikës 1 të nenit 11 të këtij ligji në lidhje me një dëmtues prioritarë, ministria informon publikun për masat që janë marrë ose janë planifikuar të merren si dhe për çdo masë që duhet të merret nga kategoritë përkatëse të operatorëve profesionistë ose persona të tjerë.

**Neni 23**

**Masat e menjëhershme nga operatorët profesionistë**

1. Kur një operator profesionist dyshon ose merr dijeni se një dëmtues karantinor ose një dëmtues që i nënshtrohet masave të miratuara për dëmtuesit që nuk janë të përfshirë në listë si dëmtues karantinorë, është i pranishëm në bimë, produkte bimore ose objekte të tjera që janë nën kontrollin e tij, ai njofton menjëherë për këtë IPKSHB dhe IPKP, sipas rastit, në mënyrë që të ndërmarrë veprime në përputhje me nenin 19 të këtij ligji. Kur është e nevojshme, operatori profesionist merr gjithashtu menjëherë masa paraprake për të parandaluar vendosjen dhe përhapjen e atij dëmtuesi.

2. IPKSHB dhe IPKP, sipas rastit, vendos që njoftimi i parashikuar në pikën 1 të këtij neni, të mos jetë i nevojshëm kur dihet se një dëmtues specifik, është i pranishëm në atë zonë. Në një rast të tillë, IPKSHB dhe IPKP, sipas rastit, informon operatorët profesionistë të interesuar për atë vendim.

3. Kur një operator profesionist merr një konfirmim zyrtar në lidhje me praninë e një dëmtuesi karantinor në bimë, produkte bimore ose objekte të tjera që janë nën kontrollin e tij, ai konsultohet me IPKSHB dhe IPKP, sipas rastit, në lidhje me veprimet që duhet të ndërmerren dhe sipas rastit, vazhdon me maarjen e masave të nevojshme.

4. Operatori profesionist merr menjëherë masat e nevojshme për të parandaluar përhapjen e atij dëmtuesi. Kur IPKSHB dhe IPKP, sipas rastit, ka dhënë udhëzime në lidhje me këto masa, operatori profesionist vepron në përputhje me këto udhëzime.

5. Në përputhje me udhëzimet e IPKSHB dhe IPKP, sipas rastit, operatori profesionist merr masat e nevojshme për eliminimin e dëmtuesve nga bimët, produktet bimore ose objektet e tjera në fjalë, si dhe nga ndërtesat, toka, dheu, uji ose elementë të tjerë të infektuar, të cilët janë nën kontrollin e tij.

6. Përveç kur IPKSHB dhe IPKP, sipas rastit, udhëzon ndryshe, operatori profesionist tërheq menjëherë nga tregu, bimët, produktet bimore dhe objektet e tjera që janë nën përgjegjësinë e tij dhe në të cilat mund të jetë i pranishëm dëmtuesi. Kur këto bimë, produkte bimore ose objekte të tjera nuk janë më nën zotërimin e operatorit profesionist, ky i fundit, përveç rasteve kur udhëzohet ndryshe nga IPKSHB dhe IPKP, sipas rastit, menjëherë:

a) informon për praninë e dëmtuesit personat në zinxhirin tregtar, të cilët janë furnizuar me këto bimë, produkte bimore dhe objekte të tjera,;

b) udhëzon këta persona për masat e nevojshme që duhen marrë gjatë transportit të bimëve, produkteve bimore dhe objekteve të tjera përkatëse për të reduktuar riskun e përhapjes ose largimit të dëmtuesve në fjalë; dhe

c) tërheq nga tregu ato bimë, produkte bimore ose objekte të tjera.

7. Kur zbatohen pikat 1, 3, 4, 5 ose 6 të këtij neni, operatori profesionist, sipas kërkesës, i siguron IPKSHB dhe IPKP, sipas rastit, të gjithë informacionin e nevojshëm për publikun. Pa rënë ndesh me nenin 22 të këtij ligji, nëse është i nevojshëm një veprim në lidhje me bimët, produktet bimore ose objektet e tjera ku mund të jetë i pranishëm dëmtuesi përkatës, IPKSHB dhe IPKP, sipas rastit, njofton publikun sa më shpejt që të jetë e mundur për këtë fakt.

**Neni 24**

**Marrja e masave te tjera**

1. Kur një person, i ndryshëm nga një operator profesionist merr dijeni për praninë e një dëmtuesi karantinor ose ka arsye të dyshojë për një prani të tillë, ai person njofton menjëherë IPKSHB, IPKP ose ministrinë. Kur ky njoftim nuk bëhet me shkrim, IPKSHB, IPKP ose ministria e regjistron atë zyrtarisht. Personi duhet të sigurojë autoriteteve kompetente informacionin që disponon në lidhje me praninë e dëmtuesit, nëse një gjë e tillë kërkohet prej tyre.

2. IPKSHB dhe IPKP, sipas rastit, vendosë që njoftimi i përmendur në pikën 1 të këtij neni të mos regjistrohet kur është e ditur se një dëmtues specifik është i pranishëm në atë zonë.

3. Personi që ka bërë njoftimin, konsultohet me IPKSHB dhe IPKP, sipas rastit, për veprimet që do të ndërmerren dhe, në përputhje me udhëzimet e saj, merr masat e nevojshme për parandalimin e përhapjes së atij dëmtuesi dhe eliminimin e tij nga bimë, produkte bimore ose objekte të tjera në fjalë dhe kur është rasti dhe nga mjediset e tij.

**Neni 25**

**Shmangiet nga detyrimet e njoftimit**

Detyrimet e njoftimit të përmendura në nenet 23 dhe 24 të këtij ligji nuk zbatohen kur:

a) një dëmtues karantinor konstatohet se është i pranishëm në zonën e infektuar të një zone të shënuar për mbajtjen nën kontroll të këtij dëmtuesi, sipas përcaktimeve të pikës 2 të nenit 27 të këtij ligji;

b) një dëmtues karantinor gjendet i pranishëm në zonën e infektuar të një zone të shënuar dhe është objekt i masave të çrrënjosjes që kërkojnë tetë vjet ose më shumë, gjatë periudhës së këtyre tetë viteve të para.

**Neni 26**

**Çrrënjosja e dëmtuesve karantinorë**

1. Kur një nga situatat e përmendura në shkronjat a) dhe b) të pikës 1 të nenit 20 të këtij ligji konfirmohet zyrtarisht, IPKSHB dhe IPKP, sipas rastit, dhe IPKZPIK, sipas rastit, merr menjëherë të gjitha masat e nevojshme fitosanitare për të çrrënjosur dëmtuesin karantinor nga zona në fjalë. Këto masa merren në përputhje me masat dhe parimet për menaxhimin e risqeve të dëmtuesve, të cilat miratohen me udhëzim të ministrit sipas pikës 2 të nenit 29. Detyrimi për çrrënjosjen nuk zbatohet kur udhëzimi i ministrit, në lidhje me atë dëmtues, i miratuar në zbatim të nenit 36 pika 2 të këtij ligji, e parashikon ndryshe.

2. IPKSHB dhe IPKZPIK heton menjëherë burimin e pranisë së atij dëmtuesit karantinor, veçanërisht kur kjo prani mund të lidhet me lëvizjet e bimëve, produkteve bimore ose objekteve të tjera, dhe mundësinë që dëmtuesi në fjalë të jetë përhapur në bimë të tjera, produkte bimore ose objekte të tjera si rrjedhim i këtyre lëvizjeve.

3. Kur masat e përcaktuara në pikën 1 të këtij neni kanë të bëjnë me hyrjen ose lëvizjen brenda territorit të Republikës së Shqipërisë të bimëve, produkteve bimore ose objekteve të tjera, IPKSHB dhe IPKP, sipas rastit, dhe IPKZPIK njofton menjëherë autoritetin kompetent qëndror për këto masa.

4. Masat dhe hulumtimet e nevojshme ndërmerren pavarësisht nëse dëmtuesi është i pranishëm në mjedise publike apo private.

**Neni 27**

**Krijimi i zonave të shënuara**

1. Kur vërtetohet zyrtarisht një nga situatat e përmendura në shkronjat a) dhe b) të pikës 1 të nenit 20 të këtij ligji, IPKSHB dhe IPKP, sipas rastit, përcakton menjëherë një ose më shumë zona ku do të merren masat e çrrënjosjes të përmendura në pikën 1 të nenit 26 të këtij ligji, referuar në vijim si zonë e shënuar, dhe miratohet me urdhër të ministrit. Zona e shënuar përbëhet nga zona e infektuar dhe zona e sigurisë.

2. Zona e infektuar, sipas rastit, përmban:

a) të gjitha bimët që dihet se janë të infektuara nga dëmtuesi në fjalë;

b) të gjitha bimët që shfaqin shenja ose simptoma infektimi të mundshëm nga ai dëmtues;

c) të gjitha bimët e tjera që mund të jenë kontaminuar ose infektuar nga ai dëmtues,

duke përfshirë bimët që mund të infektohen për shkak të ndjeshmërisë së tyre ndaj atij dëmtuesi, afërsisë së tyre me bimët e infektuara ose burimit të përbashkët të prodhimit, nëse njihet, me bimët e infektuara ose bimë të rritura prej tyre

d) toka, dheu, rrjedhat ujore ose elementë të tjerë të infektuar ose që mund të infektohen nga dëmtuesi në fjalë.

3. Zona e sigurisë duhet të jetë ngjitur me zonën e infektuar dhe duhet ta rrethojë atë. Shtrirja e saj duhet të jetë e përshtatshme duke pasur parasysh riskun e përhapjes së dëmtuesit në fjalë jashtë zonës së infektuar në mënyrë natyrale ose nga aktivitetet njerëzore në zonën e infektuar dhe rrethinat e saj, dhe përcaktohet në përputhje me parimet e parashikuara në shkronjën b) të pikës 2 të nënit 29.

Kur risku i përhapjes së dëmtuesit jashtë zonës së infektuar eliminohet ose reduktohet në një nivel të pranueshëm nëpërmjet barrierave natyrore ose artificiale, nuk krijohet asnjë zonë sigurie.

4. Përjashtimisht nga rregullimet e pikës 1 të këtij neni, kur në bazë të ekzaminimit fillestar të IPKSHB dhe QKR, duke pasur parasysh natyrën e dëmtuesit, bimën, produktin bimor ose objekt tjetër si dhe vendin ku është gjetur, arrin në përfundimin se dëmtuesi mund të eliminohet menjëherë, vendos të mos krijojë një zonë të shënuar.

Në këtë rast, kryhet një vrojtim për të përcaktuar nëse ndonjë bimë ose produkt tjetër bimor është infektuar dhe në bazë të tij, IPKSHB përcakton nëse ka nevojë që të krijohet një zonë e shënuar.

5. Kur, në përputhje me pikat 2 dhe 3 të këtij neni, një zonë e shënuar shtrihet në territorin e një shteti tjetër, AKQ kontakton menjëherë shtetin fqinj në territorin e të cilit shtrihet zona e shënuar në mënyrë që ai shtet të marrë të gjitha masat e përshtatshme.

6. IPKSHB njofton ministrinë, brenda datës 30 prill të çdo viti, për numrin dhe vendndodhjen e zonave të shënuara, dëmtuesit në fjalë dhe masat përkatëse të marra gjatë vitit kalendarik paraardhës..

**Neni 28**

**Vrojtimet dhe modifikimet e zonave të shënuara si dhe heqja e kufizimeve**

1. IPKSHB dhe IPKP kryen, të paktën çdo vit, në kohë të përshtatshme, një vrojtim të çdo zone të shënuar në lidhje me zhvillimin e pranisë së dëmtuesit. në përputhje me pikën 2 të nenit 30 të këtij ligji.

2. Kur IPKSHB dhe IPKP, sipas rastit, konstaton praninë e dëmtuesit në zonën e sigurisë, pavarësisht nëse është apo jo si rezultat i një vrojtimi, njofton menjëherë AKQ dhe autoritetet kompetente të tjera që kanë lidhje me këtë situatë dhe fillon menjëherë zbatimin e masave për mbajtjen nën kontroll të dëmtuesit

3. Ministri, me propozim te IPKSHB dhe IPKP, sipas rastit, modifikon kufijtë e zonave të infektuara, zonave të sigurisë dhe zonave të shënuara, në funksion të rezultateve të vrojtimeve të kryera.

4. Ministri shfuqizon një zonë të shënuar dhe ndërpret masat përkatëse të çrrënjosjes kur është verifikuar statusi “pa dëmtues” i asaj zone kur plotësohen dy kushtet e mëposhtme:

a) nga vrojtimi i kryer rezulton se zona është e pastër nga dëmtuesit; dhe

b) dëmtuesi nuk është gjetur të jetë i pranishëm në atë zonë të shënuar për një periudhë mjaftueshëm të gjatë.

5. Në rastin e modifikimit ose shfuqizimit të zonës, merren parasysh të paktën faktorët e mëposhtëm:

a) biologjia e dëmtuesit dhe vektorit të tij;

b) prania e bimëve bujtëse;

c) kushtet ekoklimatike; dhe

d) mundësia që masat e çrrënjosjes të kenë qenë të suksesshme.

6. Përjashtimisht nuk kërkohen të kryhen vrojtime vjetore në zonën e infektuar të zonave të shënuara të krijuara për:

a) dëmtues që i nënshtrohen masave të çrrënjosjes që kërkojnë tetë vjet ose më shumë;

b) dëmtues që i nënshtrohet masave të mbajtjes nën kontroll, të përcaktuara në pikën 2 të nenit 36 të këtij ligji.

7. Specifikimet e mëtejshme për dëmtuesit e përmendur në shkronjën a) të pikës 6 të këtij neni dhe në shkronjën b) të nenit 25 të këtij ligji dhe kushtet për zbatimin e këtyre përjashtimeve miratohen me urdhër të ministrit.

**Neni 29**

**Kriteret për klasifikimin dhe menexhimin e dëmtuesve, bimëve dhe produkteve bimore me risk, si dhe elementet për të idetifukuar bimët dhe produktet bimore që mund të paraqesin rishtazi risk nga dëmtuesit ose riske të tjera fitosanitare të dyshuara sipas nenit 54**

1. Kriteret për klasifikimin e dëmtuesve sipas riskut që paraqesin, për territorin e Republikës së Shqipërisë, përfshijnë:

1.1 Identifikimin e dëmtuesve që kualifikohen si dëmtues karantinorë, duke përcaktuar kriteret për:

a) identitetin e dëmtuesit;

b) pranin e dëmtuesit në territorin, duke plotësuar një nga kushtet e mëposhtëm:

i) dëmtuesi nuk dihet të jetë i pranishëm në territorin në fjalë;

ii) dëmtuesi nuk dihet të jetë i pranishëm në territorin në fjalë, përveç në një pjesë të kufizuar të tij;

iii) dëmtuesi nuk dihet të jetë i pranishëm në territorin në fjalë, me përjashtim të pranive të pakta, të parregullta, të izoluara dhe të rralla.

c) mundësin e hyrjes, vendosjes dhe përhapjes së dëmtuesit në territorin në fjalë,

d) ndikimin e mundshëm ekonomik, social dhe mjedisor

e) një vlerësim paraprak për të identifikuar dëmtuesit që përcaktohen përkohësisht si një dëmtues karantinor që kërkon masa të përkohshme

1.2. Identifikimin e dëmtuesve karantinorë të cilët përcaktohen si dëmtues prioritarë

1.3. Një vlerësim paraprak për të identifikuar dëmtuesit që kualifikohen përkohësisht si një dëmtues karantinor që kërkon masa të përkohshme

1.4. Kriteret për identifikimin e dëmtuesve që kualifikohen si dëmtues jo-karantinorë të rregulluar, duke përcaktuar:

a) identitetin e dëmtuesit

b) mundësin e përhapjes në territor të dëmtuesit

c) ndikimin e mundshëm ekonomik, social dhe mjedisor i dëmtuesit

2. Masat dhe parimet për menaxhimin e risqeve nga dëmtuesit duke përcaktuar masat për:

a) të menaxhuar rreziqet e dëmtuesve të karantinës

i. masat që synojnë parandalimin dhe eliminimin e infeksioneve në bimët e kultivuara dhe të egra.

ii. masat që synojnë ngarkesat e bimëve, produkteve bimore dhe objekteve të tjera

iii. masat që synojnë rruget për dëmtuesit e karantinor, përveç ngarkesave të bimëve, produkteve bimore ose objekteve të tjera

b) parimet për menaxhimin e risqeve të dëmtuesve

3. Kriteret për vlerësimin e bimëve, produkteve bimore apo objekte të tjera me risk të lartë sipas referimit në nenin 47.

4. Elementet për të identifikur bimët apo produktet bimore të cilat paraqesin risk rishtazi të identifikuar nga dëmtuesit ose risqet të tjera fitosanitare të dyshuara për territorin e Republikës së Shqipërisë, sipas përcaktimeve të nenit 54.

5. Kriteret e hollësishme për klasifikimin dhe menexhimin e dëmtuesve, bimëve dhe produkteve bimore me risk, si dhe elementet për të idetifukuar bimët dhe produktet bimore që mund të paraqesin rishtazi risk nga dëmtuesit ose riske të tjera fitosanitare të dyshuara sipas nenit 54, sipas pikës 1, 2, 3 dhe 4 të këtij nenit përcaktohen me udhëzim ministri.

6. Përditësimi i pikës 5 i këtij neni bëhet bazuar në zhvillimin e njohurive shkencore, teknike dhe standardet ndërkombëtare përkatëse.

**Neni 30**

**Vrojtime mbi dëmtuesit karantinorë**

1. IPKSHB dhe IPKP kryejnë vrojtime me bazë risku në të gjitha zonat ku dëmtuesi nuk dihej se ishte i pranishëm, gjatë periudhave kohore të caktuara, duke kontrolluar të paktën për:

a) praninë e çdo dëmtuesi karantinor; dhe

b) shenjat ose simptomat e çdo dëmtuesi që i nënshtrohet masave të përcaktuara në nenin 37 të këtij ligji.

Këto vrojtime nuk kërkohet të kryhen për dëmtuesit për të cilët pa mëdyshje është arritur në përfundimin se nuk mund të vendosen apo përhapen në Republikën e Shqipërisë për shkak të kushteve të saj eko-klimatike ose për shkak të mungesës së specieve bujtëse.

2. Hartimi i planit të vrojtimeve, të përmendura në pikën 1 të këtij neni, bazohet në riskun e shfaqjes të dëmtuesit në zonën që mbulon çdo vrojtim. Ato duhet të përfshijnë të paktën ekzaminimin vizual nga IPKSHB dhe IPKP dhe, kur është e përshtatshme, marrjen e mostrave dhe kryerjen e testeve. Këto vrojtime kryhen në të gjitha vendndodhjet e përshtatshme dhe përfshijnë, aty ku është rasti, mjediset, mjetet, makineritë dhe ambalazhimin e përdorur nga operatorët profesionistë dhe personat e tjerë. Ato bazohen në parime të qëndrueshme shkencore dhe teknike dhe kryhen në kohë të përshtatshme për sa i përket mundësisë së zbulimit të dëmtuesit.

Këto vrojtime marrin parasysh provat shkencore dhe teknike, si dhe çdo informacion tjetër të përshtatshëm, në lidhje me praninë e dëmtuesit në fjalë.

 3. IPKSHB dhe IPKP raportojnë tek AKQ, brenda datës 30 prill të çdo viti, rezultatet e vrojtimeve të kryera në vitin kalendarik paraardhës. Këto raporte përfshijnë informacion se ku dhe kur janë kryer vrojtimet, dëmtuesit dhe bimët, produktet bimore ose objektet e tjera të lidhura me vrojtimin, numrin e inspektimeve dhe mostrave të marra, si dhe çdo dëmtues të gjetur.

4. Formati i këtij raporti, si dhe rregullat për plotësimin e tij miratohen me udhëzim ministri.

**Neni 31**

**Programet e vrojtimeve shumëvjeçare dhe mbledhja e informacionit**

1. Autoriteti Kompetent Qëndror harton programe për vrojtime shumëvjeçare, duke përcaktuar përmbajtjen e vrojtimeve që do të kryhen në përputhje me nenin 30 të këtij ligji. Këto programe parashikojnë mbledhjen dhe regjistrimin e provave shkencore dhe teknike dhe informacioneve të tjera, të referuara në nën-paragrafin e dytë të pikes 2 të nenit 30 të këtij ligji dhe përfshijnë elementët e mëposhtëm:

a) objektivin specifik të çdo vrojtimi;

b) fushën e veprimit të çdo vrojtimi në lidhje me zonën në fjalë dhe periudhën kohore, si dhe dëmtuesit, bimët dhe mallrat e synuara;

c) metodologjinë e vrojtimit dhe menaxhimin e cilësisë duke përfshirë një përshkrim të procedurave për ekzaminimin vizual, marrjen e mostrave, testimin dhe argumentimin teknik të tyre.

d) kohën, frekuencën dhe numrin e ekzaminimeve vizuale, mostrave dhe testeve të planifikuara; dhe

e) metodat e regjistrimit dhe raportimit të informacionit të mbledhur.

Programet e vrojtimeve shumëvjeçare do të jenë për një periudhë prej pesë deri në shtatë vjet

2. Programet e vrojtimeve shumëvjeçare dhe masat praktike për elementet e përcaktuara në pikën 1 të këtij neni, ndaj risqeve specifike nga dëmtuesit miratohen me urdhër të ministrit.

**Neni 32**

**Vrojtimet e dëmtuesve prioritarë**

1. Për çdo dëmtues prioritarë, IPKSHB dhe IPKP kryen çdo vit një vrojtim, siç parashikohet në pikat 1 dhe 2 të nenit 30 të këtij ligji. Këto vrojtime përfshijnë një numër të madh ekzaminimesh vizuale, marrje të mostrave dhe testime, të përshtatshme për çdo dëmtues prioritar, të mjaftueshme për të siguruar një shkallë të lartë besueshmërie për zbulimin në kohë të këtyre dëmtuesve, për aq sa është e mundur duke pasur parasysh biologjinë përkatëse të çdo dëmtuesi prioritarë dhe kushtet eko-klimatike,

2. IPKSHB dhe IPKP i raporton ministrisë rezultatet e vrojtimeve të cilat janë kryer në vitin kalendarik paraardhës, brenda datës 30 prill të çdo viti.

**Neni 33**

**Planet e kontigjencës për dëmtuesit prioritarë**

1. Ministria harton dhe mban të përditësuar, për çdo dëmtues prioritar që është në gjendje të hyjë dhe të vendoset në territorin e Republikës së Shqipërisë ose një pjesë të tij, një plan të veçantë që përmban informacion në lidhje me proceset e vendimmarrjes, procedurat dhe protokollet që duhen ndjekur, si dhe burimet minimale që duhen vënë në dispozicion dhe procedurat për të vënë në dispozicion burime të mëtejshme, në rast të një pranie të konfirmuar zyrtarisht ose të dyshuar të atij dëmtuesi. Autoriteti kompetent qendror, konsultohet me të gjithë aktorët përkatës, IPKSHB, IPKZPIK, IPKP, LKR, në procesin e hartimit dhe përditësimit të planit të kontigjencës.

2. Nuk kërkohet të hartohet plan kontigjence për dëmtuesit për të cilët pa mëdyshje është arritur në përfundimin se nuk mund të vendosen apo përhapen në Republikën e Shqipërisë për shkak të kushteve të saj eko-klimatike ose për shkak të mungesës së specieve bujtëse

3. Çdo plan kontigjence përfshin elemnetët e mëposhtëm:

a) rolet dhe përgjegjësitë e organeve të përfshira në zbatimin e këtij plani në rast të një pranie të konfirmuar ose të dyshuar të dëmtuesit prioritar, si dhe linjën hierarkike dhe procedurat për koordinimin e veprimeve që do të ndërmerren nga autoritetet kompetente, autoritetet e tjera publike, organet e caktuara ose personat fizikë të përfshirë, laboratorët dhe operatorët profesionistë, duke përfshirë, sipas rastit, koordinimin me vendet e tjera fqinje;

b) aksesin e autoriteteve kompetente në mjediset e operatorëve profesionistë, operatorëve të tjerë përkatës dhe personave fizikë ;

c) aksesin e autoriteteve kompetente, kur është e nevojshme, në laboratorë, pajisje, personel, ekspertizë të jashtme dhe burime të nevojshme për çrrënjosjen e shpejtë dhe efektive ose, sipas rastit, frenimin e dëmtuesit prioritar;

d) masat që duhet të merren lidhur me informimin e institucioneve shtetërore që lidhen me situatën, operatorëve profesionistë të interesuar dhe publikut në lidhje me praninë e dëmtuesit prioritar dhe masat e marra kundër tij në rast se prania e dëmtuesit është e dyshuar ose ështe e konfirmuar zyrtarisht;

e) masat për regjistrimin e gjetjeve të pranisë së dëmtuesit prioritar;

f) vlerësimet e disponueshme të parashikuara në pikën 3 të nenit 16 të këtij ligji dhe çdo vlerësim tjetër në lidhje me riskun që paraqet dëmtuesi prioritar në fjalë për territorin e Republikës së Shqipërisë;

g) masat e menaxhimit të riskut që duhet të merren në lidhje me dëmtuesin prioritar në fjalë, janë në përputhje me gërmën a) të pikës 2 të nenit 29 dhe procedurat që duhen ndjekur;

h) parimet për përcaktimin gjeografik të zonave të shënuara ;

i) protokollet që përshkruajnë metodat e ekzaminimeve vizuale, marrjes së mostrave dhe testimeve laboratorike; dhe

 j) parimet në lidhje me trajnimin e personelit të autoriteteve kompetente dhe, sipas rastit, të organeve, autoriteteve publike, laboratorëve, operatorëve profesionistë dhe personave të tjerë të përmendur në shkronjën a) të kësaj pike.

Kur është e përshtatshme, çështjet e referuara në shkronjat d) deri në j) të kësaj pike paraqiten në formën e manualeve udhëzuese.

4. Planet e kontigjencës mund të kombinohen për dëmtuesit prioritarë të shumëfishtë që kanë biologji dhe gamë të ngjashme të specieve bujtëse. Në ato raste, plani i kontigjencës përbëhet nga një pjesë e përgjithshme, e përbashkët për të gjithë dëmtuesit prioritarë, dhe nga pjesë të veçanta për secilin prej tyre.

5. Brenda katër viteve nga data e krijimit të listës së dëmtuesve prioritarë, autoriteti kompetent qendror harton një plan kontigjence për dëmtuesit prioritarë të përfshirë në atë listë. Brenda një viti nga data e përfshirjes së çdo dëmtuesi tjetër në listën e dëmtuesve prioritarë, autoriteti kompetent qendror harton një plan kontigjence për këtë dëmtues prioritar. Autoriteti kompetent qendror rishikon rregullisht dhe, kur është e përshtatshme, përditëson planet e kontigjencës. Plani i kontigjencës miratohet me udhëzim ministri.

6. Autoriteti kompetent qendror, me kërkesë të autoritetit kompetent homolog të një vendi tjetër i komunikon planet e kontigjencës. Këto plane publikohen në faqen e tyre zyrtar të interntit dhe platforma të tjera të komunikimit online.

**Neni 34**

**Ushtrime simuluese për dëmtuesit prioritarë**

1. IPKSHB, IPKP, QKR dhe IPKZPIK kryen ushtrime simuluese në lidhje me zbatimin e planeve të kontigjencës, në intervale të përcaktuara, sipas biologjisë së dëmtuesve ose dëmtuesve prioritarë dhe riskut që paraqet ai ose ata dëmtues. Këto ushtrime zhvillohen në lidhje me të gjithë dëmtuesit prioritarë, brenda një periudhe të arsyeshme kohore dhe përfshijnë palët e interesuara. Ushtrime të tilla nuk kryhen për dëmtuesin ose dëmtuesit për të cilët së fundmi janë marrë masat për çrrënjosjen.

2. Ushtrimet simuluese në lidhje me dëmtuesit prioritarë, prania e të cilëve në territorin e Republikës së Shqipërisë mund të ketë ndikim në shtetet fqinje, mund të kryhen, sipas rastit, në bashkëpunim me vendet fqinje.

3. IPKSHB dhe IPKP, sipas kërkesës, i paraqet ministrisë një raport mbi rezultatet e çdo ushtrimi simulues.

4. Ushtrimet e simulimit miratohen nga autoriteti kompetent qëndror.

**Neni 35**

**Planet e veprimit për dëmtuesit prioritarë**

1. Kur në territorin e Republikës së Shqipërisë konfirmohet zyrtarisht prania e një dëmtuesi prioritar, ministria miraton menjëherë një plan veprimi që përcakton masat për çrrënjosjen e atij dëmtuesi, sipas përcaktimeve në nenet 26, 27 dhe 28 të këtij ligji, ose frenimin e tij, sipas përcaktimeve të pikës 2 të nenit 36 të këtij ligji, si dhe afatin kohor të zbatimit të atyre masave.

2. Plani i veprimit përfshin një përshkrim të strukturës dhe organizimit të vrojtimeve që do të kryhen dhe përcakton numrin e ekzaminimeve vizuale, mostrave që do të merren dhe testeve laboratorike që do të kryhen, si dhe metodologjinë që do të zbatohet për ekzaminimin, kampionimin dhe testimin.

3. Plani i veprimit bazohet në planin përkatës të kontigjencës dhe i komunikohet menjëherë operatorëve profesionistë nga IPKSHB, IPKP dhe IPKZPIK.

**Neni 36**

**Masat kombëtare për dëmtuesit specifikë karantinorë**

1. Masat ndaj dëmtuesve karantinorë specifikë për Shqipërinë miratohen me urdhër ministri. Këto masa zbatohen specifikisht për çdo dëmtues karantinor, për një ose më shumë nga dispozitat e mëposhtme:

a) Neni 19 në lidhje me masat që merren në rastin e dyshimit dhe të konfirmimit zyrtar nga autoritetet kompetente për praninë e atij dëmtuesi karantinor;

b) Neni 23 në lidhje me masat që merren nga operatorët profesionistë;

c) Neni 24 në lidhje me masat që merren nga persona të tjerë përveç operatorëve profesionistë;

ç) Neni 26 për çrrënjosjen e dëmtuesve karantinorë;

d) Neni 27 për krijimin e zonave të shënuara;

dh) Neni 32 për vrojtimet për dëmtuesit prioritarë, përsa i përket numrit të ekzaminimeve vizuale, mostrave dhe testeve për dëmtuesit prioritarë të veçantë ;

e) Neni 34 në lidhje me ushtrimet simuluese për dëmtuesit prioritarë;

ë) Neni 35 në lidhje me planet e veprimit për dëmtuesit prioritarë.

2. Përjashtimisht nga rregullimet e nenit 26 të këtij ligji, kur, në bazë të vrojtimeve të parashikuara në nenin 28 të këtij ligji ose të dhënave të tjera arrihet në përfundimin se çrrënjosja e atij dëmtuesi karantinor në një zonë të shënuar nuk është e mundur, ministri miraton masat e përcaktuara në pikën 1 të këtij neni, për mbajtjen në kontroll të dëmtuesit.

3. Kur IPKSHB dhe IPKP arrin në përfundimin se masat parandaluese në zonat jashtë hapsirave të shënuara janë të nevojshme për të mbrojtur pjesën e territorit ku dëmtuesi karantinor nuk është i pranishëm, i propozon ministrit të miratojë akte të përcaktuara në pikën 1 të këtij neni që parashikojnë masa të tilla.

4. Masat e përcaktuara në pikat 1, 2 dhe 3 të këtij neni, merren në përputhje me nenin 29 pika 2, duke marrë parasysh risqet specifike të dëmtuesve karantiorë, kushtet dhe risqet specifike eko-klimatike për territorin e Republikës së Shqipërisë dhe nevojën për zbatimin e masave të nevojshme për reduktimin e riskut.

**Neni 37**

**Masat në lidhje me dëmtuesit që nuk janë të përfshirë në listën e dëmtuesve karantinorë**

1. Kur prania e një dëmtuesi që nuk përfshihet në listën e dëmtuesve karantinorë, konfirmohet zyrtarisht në territorin e Republikës së Shqipërisë dhe konsiderohet se dëmtuesi mund të plotësojë kushtet për tu përfshirë në listën e dëmtuesve karantinorë, autoriteti kompetent qendror duhet të vlerësojë menjëherë nëse dëmtuesi plotëson kriteret e përcaktuara në pikën 1.3 të nenit 29. Në këtë rast AKQ bashkëpunon me IPKSHB, IPKP, IPKZPIK dhe LKR. Nëse arrihet në përfundimin se këto kritere janë përmbushur, IPKSHB dhe IPKP, sipas rastit, merr menjëherë masa për çrrënjosjen, në përputhje me pikën 2 të nenit 29 si dhe nenet 26 deri 28 të këtij ligji.

Në rastet kur në bazë të vrojtimeve të parashikuara në nenin 28 të këtij ligji apo të dhënave të tjera konstatohet se çrrënjosja e dëmtuesit në një zonë të shënuar nuk është e mundur, pika 2 e nenit 36 të këtij ligji zbatohet *mutatis mutandis*.

Kur prania e një dëmtuesi që plotëson kriteret e përcaktuara në paragrafin e parë të kësaj pike konfirmohet zyrtarisht në një ngarkesë me bimë, produkte bimore ose objekte të tjera që hyjnë ose lëvizin brenda territorit të Republikës së Shqipërisë, IPKZPIK, IPKSHB dhe IPKP, sipas ratstit, marrin masat e nevojshme për të parandaluar hyrjen, vendosjen dhe përhapjen e këtij dëmtuesi në territorin e Republikës së Shqipërisë.

Kur dyshohet për praninë në territorin e Republikës së Shqipërisë të një dëmtuesi që plotëson kriteret e përcaktuara në paragrafin e parë të kësaj pike, neni 19 i këtij ligji zbatohet *mutatis mutandis*. Në pritje të konfirmimit zyrtar për praninë e këtij dëmtuesi, IPKSHB dhe IPKP, sipas rastit, merr masa fitosanitare për të reduktuar riskun e përhapjes së tij.

2. Pas marrjes së masave të përmendura në pikën 1 të këtij neni, autoriteti kompetent qendror vlerëson nëse dëmtuesi në fjalë përmbush kriteret për dëmtuesit karantinorë, të përcaktuara në pikën 1.1 të nenit 29 të këtij ligji.

**Seksioni 3**

**Dëmtuesit karantinorë të zonave të mbrojtura**

**Neni 38**

**Njohja e zonave të mbrojtura**

1. Kur një dëmtues karantinor është i pranishëm në një pjesë/zonë por jo në të gjithë territorin e Republikës së Shqipërisë dhe nuk është një dëmtues karantinor, në përputhje me pikën 4 të këtij neni, ministri me urdhër miraton njohjen e një territori ose një pjesë të tij si zonë të mbrojtur dhe listohet në përputhje me pikën 3 të këtij neni në lidhje me atë dëmtues karantinor që në vijim referohet si 'dëmtues karantinor i zonës së mbrojtur'.

2. Një dëmtues karantinor i zonës së mbrojtur nuk lejohet të hyjë, lëvizë, mbahet, shumohet ose lëshohet brenda zonës së mbrojtur përkatëse. Neni 17 i këtij ligji zbatohet *mutatis mutandis* për hyrjen, lëvizjen, mbajtjen dhe shumimin brenda zonave mbrojtura të dëmtuesve karantinorë të zonës së mbrojtur.

3. Lista e zonave të mbrojtura dhe dëmtuesve karantonorë të zonave të mbrojtura përkatës përfshihen në shkronjën b) të pikës 1 të nenit 29 të këtij ligji dhe përfshin zonat e mbrojtura të njohura në përputhje me këtë ligj dhe kodet që u atribuohen në mënyrë specifike atyre dëmtuesve. Kjo listë rishikohet kur plotësohen kushtet e parashikuara në pikën 1 të këtij neni.

4. Në rastet e situatave të përshkruara në pikën 1 të këtij neni, IPKSHB dhe IPKP, sipas rastit, njofton menjëherë autoritetin kompetent qendror përsa vijon:

a) një përshkrim të kufijve të zonës së mbrojtur të propozuar, duke përfshirë hartat;

b) rezultatet e vrojtimeve që tregojnë se, gjatë të paktën tre viteve para aplikimit, ai dëmtues karantinor nuk ka qënë i pranishëm në territorin në fjalë; dhe

c) të dhëna se ai dëmtues karantinor plotëson kushtet e përcaktuara në nenin 13 të këtij ligji, në lidhje me zonën e mbrojtur të propozuar;

5. Vrojtimet e referuara në shkronjën b) të pikës 4 të këtij neni, kryhen në kohë të përshtatshme dhe janë me intensitet të përshtatshëm për sa i përket mundësisë së zbulimit të pranisë së atij dëmtuesi karantinor. Ato bazohen në parime të qendrueshme shkencore dhe teknike dhe marrin parasysh standardet ndërkombëtare. Rregullat e detajuara për këto vrojtime, në përputhje me zhvillimet e njohurive shkencore, teknike dhe standardet ndërkombëtare në fuqi, miratohen me udhëzim ministri.

6. Autoriteti kompetent qendror mund të njohë zona të mbrojtura të përkohshme. Në këtë rast, zbatohen *mutatis mutandis* kushtet e përcaktuara në pikën 1 dhe 4 dhe nënparagrafin e parë të pikës 5 të këtij neni. Me përjashtim të kërkesës së përmendur në shkronjën b) të pikës 4 të këtij neni, një vrojtim do të jetë kryer gjatë një periudhe prej të paktën një viti përpara aplikimit. Njohja e një zone të mbrojtur të përkohshme zgjat jo më shumë se tre vjet pas njohjes dhe përfundon automatikisht pas tre vjetësh.

7. Autoriteti kompetent qendror, IPKSHB dhe IPKP informon, nëpërmjet publikimit në faqen zyrtare, operatorët profesionistë për kufijtë e zonave të mbrojtura në territorin e tyre, duke përfshirë edhe hartat.

**Neni 39**

**Detyrimet e përgjithshme në lidhje me zonat e mbrojtura**

1. Detyrimet e parashikuara në nenet 18 deri në 28 të këtij ligji zbatohen *mutatis mutandis* për dëmtuesit karantinorë të zonës së mbrojtur në zonën e mbrojtur.

2. Një bimë, produkt bimor ose objekt tjetër me origjinë nga një zonë e shënuar e vendosur në një zonë të mbrojtur për një dëmtues karantinor të zonës së mbrojtur, nuk zhvendoset nga ajo zonë e shënuar në pjesën e mbetur të asaj zone të mbrojtur ose në ndonjë zonë tjetër të mbrojtur të krijuar për atë dëmtues karantinor të zonës së mbrojtur.

Përjashtimisht nga rregullimet e nënparagrafit të parë të kësaj pike, bima, produkti bimor ose objekt tjetër mund të zhvendoset nga zona e shënuar përmes dhe jashtë asaj zone të mbrojtur vetëm nëse është e paketuar dhe transportuar në një mënyrë që të mos ketë rrezik për përhapjen e atij dëmtuesi karantinor të zonës së mbrojtur brenda asaj zone të mbrojtur.

**Neni 40**

**Vrojtimet për dëmtuesit karantinorë të zonës së mbrojtur**

1. IPKSHB dhe IPKP, sipas rastit, kryen vrojtime vjetore për secilën zonë të mbrojtur në lidhje me praninë e dëmtuesit karantinor të zonës së mbrojtur. sipas neni 30 pika 2 te këtij ligji. Rregullat e hollësishme për përgatitjen dhe përmbajtjen e këtyre vrojtimeve miratohen me urdhër ministri.

2. IPKSHB dhe IPKP, brenda datës 30 prill të çdo viti, njofton autoritetin kompetent qendror për rezultatet e vrojtimeve, të kryera në vitin kalendarik paraardhës.

**Neni 41**

**Ndryshimi i kufijve dhe heqja e njohjes së zonave të mbrojtura**

1. Ministri ndryshon urdhrin për njohjen e zonës së shënuar mbi ndryshimin e kufijve e një zone të mbrojtur me kërkesë të IPKSHB dhe IPKP, sipas rastit, territori i të cilit është në fjalë.

Kur ky ndryshim ka të bëjë me zgjerimin e një zone të mbrojtur, neni 38 zbatohet *mutatis mutandis*.

2. Me kërkesë të autoritetit kompetent sipas pikës 1, ministri revokon njohjen e zonës së mbrojtur ose zvogëlon shtrirjen e saj. Revokimi i njohjes së zonës së mbrojtur bëhet nëse vrojtimet e përmendura në nenin 40 nuk janë kryer në përputhje me atë nen.

3. Ministri revokon njohjen e zonës së mbrojtur nëse është konstatuar se dëmtuesi karantinor përkatës i zonës së mbrojtur është i pranishëm në atë zonë dhe plotësohet një nga kushtet e mëposhtme:

(a) nuk është vendosur asnjë zonë e demarkuar, në përputhje me pikën 1 të nenit 39, brenda tre muajve nga konfirmimi zyrtar i pranisë së atij dëmtuesi;

(b) masat e çrrënjosjes të marra në një zonë të demarkuar në përputhje me pikën 1 të nenit 39, nuk kanë qenë të suksesshëm brenda 24 muajve nga data e konfirmimit zyrtar të pranisë së atij dëmtuesi, ose brenda një periudhe më të gjatë se 24 muaj ku biologjia e dëmtuesit kështu

arsyeton dhe ky afat është përcaktuar në ëëin e miratuar në përputhje me pikën 3 të nenit 38;

(c) informacioni i disponueshëm për ministrinë, në lidhje me zbatimin e masave në përputhje me pikën 1 të nenit 39, tregon neglizhencë të rëndë në reagim ndaj pranisë së atij dëmtuesi në zonën e mbrojtur në fjalë.

**KREU V**

**Dëmtuesit jo karantinorë të rregulluar (DJKRR)**

**Neni 42**

**Përcaktimi i dëmtuesve jo karantinorë të rregulluar**

Një dëmtues është një “dëmtues jo-karantinor i rregulluar”, nëse përfshihet në listën e dëmtuesve jo-karantinorë, të përmendur në nenin 34 të këtij ligji dhe plotëson të gjitha kushtet e mëposhtme:

a) identiteti i tij përcaktohet në përputhje me shkronjën a), pika 1.4 të nenit 26;

b) është i pranishëm në territorin e Republikës së Shqipërisë;

c) nuk është një dëmtues karantinor ose një dëmtues që i nënshtrohet masave që miratohen në zbatim të nenit 37 të këtij ligji;

d) transmetohet kryesisht nëpërmjet bimëve specifike për mbjellje, në përputhje me shkronjën b), pika 1.4 të nenit 29 ;

e) prania e tij në bimët për mbjellje ka një ndikim të papranueshëm ekonomik, në përputhje me shkronjën c), pika 1.4 të nenit 29, për sa i përket përdorimit të synuar të këtyre bimëve për mbjellje;

f) disponohen masa të mundshme dhe efektive për të parandaluar praninë e tij në bimët për mbjellje në fjalë

**Neni 43**

**Ndalimi i hyrjes dhe lëvizjes së dëmtuesve jo-karantinorë të rregulluar në bimët për mbjellje**

1.   Operatorët profesionistë nuk duhet të fusin një dëmtues jo-karantinor të rregulluar ose zhvendosin atë nëpër territorin e Republikës së Shqipërisë, në bimët për mbjellje nëpërmjet të cilave ai transmetohet, siç përcaktohet në listën e përmendur në pikën 2 të këtij neni.

Paragrafi 1 i kësaj pike nuk zbatohet në rastet e mëposhtme:

1. lëvizjes së bimëve për mbjellje, brenda ose ndërmjet mjediseve të operatorit profesionist në fjalë;
2. lëvizjes së bimëve për mbjellje, e nevojshme për dezinfektimin e tyre.

2. Lista që përcakton dëmtuesit jo-karantinorë të rregulluar dhe bimët specifike për mbjellje, siç përmendet në shkronjën d) të nenit 42 të këtij ligji, sipas rastit me kategoritë e përmendura nga pika 7 i këtij neni dhe kufijtë e përcaktuar në pikën 8 të këtij neni, miratohet me urdhër të ministrit.

3. Lista e përmendur në pikën 2 të këtij nëni përfshin dëmtuesit e dëmshëm që dihet që ndodhin në territor dhe bimët përkatëse për mbjellje të rregulluara në legjislacionin për materialin mbjellës bimor. Kjo listë nuk përfshin dëmtuesit karantinorë si dhe dëmtuesit që i nënshtrohen masave të miratuara në përputhje me pikën 1 të nenit 37 të këtij ligji.

4. Masat për parandalimin e pranisë së dëmtuesve jo-karantinor të rregulluar nga territori i Republikës së Shipërisë në bimët për mbjellje në fjalë, siç përmendet në shkronjën f) të nenit 36 miratohen sipas përcaktimit të shkronjës ç) të pikës 1 të nenit 29 të këtij ligji. Këto masa, sipas rastit, kanë të bëjnë me hyrjen dhe lëvizjen brenda territorit të Republikës së Shqipërisë të këtyre bimëve.

5.   Lista që përcakton dëmtuesit jo-karantinorë dhe masat për parandalimin e pranisë së dëmtuesve jo-karantinor, përditësohen kur rezultatet e një vlerësimi tregojnë se:

a) një dëmtues që nuk është i përfshirë në listën e miratuar në përputhje me pikën 2 të këtij neni, i plotëson kushtet e përcaktuara nga neni 42 i këtij ligji;

b) një dëmtues i përfshirë në listën e miratuar në përputhje me pikën 2 të këtij neni nuk plotëson më një ose më shumë nga kushtet e përcaktuara nga neni 42 i këtij ligji;

 c) ndryshimet në atë listë janë të nevojshme për sa i përket kategorive të përmendura në paragrafin 7 të këtij neni ose kufijtë e përcaktuar në pikën 8 të këtij neni; ose nëse

d) janë të nevojshme ndryshimet në masat e miratuara sipas pikës 4 të këtij neni.

7.   Kur shkronja e) e nenit 42 të këtij ligji plotësohet vetëm për një ose më shumë nga materialet parabazë, bazë ose të çertifikuar, farërat ose farat e patateve, ose materialet ose farat standarde ose CAC, siç përcaktohet në legjislacionin për materialin mbjellës bimor, lista e përmendur në pikën 2 të këtij neni përcakton ato kategori ku thuhet se ndalimi i hyrjes dhe lëvizjes i përcaktuar nga pika 1 i këtij neni vlen vetëm për ato kategori.

8.  Kur shkronja e) e nenit 42 të këtij ligji përmbushet vetëm nëse dëmtuesi në fjalë është i pranishëm në një incidencë mbi një kufi të caktuar, më të lartë se zero, lista e përmendur në pikën 2 të këtij neni duhet të caktojë atë kufi duke përcaktuar se ndalimi i hyrjes dhe lëvizjes, i parashikuar në pikën 1 të këtij neni, zbatohet vetëm mbi atë kufi.

Një kufi i tillë vendoset vetëm nëse plotësohen njëkohësisht të dyja kërkesat e mëposhtme:

a) është e mundur që operatorët profesionistë të sigurojnë që incidenca e atij dëmtuesi jo-karantinor të rregulluar në ato bimë për mbjellje nuk e kalon atë kufi;

b) është e mundur të verifikohet nëse ky kufi nuk është tejkaluar në shumë prej atyre bimëve për mbjellje.

**Neni 44**

**Dëmtuesit jo-karantinorë të rregulluar që përdoren për qëllime shkencore ose edukative, testime, përzgjedhje të varieteteve, seleksionimin ose ekspozita**

Ndalimi i parashikuar në nenin 43 të këtij ligji nuk zbatohet për dëmtuesit jo-karantinorë të rregulluar, të cilët janë të pranishëm në bimë për mbjellje, të përdorura për qëllime shkencore ose edukative, testime, përzgjedhje të varieteteve, seleksionim ose ekspozita.

**KREU VI**

**Masat në lidhje me bimët, produktet bimore dhe objektet e tjera**

**Seksioni 1**

**Masat në lidhje me hyrjen në territorin e Republikës së Shqipërisë**

**Neni 45**

**Ndalimi i hyrjes së bimëve, produkteve bimore dhe objekteve të tjera në territorin e Republikës së Shqipërisë**

1.   Bimët, produktet bimore ose objekte të tjera, që kanë origjinë nga disa vende ose territore, nuk lehojet të hyjnë në territorin e Republikës së Shqipërisë.

2.   Lista që përmban bimët, produktet bimore dhe objektet e tjera, të identifikuara edhe me kodin e tyre përkatës, në përputhje me klasifikimin në nomenklaturën e kombinuar, kodin NK kur ai kod është i disponueshëm ose të tjera kode të referuara kur specifikojnë më tej kodin NK të zbatueshëm për një bimë, produkt bimor ose objekt tjetër të caktuar të përmendur në pikën 1 të këtij neni, të cilat ndalohen të hyjnë në territorin e Republikës së Shqipërisë së bashku me listën e vendeve, grupeve të vendeve ose zona specifike të vendeve për të cilat zbatohet ndalimi miratohet me urdhër të ministrit sipas shkronjës d) të pikës 1 të nenit 106.

3.   Kur një bimë, produkt bimor ose objekt tjetër me origjinë ose që dërgohet nga një vend tjetër paraqet një risk dëmtues të një niveli të papranueshëm për shkak të mundësisë që ai të strehojë një dëmtues karantinor dhe ai risk nga dëmtuesit nuk mund të reduktohet në një nivel të pranueshëm duke zbatuar një ose më shumë nga masat e përcaktuara në shkronjat a) dhe b) të pikës 2 të nenit 29 , lista e përmendur në pikën 2 të këtij neni përditësohet në përputhje me rrethanat për të përfshirë në listë atë bimë, produkt bimor ose objekt tjetër dhe vendet, grupet e vendeve ose zonat specifike të vendeve në fjalë. Ndryshimi i listës bëhet edhe kur një bimë, produkt bimor ose objekt tjetër i përfshirë në atë listë nuk përbën një risk dëmtues të një niveli të papranueshëm, ose paraqet një risk të tillë, por ai rrezik mund të reduktohet në një nivel të pranueshëm duke zbatuar një ose më shumë nga masat e përcaktuara në shkronjën a) të pikës 2 të nenit 29. Pranueshmëria e nivelit të atij risku nga dëmtuesit vlerësohet në përputhje me parimet e përcaktuara në shkronjën b) të pikës 2 të nenit 29, kur është e përshtatshme në lidhje me një ose më shumë vende specifike.

4. Kur bimët, produktet bimore ose objektet e tjera kanë hyrë në territorin e Republikës së Shqipërisë, në kundërshtim me pikën 1 të këtij neni, IPKZPIK njofton autoritetin kompetent qendror, e cila njofton vendin nga i cili bimët, produktet bimore ose objektet e tjera kanë hyrë.

**Neni 46**

**Bimët, produktet bimore dhe objektet e tjera që i nënshtrohen kërkesave të veçanta dhe ekuivalente**

1.   Bimë, produkte bimore ose objekte të tjera të caktuara mund të hyjnë ose zhvendosen brenda territorit të Republikës së Shqipërisë vetëm nëse plotësohen kërkesa të veçanta ose kërkesa ekuivalente. Këto bimë, produkte bimore ose objkte të tjera mund të kenë origjinën nga vende të tjera ose nga brenda territorit të Republikës së Shqipërisë.

2.   Lista që përmban bimët, produktet bimore dhe objektet e tjera, të identifikuara nga kodi i tyre përkatës NK, kur ai kod është i disponueshëm, ose kode të tjera përveç kësaj, kur ato specifikojnë më tej kodin NK të zbatueshëm për një bimë të caktuar, produkt bimor ose objekt tjetër dhe kërkesat e veçanta përkatëse të përmendura në pikën 1 të këtij neni, miratohen me urdhër të ministrit. Kur është e mundur, kjo listë përfshin vendet e tjera, grupe vendesh ose zona specifike brenda vendeve në fjalë.

3.  Lista, e përmendur në pikën 2 të këtij neni, përditësohet kur një bimë, produkt bimor ose objekt tjetër përbën një risk dëmtues të një niveli të papranueshëm për shkak të gjasave që ai të strehojë një dëmtues karantinor dhe ai risk nga dëmtuesi mund të reduktohet në një nivel të pranueshëm duke zbatuar një ose më shumë nga masat e përcaktuara në nënpikat ii) dhe iii) të shkronjës a) të pikës 2 të nenit 29, për të përfshirë në listë atë bimë, produkt bimor ose objekt tjetër dhe masat që do të zbatohen ndaj tij. Këto masa dhe kërkesat e përmendura në pikën 2 të këtij neni përbëjnë "kërkesat e veçanta".

Masat e përcaktuara në paragrafin e parë të kësaj pike mund të marrin formën e kërkesave të veçanta, të miratuara në përputhje me pikën 1 të nenit 49, për hyrjen në territorin e Republikës së Shqipërisë të bimëve, produkteve bimore ose objekteve të tjera të veçanta, që janë ekuivalente me kërkesa të veçanta për hyrjen dhe lëvizjen brenda territorit të Republikës së Shqipërisë të këtyre bimëve, produkteve bimore ose objekteve të tjera ('kërkesa ekuivalente').

Kur një bimë, produkt bimor ose objekt tjetër i përfshirë në listën e përmendur në pikën 2 të këtij neni nuk paraqet risk dëmtues të një niveli të papranueshëm, ose paraqet një risk të tillë, që nuk mund të reduktohet në një nivel të pranueshëm nga kërkesat e veçanta, ajo listë përditësohet në përputhje me rrethanat duke hequr atë bimë, produkt bimor ose objekt tjetër nga lista ose duke e përfshirë në listën e përmendur në pikën 2 të nenin 45 të këtij ligji.

Vlerësimi i pranueshmërisë të nivelit të riskut nga dëmtuesi dhe masat për të reduktuar atë risk në një nivel të pranueshëm miratohen në përputhje me parimet e përcaktuara në shkronjën b) të pikës 2 të nëenit 26, kur është rasti, në lidhje me një ose më shumë vende të tjera specifike ose pjesë të tyre.

4. Në rast se bimë, produkte bimore ose objekte të tjera kanë hyrë ose lëvizur brenda territorit të Republikës së Shqipërisë në kundërshtim me pikën 1 të këtij neni, merren dhe miratohen masat e nevojshme, në përputhje me ligjislacionin për kontrollet zyrtare dhe veprimtaritë e tjera zyrtare. Sipas rastit, IPKSHB, IPKP dhe IPKZPIK njofton autoritetin kompetent qendror, i cili më pas njofton vendin tjetër nga i cili bimët, produktet bimore ose objektet e tjera kanë hyrë në territorin e Republikës së Shqipërisë.

**Neni 47**

**Kufizimet në bazë të një vlerësimi paraprak për hyrjen në territorin e Republikës së Shqipërisë të bimëve, produkteve bimore dhe objekteve të tjera me risk të lartë**

1.  Një bimë, produkt bimor ose objekt tjetër me origjinë nga një vend tjetër dhe që nuk është i listuar në përputhje me nenin 45 të këtij ligji ose nuk mbulohet mjaftueshëm nga kërkesat e parashikuara në nenin 46 të këtij ligji ose që nuk i nënshtrohet masave të përkohshme të nenit 54 të këtij ligji dhe që, në bazë të një vlerësimi paraprak, paraqet një risk dëmtues të një niveli të papranueshëm për territorin e Republikës së Shqipërisë është një 'bimë me rrezikshmëri të lartë', 'produkt bimor me rrezikshmëri të lartë' ose 'objekt tjetër me rrezikshmëri të lartë” ('bimë, produkte bimore ose objekte të tjera me rrezikshmëri të lartë').

Vlerësimi paraprak merr parasysh, sipas rastit për atë bimë, produkt bimor ose objekt tjetër, kriteret e përcaktuara në pikën 3 të nenit 29.

2.  Bimët, produktet bimore ose objektet e tjera me risk të lartë, pjesë e listës së përcaktuar në pikën 3 të këtij neni, nuk lejohen të hyjnë në territorin e Republikës së Shqipërisë nga vende të tjera, grup vendesh ose zona të veçanta të këtyre vendeve të origjinës, të përfshira në atë listë.

3. Lista me bimët, produktet bimore ose objektet e tjera me risk të lartë të referuara në pikën 1 të këtij neni, duke renditur përkohësisht në nivelin e duhur taksonomik, në pritje të vlerësimit të riskut të referuar në pikën 4 të këtij neni, dhe, sipas rastit, lista me vende të tjera ose zona specifike të këtyre vendeve të origjinës, miratohet me urdhër të ministrit. Bimët, produktet bimore dhe objektet e tjera të përfshira në atë listë, aty ku është e mundur, identifikohen gjithashtu nga kodi i tyre përkatës KN kur ai kod është i disponueshëm. Kodet e tjera të përcaktuara nga legjislacioni, përveç kësaj, do të referohen aty ku specifikojnë më tej kodin NK të zbatueshëm për një bimë, produkt bimor ose objekt tjetër të veçantë.

4.  Nëse, në bazë të vlerësimit të riskut, arrihet në përfundimin se bima, produkti bimor ose objekti tjetër me origjinë nga një vend tjetër, grup vendesh ose zonë specifike e këtyre vendeve në fjalë, të përmendura në pikën 2 të këtij neni, në nivelin e taksonominë sipas listës së parashikuar në pikën 3 të këtij neni ose nën atë nivel, nuk përbën risk të një niveli të papranueshëm nga gjasat për të strehuar një dëmtues karantinor, lista përditësohet duke e hequr atë bimë, produkt bimor ose objekt tjetër nga lista e përmendur në pikën 3 të këtij neni për vendet në fjalë. Nëse është konkluduar në bazë të një vlerësimi të riskut, se bima, produkti bimor ose objekt tjetër me origjinë nga një vend tjetër, grup vendesh ose zona specifike e këtyre vendeve në fjalë, e përmendur në pikën 2 të këtij neni, përbën një risk të papranueshëm për shkak të mundësisë që të strehojë një dëmtues karantinor dhe se ai risk dëmtuesi nuk mund të reduktohet në një nivel të pranueshëm duke zbatuar një ose më shumë nga masat e përcaktuara në pikat ii) dhe iii) të shkronjës a) të nenit 29, lista përditësohet duke hequr atë bimë, produkt bimor ose objekt tjetër dhe vendet e përfshira nga lista e përmendur në pikën 2 të këtij neni dhe e shtojnë atë në listën e përmendur në nenin 45 të këtij ligji.

Nëse, në bazë të një vlerësimi të riskut, arrihet në përfundimin se bima, produkti bimor ose objekti tjetër me origjinë nga një vend tjetër, grup vendesh ose zonë specifike e këtyre vendeve, të përmendura në pikën 2 të këtij neni, përbën një risk të papranueshëm, por që risku mund të reduktohet në një nivel të pranueshëm duke zbatuar një ose disa nga masat e përcaktuara pikat ii) dhe iii) të shkronjës a) të nenit 29, lista përditësohet duke hequr atë bimë, produkt bimor ose objekt tjetër dhe vendin tjetër, grupin e vendeve ose zona specifike e këtyre vendeve nga lista e përmendur në pikën 2 të këtij neni dhe duke i shtuar në listën e përmendur në nenin 46 të këtij ligji.

5.   Kur identifikohet një kërkesë për import e bimëve, produkteve bimore ose objekteve të tjera të listuara në listën e përcaktuar në pikën 3 të këtij neni, vlerësimi i riskut të përmendur në pikën 4 të këtij neni kryhet brenda një periudhe të përshtatshme dhe të arsyeshme kohore. Kur është e përshtatshme, vlerësimi mund të kufizohet në bimët, produktet bimore ose objektet e tjera të një vendi ose grup vendesh të caktuar të origjinës ose nga është nisur dërgesa.

6.   Rregullat specifike në lidhje me procedurën që ndiqet për të kryer vlerësimin e riskut të përmendur në pikën 4 të këtij neni, miratohen me udhëzim të ministrit.

**Neni 48**

**Kushtet specifike të importit për hyrjen në territorin e Republikës së Shqipërisë të materialit të ambalazhit prej druri**

1. Materiali i ambalazhit prej druri, nëse përdoret ose jo për transportin e objekteve të të gjitha llojeve, lejohet të hyjë në territorin e Republikës së Shqipërisë vetëm nëse plotëson të gjitha kërkesat e mëposhtme:

a) i është nënshtruar një ose më shumë trajtimeve të miratuara në përputhje me pikën 2 të këtij neni;

b) është vulosur me shenjën që vërteton se i është nënshtruar trajtimeve të përmendura në shkronjën a) të kësaj pike.

Kjo pikë nuk zbatohet për materialin e ambalazhit të drurit që i nënshtrohet përjashtimeve të parashikuara në urdhërin e minsitrit të miratuar në zbatim të pikës 2 të këtij neni.

2. Kërkesat e përcaktuara në lidhje me trajtimet e miratuara dhe shenjat përkatëse që vërtetojnë që i është nënshtruar këtyre trajtimeve miratohen dhe përditësohen sipas nenit 97 të këtij ligji në përputhje me Standardit Ndërkombëtar për Masat Fitosanitare (ISPM15) mbi Rregulloat e Materialit të Ambalazhimit prej Druri në Tregtinë Ndërkombëtare mbi kriteret në import.

**Neni 49**

**Vendosja e kërkesave ekuivalente**

1. Kërkesat ekuivalente, miratohen me udhëzim ministrit, me kërkesëstë një vendi tjetër të caktuar, nëse plotësohen të dyja kushtet e mëposhtme:

a) ai vend, në kuadër të kontrolleve zyrtare, zbaton një ose më shumë prej masave të specifikuara duke siguruar një nivel mbrojtje fitosanitare që është ekuivalente me kërkesat e veçanta në lidhje me lëvizjen brenda territorit të Republikës së Shqipërisë të bimëve, produkteve të bimëve dhe objekteve të tjera në fjalë;

b) vendi në fjalë provon AKQ se masat e specifikuara, të përmendura në shkronjën a) të kësaj pike, arrijnë nivelin e mbrojtjes fitosanitare të përmendur në atë pikë.

2. Kur është e përshtatshme, AKQ kryen vlerësime në atë vend, në përputhje me ligjin për kontrollet zyrtare, për të verifikuar nëse plotësohen kushtet e referuara në shkronjat a) dhe b) të pikës 1 të këtij neni ose merr në konsideratë kontrollet dhe rezultatet e ekspertëve të Komisionit në vendin në fjalë

**Neni 50**

**Informacioni që i jepet udhëtarëve dhe klientëve të shërbimeve postare**

1. Autoriteti doganor dhe IPKZPIK në pikat e kalimit kufitar (PKK), ku ofrohet shërbim fitosanitar, portet detare, aeroportet dhe operatorët e transportit ndërkombëtar në Republikën e Shqipërisë, ofrojnë informacion për pasagjerët në lidhje me ndalimet e parashikuara në pikën 2 të nenit 45 të këtij ligji, kërkesat e përmendura në pikën 2 të nenit 46 dhe pikën 3 të nenit 47 të këtij ligji dhe përjashtimin e parashikuar në pikën 2 të nenit 76 të këtij ligji në lidhje me hyrjen e bimëve, produkteve bimore dhe objekteve të tjera në territorin e Republikës së Shqipërisë. Ky informacion ofrohet në formën e posterave ose broshurave dhe, kur është e mundur, në faqet e tyre zyrtare të internetit.

2. Shërbimet postare dhe operatorët profesionistë të përfshirë në shitje nëpërmjet kontratave në distancë i ofrojnë gjithashtu klientëve të tyre informacionin në lidhje me bimët, produktet bimore dhe objektet e tjera të përmendura në paragrafin e parë të kësaj pike, të paktën përmes internetit.

3. Rregullat për procedurën në zbatim të këtij neni, për prezantimin/paraqitjen dhe përdorimin e këtyre posterave dhe broshurave propozohen nga SPMB dhe miratohen me urdhëzim ministrit.

**Neni 51**

**Përjashtimi nga ndalimet dhe kërkesat për zonat kufitare**

 1. Përjashtimisht nga rregullimet e pikës 1 të nenit 45, pikën 1 të nenit 46 dhe pikën 2 të nenit 47 të këtij ligji, AKQ aprovon lejon futjen në territorin e Republikës së Shqipërisë të bimëve, produkteve bimore dhe objekteve të tjera, që plotësojnë të gjitha kushtet e mëposhtme:

a) janë rritur ose prodhuar në zona të vendeve të tjera në afërsi të kufirit tokësor të Republikës së Shqipërisë, referuar si zonat kufitare;

b) kanë hyrë në zona të territorit të Republikës së Shqipërisë, nga zona që ndodhet menjëherë përtej kufirit, referuar si zonat kufitare të Republikës së Shqipërisë;

c) janë objekt përpunimi në zonat kufitare, në mënyrë të tillë që të eliminohet çdo risk nga dëmtuesit;

d) nuk paraqesin risk për përhapjen e dëmtuesve karantinorë ose dëmtuesve që i nënshtrohen masave të miratuara në përputhje me nenin 37 të këtij ligji, të shkaktuara nga lëvizjet brenda zonës kufitare.

Këto bimë, produkte bimore dhe objekte të tjera zhvendosen vetëm në zonat kufitare dhe brenda tyre, duke ju nënshtruar në çdo rast kontrollit zyrtar nga autoriteti kompetent.

2. Për zbatimin e pikës 1 të këtij neni, ministri miraton me udhëzim, si vijon:

a) gjerësinë maksimale të zonave kufitare dhe zonave kufitare të Republikës së Shqipërisë, sipas rastit, për bimë, produkte bimore ose objekte të tjera të veçanta;

b) distancën maksimale të lëvizjes së bimëve, produkteve bimore dhe objekteve të tjera brenda zonave kufitare dhe zonave kufitare të Republikës së Shqipërisë; dhe

c) procedurat për lejimin e hyrjes në zonat kufitare dhe brenda tyre të bimëve, produkteve bimore dhe objekteve të tjera të referuara në pikën 1 të këtij neni.

Gjerësia e atyre zonave duhet të jetë e tillë që të sigurojë që hyrja dhe lëvizja e atyre bimëve, produkteve bimore dhe objekteve të tjera në territorin e Republikës së Shqipërisë nuk paraqet ndonjë risk nga dëmtuesit për territorin e Republikës së Shqipërisë ose pjesë të tij.

3. Udhëzimi i ministrit i referuar në pikën 2 të këtij neni, sipas rastit, përcakton edhe kushtet ose masat specifike në lidhje me hyrjen në zonat kufitare të bimëve, produkteve bimore ose objekteve të tjera të veçanta si edhe përcakton vendin tjeter specifik që janë subjekt i këtij neni, në përputhje me pikën 2 të nenit 29 dhe duke marrë parasysh zhvillimin e njohurive shkencore dhe teknike si edhe standardet ndërkombëtare.

4. Kur bimë, produkte bimore ose objekte të tjera kanë hyrë në territorin e Republikës së Shqipërisë, në kundërshtim me këtë nen, IPKZPIK ose IPKSHB dhe/ose IPKP, sipas rastit, merr masat e nevojshme dhe njofton autoritetin kompetent qendror, i cili njofton më pas vendin nga kanë hyrë në zonën kufitare përkatëse bimët, produktet bimore ose objektet e tjera.

**Neni 52**

**Kërkesat për tranzitin fitosanitar**

 1. Përjashtimisht nga rregullimet e pikës 1 të nenit 45, pikën 1 të nenit 46, pikën 2 të nenit 47, pikën 1 të nenit 73 dhe nenin 74 të këtij ligji, bimët, produktet bimore dhe objektet e tjera lejohen të hyjnë në dhe kalojnë nëpërmjet territorit të Republikës së Shqipërisë për në një vend tjetër, në formën e tranzitit fitosanitar, nëse plotësojnë të dyja kushtet e mëposhtme:

a) shoqërohen me një deklaratë të nënshkruar të operatorit profesionist përgjegjës për ato bimë, produkte bimore dhe objekte të tjera, ku tregohet se ato bimë, produkte bimore ose objekte të tjera janë në tranzit fitosanitar;

 b) ambalazhohen dhe lëvizin në mënyrë të tillë që të mos ketë risk për përhapjen e dëmtuesve karantinorë gjatë hyrjes në territorin e Republikës së Shqipërisë dhe kalimit të tyre nëpër këtë territor.

2. IPKZPIK ndalojnë tranzitin fitosanitar nëse bimët, produktet bimore ose objektet e tjera në fjalë nuk janë në përputhje me, ose ka prova të arsyeshme që ato nuk do të jenë në përputhje me kushtet e përcaktuara në pikën 1 të këtij neni.

**Neni 53**

**Bimët, produktet bimore dhe objektet e tjera të përdorura për testime zyrtare, qëllime shkencore ose edukative, eksperimente, përzgjedhje të varieteteve ose seleksionim**

1. Përjashtimisht nga rregullimet e pikës 1 të nenit 45, pikën 1 të nenit 46 dhe pikën 2 të nenit 47 të këtij ligji, AKQ aprovon lejimin përkohësisht për hyrjen dhe lëvizjen brenda territorit të Republikës së Shqipërisë të bimëve, produkteve bimore dhe objekteve të tjera të përdorura për testime zyrtare, qëllime shkencore ose edukative, eskperimente, përzgjedhje të varieteteve ose seleksionim.

Aprovimi për lejimin e përkohshëm jepet për aktivitetin në fjalë, vetëm nëse vendosen kufizime të përshtatshme për të siguruar që prania e bimëve, produkteve bimore ose objekteve të tjera nuk shkakton një risk të papranueshëm të përhapjes së dëmtuesi karantinor ose një dëmtuesi që i nënshtrohet masave të miratuara në përputhje me neni 37 të këtij ligji, duke marrë parasysh identitetin, biologjinë dhe mjetet e ~~sh~~përndarjes së dëmtuesve në fjalë, aktivitetin e parashikuar, ndërveprimin me mjedisin dhe faktorë të tjerë të rëndësishëm në lidhje me riskun nga dëmtuesit që paraqesin ato bimë, produkte bimore apo objekte të tjera.

2. Formati i aprovimit, i miratuar në përputhje me pikën 1 të këtij neni, përfshin të gjitha kushtet e mëposhtme:

a) bimët, produktet bimore ose objektet e tjera në fjalë mbahen në një vend dhe në kushte që konsiderohen të përshtatshme nga autoritetet kompetente, të përcaktuara në urdhër;

b) aktiviteti që përfshin këto bimë, produkte bimore ose objekte të tjera kryhet në një stacion karantine ose në një objekt izolimi të caktuar në përputhje me nenin 62 të këtij ligji nga autoriteti kompetent, i përcaktuar në urdhër;

c) aktiviteti që përfshin ato bimë, produkte bimore ose objekte të tjera kryhet nga personel, i cili është vlerësuar se ka kompetencat shkencore dhe teknike dhe është konsideruar se është i pranueshëm nga autoriteti kompetent, i përcaktuar në urdhër;

d) bimët, produktet bimore ose objekte të tjera shoqërohen me urdhërin e lejimit të përkohshëm kur hyjnë ose lëvizin brenda territorit të Republikës së Shqipërisë.

3. Aprovimi i përmendur në pikën 1 të këtij neni, kufizohet në sasinë dhe kohëzgjatjen që është e përshtatshme për veprimtarinë në fjalë dhe nuk duhet të kalojë kapacitetin e stacionit karantinor të caktuar ose objekteve të izolimit. Ai përfshin kufizimet e nevojshme për të eliminuar në mënyrë të përshtatshme riskun e përhapjes së dëmtuesve karantinorë

 ose dëmtuesve, që i nënshtrohen masave të miratuara në zbatim të nenit 37 të këtij ligji.

4. IPKZPIK, IPKP dhe IPKSHB monitoron respektimin e kushteve të përmendura në pikën 2 të këtij neni si edhe kufizimet e ndalimet e përmendura në pikën 3 të këtij neni dhe merr masat e nevojshme në rast se kushtet, kufizimet ose ndalimet nuk respektohen. Sipas rastit, IPKSHB dhe IPKP, sipas rastit, mund t’i propozojë SPMB-së shfuqizimin e aprovimit të përmendur në pikën 1 të këtij neni.

5. Miratohet me udhëzim ministri rregullat e hollësishme në lidhje me:

a) shkëmbimin e informacionit mes IPKSHB, IPKP dhe IPKZPIK dhe informimin e AKQ në lidhje me hyrjen dhe lëvizjen brenda territorit të Republikës së Shqipërisë të bimëve, produkteve bimore dhe objekteve te tjera;

b) procedurat dhe kushtet për lejimin e përkohshëm, të referuar në pikën 1 të këtij neni;

c) kërkesat për monitorimin e përputhshmërisë dhe veprimet që ndërmerren ne rast të mospërputhjes, siç përmendet ne pikën 4 të këtij neni.

**Neni 54**

**Masat e përkohshme në lidhje me bimët, produktet bimore dhe objektet e tjera që mund të paraqesin risqe të identifikuar rishtazi nga dëmtues ose risqe fitosanitare të tjera të dyshuara**

1. Masat e përkohshme për hyrjen dhe lëvizjen brenda territorit të Republikës së Shqipërisë të bimëve, produkteve bimore dhe objekteve të tjera nga vende të tjera, miratohen me urdhëzim ministri, kur plotësohen kushtet e mëposhtme:

a) bimët, produktet bimore ose objektet e tjera mund të paraqesin risqe të identifikuar rishtazi nga dëmtues, të cilët nuk mbulohen mjaftueshëm nga asnjë prej masave të marra në shkallë vendi dhe nuk janë të lidhura, ose nuk mund të lidhen ende, me dëmtuesit karantinorë ose dëmtuesit që i nënshtrohen masave të marra në zbatim të nenit 37 të këtij ligji;

b) ka përvojë të pamjaftueshme fitosanitare, në lidhje me speciet e reja bimore ose rrugët për sa i përket tregtisë së atyre bimëve, produkteve bimore dhe objekteve të tjera, të dërguara nga vendi i origjinës ose një vend tjetër;

c) nuk është kryer asnjë vlerësim në lidhje me risqet e identifikuar rishtazi nga dëmtuesi, në territorin e Republikës së Shqipërisë, në lidhje me bimët, produktet bimore ose objekte të tjera nga vendet e tjera.

2. Masat e përkohshme të përmendura në pikën 1 të këtij neni miratohen duke marrë parasysh gërmën b) të pikës 2 dhe pikën 4 të nenit 29 Kur është e nevojshme dhe sipas rastit, ndërmerren një ose më shumë nga masat e mëposhtme:

a) inspektime dhe mostrime sistematike dhe intensive, në pikën e hyrjes, të çdo loti të bimëve, produkteve bimore ose objekteve të tjera që hyjnë në territorin e Republikës së Shqipërisë dhe testimin e mostrave;

b) një periudhë karantinimi, brenda një stacioni karantine ose një objekti izolimi, siç referohet në nenin 62 të këtij ligji, për të verifikuar mungesën e riskut të identifikuar rishtazi nga dëmtuesi, në lidhje me ato bimë, produkte bimore ose objekte të tjera;

c) ndalimin e hyrjes së këtyre bimëve, produkteve bimore ose objekteve të tjera në territorin e Republikës së Shqipërisë.

Në rastet e parashikuara në shkronjat a) dhe b) të kësaj pike, udhëzimi përmendur në pikën 1 të këtij neni, mund të përcaktojë edhe masat specifike që duhen marrë përpara hyrjes në territorin e Republikës së Shqipërisë të këtyre bimëve, produkte bimore ose objekte të tjera.

3. Masat e përkohshme të përcaktuara në pikën 1 të këtij neni, zbatohen për një periudhë kohore të përshtatshme dhe të arsyeshme, në pritje të klasifikimit të dëmtuesve që mund të lidhen me keto bimë, produkte bimore ose objekte të tjera nga ato vende të tjera dhe vlerësimit të plotë të risqeve të paraqitura nga ata dëmtues në përputhje me pikën 1.1 të nenit 29.

4. Përjashtimisht nga rregullimet e masat e marra në zbatim të pikës 1 të këtij neni, për hyrjen dhe lëvizjen brenda territorit të Republikës së Shqipërisë të bimëve, produkteve bimore ose objekteve të tjera të përdorura për testime zyrtare, qëllime shkencore ose edukative, eksperimente, përzgjedhje të varieteteve ose seleksionim, zbatohet neni 53 i këtij ligji.

5. IPKSHB, IPKP dhe IPKZPIK, brenda datës 30 prill të çdo viti, i paraqet autoritetit kompetent qendror një raport mbi zbatimin, gjatë vitit kalendarik paraardhës, të masave të përcaktuara në shkronjën a) ose b) të paragrafit të dytë të pikës 2 të këtij neni. Kur është e mundur, njoftohet gjithashtu shteti nga i cili bimët, produktet bimore ose objektet e tjera janë dërguar për të hyrë në territorin e Republikës së Shqipërisë.

**Seksioni 2**

**Masat në lidhje me zonat e mbrojtura**

**Neni 55**

**Ndalimi i hyrjes së bimëve, produkteve bimore dhe objekteve të tjera në zonat e mbrojtura**

1. Disa bimë, produkte bimore ose objekte të tjera me origjinë nga vende të tjera ose brenda territorit të Republikës së Shqipërisë nuk lejohen të hyjnë në zona të mbrojtura të caktuara.

2. Lista që përmban bimët, produktet bimore dhe objektet e tjera të përmendura në pikën 1 të këtij neni, të cilat ndalohen të hyjnë në zona të caktuara të mbrojtura, përcaktohet në shkronjën f) të nenit 106. Kjo listë përfshin bimët, produktet bimore dhe objektet e tjera si dhe zonat e mbrojtura përkatëse dhe, sipas rastit, vendin e tyre të origjinës.

Bimët, produktet bimore dhe objektet e tjera identifikohen në këtë listë me kodin e tyre përkatës NK, kur ai kod është i disponueshëm, dhe kode të tjera të përcaktuara nga legjislacioni, kur ato specifikojnë më tej kodin NK të zbatueshëm për një bimë, produkt bimor ose objekt tjetër specifik.

3. Kur një bimë, produkt bimor ose objekt tjetër, që vjen nga jashtë zonës së mbrojtur, paraqet një risk nga dëmtuesit në një niveli të papranueshëm si rrjedhojë e mundësisë së tij për të strehuar dëmtuesit karantinorë të zonës së mbrojtur përkatëse, , dhe ky risk nuk mund të reduktohet në një nivel të pranueshëm, duke zbatuar një ose më shumë masat e përcaktuara në paragrafët ii) dhe iii) të shkronjës a) të pikës 2 të nenit 29, bima, produkti bimor ose objekti tjetër si dhe zona ose zonat e mbrojtura në fjalë listohen në listën e përcaktuar në pikën 2 të këtij neni.

Kur një bimë, produkt bimor ose objekt tjetër i përfshirë në atë listë nuk përbën një risk nga dëmtuesit në një nivel të papranueshëm, ose paraqet një risk të tillë, por ky risk mund të reduktohet në një nivel të pranueshëm, duke zbatuar një ose më shumë nga masat e përcaktuara paragrafët ii) dhe iii) të shkronjës a) të pikës 2 të nenit 29, lista e përcaktuar në pikën 2 të këtij neni ndryshohet, në përputhje me rrethanat.

Pranueshmëria e nivelit të këtij risku nga dëmtuesi do të vlerësohet në përputhje me parimet e përcaktuara në shkronjën b) të pikës 2 të nenit 29.

4. IPKZPIK, IPKP dhe IPKSHB njofton Autoritetin Kompetent Qendror në çdo rast kur bimë, produkte bimore ose objekte të tjera kanë hyrë ose janë zhvendosur brenda zonës së mbrojtur duke shkelur kufizimet e miratuara në bazë të këtij neni. Autoriteti Kompetent Qendror, sipas rastit, njofton vendin nga i cili kanë hyrë këto bimë, produkte bimore ose objekte të tjera në zonën e mbrojtur.

**Neni 56**

**Bimët, produktet bimore dhe objektet e tjera që i nënshtrohen kërkesave të veçanta për zonat e mbrojtura**

1. Disa bimë, produkte bimore ose objekte të tjera mund të hyjnë ose të lëvizin brenda zonave të mbrojtura të caktuara vetëm nëse plotësohen kërkesat e veçanta për ato zona të mbrojtura.

 2. Lista që përmban bimët, produktet bimore dhe objektet e tjera,zonat e tyre të mbrojtura përkatëse dhe kërkesat e veçanta përkatëse, për zonat e mbrojtura përcaktohen në shkronjën g) të nenit 106.

Bimët, produktet bimore dhe objektet e tjera identifikohen në listë nga kodi i tyre përkatës NK, kur ai kod është i disponueshëm, dhe kode të tjera të përcaktuara nga legjislacioni i vendit tonë, kur ato specifikojnë më tej kodin NK të zbatueshëm për një bimë, produkt bimor ose objekt tjetër specifik.

3. Kur një bimë, produkt bimor ose objekt tjetër që vjen nga jashtë zonës së mbrojtur në fjalë paraqet një risk nga dëmtuesi të një niveli të papranueshëm për atë zonë të mbrojtur si rrjedhojë e mundësisë së tij për të strehuar një dëmtues karantinor të zonës së mbrojtur, dhe ky risk mund të reduktohet në një nivel të pranueshëm duke zbatuar një ose më shumë nga masat e përcaktuara në paragrafët ii) dhe iii) të shkronjës a) të pikës 2 të nenit 29, lista e përcaktuar në pikën 2 të këtij neni ndryshohet, sipas shkronjës g) të pikës 1 të nenit 106, për të përfshirë në këtë listë atë bimë, produkt bimor ose objekt tjetër si dhe masat e aplikueshme. Këto masa dhe kriteret e përmendura në piken 2 të këtij neni, përbëjnë “kritere të veçanta për zonat e mbrojtura”.

Kur një bimë, produkt bimor ose objekt tjetër i përfshirë në atë listë nuk përbën një risk nga dëmtuesi në një nivel të papranueshëm për zonën e mbrojtur në fjalë, ose paraqet një risk të tillë, por ky risk nuk mund të reduktohet në një nivel të pranueshëm duke zbatuar kriteret e veçanta për zonat e mbrojtura, lista e përcaktuar në pikën 2 të këtij neni ndryshohet, me urdhër të Ministrit, në përputhje me rrethanat.

Vlerësimi i pranueshmërisë së nivelit të këtij risku nga dëmtuesi dhe miratimi i masave për të reduktuar këtë risk në një nivel të pranueshëm bëhët në përputhje me parimet e përcaktuara në shkronjën b) të pikës 2 të nenit 29.

4. IPKZPIK, IPKP dhe IPKSHB njofton autoritetin kompetent qendror në rast se bimët, produktet bimore ose objekte të tjera kanë hyrë ose lëvizur brenda zonës së mbrojtur në kundërshtim me masat e miratuara në bazë të këtij neni. Autoriteti kompetent qendror, njofton vendin nga i cili bimët, produktet bimore ose objektet e tjera kanë hyrë në territorin e Republikës së Shqipërisë.

**Neni 57**

**Informacioni për udhëtarët dhe përdoruesit e shërbimeve postare në lidhje me zonat e mbrojtura**

Për hyrjen ose lëvizjen brenda zonave të mbrojtura të bimëve, produkteve bimore dhe objekteve të tjera, zbatohet *mutatis mutandis* neni 50 i këtij ligji.

**Neni 58**

**Përjashtimi nga ndalimet dhe kërkesat për zonat kufitare në lidhje me zonat e mbrojtura**

Për bimët, produktet bimore dhe objektet e tjera që janë pjesë e listës së miratuar në zbatim të pikave 2 e 3 të nenit 55 dhe pikave 2 e 3 të nenit 56 të këtij ligji, të cilat hyjnë nga zona kufitare e një vendi tjetër në zonat e mbrojtura përkatëse në kufi me atë zonë kufitare zbatohet *mutatis mutandis* neni 51 i këtij ligji

**Neni 59**

**Kërkesat për tranzitin fitosanitar në lidhje me zonat e mbrojtura**

Për tranzitin fitosanitar përmes zonave të mbrojtura të bimëve, produkteve bimore dhe objekteve të tjera të përfshira në listën e parashikuar në nenin 55 pika 2 dhe 3 dhe neni 56 pika 2 dhe 3 zbatohet *mutatis mutandis* neni 52 i këtij ligji.

**Neni 60**

**Bimët, produktet bimore dhe objektet e tjera të përdorura për testime zyrtare, qëllime shkencore ose edukative, eksperimente, përzgjedhje të varieteteve ose seleksionim në lidhje me zonat e mbrojtura**

Përjashtimisht nga kufizimet dhe kërkesat e parashikuara në pikën 1 të nenit 55 dhe pikën 1 të nenit 56 të këtij ligji, neni 53 i këtij ligji zbatohet *mutatis mutandis* për hyrjen dhe lëvizjen brenda zonave të mbrojtura të bimëve, produkteve bimore dhe objekteve të tjera të përfshira në listën e parashikuar në pikat 2 dhe 3 të nenit 55 dhe pikat 2 dhe 3 të nenit 56 të këtij ligji dhe që përdoren për testime zyrtare, qëllime shkencore ose edukative, eksperimente, përzgjedhje varietetesh ose seleksionim.

**Seksioni 3**

**Masa të tjera në lidhje me bimët, produktet bimore dhe objektet e tjera**

**Neni 61**

 **Kërkesat e përgjithshme për mjetet, makineritë dhe materialet e ambalazhimit**

1. Mjetet, makineritë dhe materialet e ambalazhimit të përdorura për bimët, produktet bimore ose objektet e tjera të përcaktuara në aktet zbatuese të miratuara në bazë të nenit 36 pika 1 dhe 2, neni 37, neni 45 pika 2, neni 46 pika 2 dhe 3, neni 47 pika 3 dhe neni 54 pika 1 dhe hyrja, lëvizja brenda ose përmes territorit të Republikës së Shqipërisë në bazë të nenit 52 të këtij ligji, duhet të jetë pa praninë e dëmtuesve karantinorë dhe të dëmtuesve që i nënshtrohen masave të miratuara në bazë të nenit 37 të këtij ligji.

 2. Pika 1 e këtij neni zbatohet për zonat e mbrojtura edhe për dëmtuesit karantinorë të zonave të mbrojtura përkatëse.

**Neni 62**

**Përcaktimi i stacioneve të karantinës dhe objekteve të izolimit**

1. Për qëllimet e parashikuara në nenet 17, 53, 54 dhe 60 të këtij ligji, ndërmerren një ose më shumë nga veprimet e mëposhtme, duke marrë parasysh riskun përkatës nga dëmtuesit:

a) përcaktimi i stacioneve të karantine ose objekteve të izolimit;

b) përcaktimi përkohësisht i mjediseve të operatorëve profesionistë ose personave të tjerë si objekte izolimi për dëmtuesit, bimët, produktet bimore ose objektet e tjera dhe përdorimet e tyre, siç përcaktohet në nenet 17, 53 dhe 54 të këtij ligji.

2. Veprimet e parashikuara në pikën 1 të këtij neni, miratohen me urdhër të ministrit.

**Neni 63**

**Kërkesat për stacionet e karantinës dhe objektet e izolimit**

1. Stacionet e karantinës dhe objektet e izolimit, të parashikuara në nenin 62 të këtij ligji duhet të plotësojnë kërkesat e mëposhtme për të parandaluar përhapjen e dëmtuesve:

a) sigurojnë izolimin fizik të dëmtuesve, bimëve, produkteve bimore dhe objekteve të tjera që mbahen në karantinë ose izolim dhe garantojnë që ato nuk mund të aksesohen ose lëvizen nga ato stacione ose objekte pa miratimin e IPKSHB, IPKP dhe IPKZPIK;

b) kanë sisteme ose akses në sisteme për sterilizimin, dekontaminimin ose shkatërrimin e bimëve, produkteve bimore dhe objekteve të tjera të infektuara, mbetjeve dhe pajisjeve përpara heqjes së tyre nga stacionet ose objektet;

c) kanë një identifikim dhe përshkrim të detyrave të stacioneve dhe objekteve, të personave përgjegjës për kryerjen e detyrave dhe kushteve në të cilat kryhen këto detyra;

d) kanë numër të mjaftueshëm personeli të kualifikuar, të trajnuar dhe me përvojë; dhe

e) kanë një plan kontigjence me qëllim eliminimin efektiv të çdo pranie të paqëllimshme të dëmtuesve karantinorë dhe dëmtuesve që i nënshtrohen masave të miratuara në zbatim të nenit 37 të këtij ligji dhe parandalimin e përhapjes së tyre.

2. Ministri miraton me udhëzim rregulla të veçanta për të siguruar zbatimin në mënyrë të unifikur të kërkesave të parashikuara në pikën 1 të këtij neni, në lidhje me llojin e bimëve, produkteve bimore dhe objekteve të tjera dhe riskun aktual ose të mundshëm, duke përfshirë kërkesat specifike për testime zyrtare, qëllime shkencore ose edukative, periudha eksperimentimi, përzgjedhje të varieteteve ose seleksionim.

**Neni 64**

**Funksionimi i stacioneve të karantinës dhe objekteve të izolimit**

1. Personi përgjegjës për stacionin e karantinës ose objektin e izolimit duhet ta monitorojë atë stacion ose objekt si dhe zonat në afërsi të tij për praninë e padëshiruar të dëmtuesve karantinorë dhe dëmtuesve që i nënshtrohen masave të miratuara në zbatim të nenit 37 të këtij ligji.

2. Kur konstatohet ose dyshohet një prani e paqëllimshme e një dëmtuesi të përmendur në pikën 1 të këtij neni, personi përgjegjës për stacionin e karantinës ose objektin e izolimit merr masat e duhura, bazuar në planin e kontigjencës të përmendur në pikën 1 të nenit 63 të këtij ligji. Detyrimet e përcaktuara për operatorët profesionistë në nenin 23 të këtij ligji zbatohen *mutatis mutandis* për personin përgjegjës për stacionin e karantinës ose objektin e izolimit.

3. Personi përgjegjës për stacionin e karantinës ose objektin e izolimit duhet të mbajë te dhëna për sa vijon:

a) personelin e punësuar;

b) vizitorët që hyjnë në stacion ose objekt;

c) dëmtuesit, bimët, produktet bimore dhe objektet e tjera që hyjnë dhe dalin nga stacioni ose objekti;

d) vendin e origjinës së këtyre bimëve, produkteve bimore dhe objekteve të tjera; dhe

e) vëzhgimet në lidhje me praninë e dëmtuesve në këto bimë, produkte bimore dhe objekte të tjera brenda stacionit të karantinës ose objektit të izolimit dhe zonat në afërsi të tij.

Këto të dhëna ruhen për tre vjet.

**Neni 65**

**Mbikqyrja e stacioneve të karantinës dhe objekteve të izolimit dhe revokimi i përcaktimit**

1. IPKSHB dhe LKR në bashkëpunim me IPKZPIK inspekton rregullisht stacionet e karantinës dhe objektet e izolimit për të verifikuar nëse ato plotësojnë kërkesat e përcaktuara në nenin 63 të këtij ligji dhe kushtet e funksionimit të përcaktuara në nenin 64 të këtij ligji. Frekuencën e inspektimeve përcaktohet nga IPKSHB sipas riskut të dëmtuesve në lidhje me funksionimin e stacioneve të karantinës ose objekteve të izolimit.

2. Bazuar në inspektimin e parashikuar në pikën 1 të këtij neni, IPKSHB mund të urdhërojë personin përgjegjës të ndërmarrë, menjëherë ose brenda një periudhe të caktuar kohore, veprime korrigjuese për stacionin e karantinës ose objektin e izolimit për të garantuar respektimin e neneve 63 dhe 64 të këtij ligji.

Kur IPKSHB arrin në përfundimin se stacioni i karantinës, objekti i izolimit ose personi përgjegjës për të, nuk vepron në përputhje me nenet 63 dhe 64 të këtij ligji, ndërmerr menjëherë masat e nevojshme për të garantuar që mosrespektimi i këtyre dispozitave të mos vazhdojë. Këto masa mund të përfshijnë revokimin ose pezullimin e përcaktimit të përmendur në pikën 1 të nenit 62 të këtij ligji.

3. Kur IPKSHB ka marrë masa në përputhje me pikën 2 të këtij neni të tjera nga revokimi i përcaktimit të parashikuar në pikën 1 të nenit 62 të këtij ligji dhe mosrespektimi i neneve 63 dhe 64 të këtij ligji vazhdon, ky autoritet i propozon ministrit shfuqizim e urdhrit për stacionin e karantonës menjëhershëm..

**Neni 66**

**Nxjerrja e bimëve, produkteve bimore dhe objekteve të tjera nga stacionet e karantinës dhe objektet e izolimit**

1. Bimët, produktet bimore dhe objektet e tjera nxirren nga stacionet e karantinës ose objektet e izolimit, vetëm nëse lejohet nga IPKZPIK dhe IPKSHB, kur konfirmohet se nuk ka prani të dëmtuesit karantinor dhe dëmtuesit që i nënshtrohet masave të miratuara në përputhje me nenin 37 i këtij ligji, ose, sipas rastit, dëmtuesit karantinor të zonës së mbrojtur.

2. IPKZPIK dhe IPKSHB mund të lejojë lëvizjen e bimëve, produkteve bimore ose objekteve të tjera të infektuara nga një dëmtues karantinor ose dëmtues që i nënshtrohet masave të marra në zbatim të nenit 37 të këtij ligji nga një stacion karantine ose një objekt izolimi në një tjetër stacion karantine apo objekt izolimi nëse kjo lëvizje është e mbështetur në testime zyrtare ose arsye shkencore dhe kryhet sipas kushteve të përcaktuara nga IPKSHB dhe IPKZPIK.

3. Ministri miraton me udhëzim rregulla të veçanta në lidhje me nxjerrjen e bimëve, produkteve bimore dhe objekteve të tjera nga stacionet e karantinës dhe objektet e izolimit dhe, sipas rastit, kërkesat e etiketimit që lidhen me nxjerrjen e tyre ose me lëvizjen e përmendur në pikën 2 të këtij neni.

**KREU VII**

**REGJISTRIMI I OPERATORËVE PROFESIONISTË DHE GJURMUESHMËRIA**

**Neni 67**

**Regjistri zyrtar i operatorëve profesionistë**

1. IPKSHB mban dhe përditëson një regjistër të operatorëve profesionistë të mëposhtëm që veprojnë në territorin e Republikës së Shqipërisë:

a) operatorët profesionistë që importojnë ose lëvizin brenda territorit të Republikës së Shqipërisë bimë, produkte bimore dhe objekte të tjera për të cilat kërkohet një certifikatë fitosanitare ose një pasaportë bimore në bazë të akteve normative të miratuara në përputhje me pikën 1 të nenit 73, neni 74, neni 75 pika 1, neni 80 pika 1 dhe neni 81 pika 1 e këtij ligji;

b) operatorët profesionistë të miratuar për lëshimin e pasaportave të bimëve në zbatim të nenit 90 të këtij ligji;

c) operatorët profesionistë të cilët kërkojnë nga IPKSHB lëshimin e certifikatave të parashikuara në nenet 101, 102 dhe 103 të këtij ligji;

d) operatorët profesionistë të miratuar për të vendosur shenjat identifikuese të përmendura në nenin 99 të këtij ligji, për të lëshuar vërtetimet e përmendura në nenin 100 të këtij ligji, që orfrojnë informacione në përputhje me nenet 50 ose 57 të këtij ligji, që importojnë bimë, produkte bimore ose objekte të tjera në zonat kufitare në përputhje me nenin 51 pika 1 ose nenin 58 të këtij ligji, ose kryejnë veprimtari në lidhje me bimët përkatëse në zonat e shënuara, përveç rasteve kur këta operatorë janë të regjistruar në një regjistër tjetër zyrtar i cili është i aksesueshëm nga autoritetet kompetente; dhe

e) operatorë profesionistë të ndryshëm nga ata të përmendur në shkronjat a) deri në d) të kësaj pike, nëse një gjë e tillë kërkohet nga një akt normativ i miratuar në përputhje me nenin 36 pika 1, nenin 37, nenin 46 pika 2 , neni 54 pika 1, neni 55 pika 2 ose neni 56 pika 2 të këtij ligji.

IPKSHB mund të regjistrojë edhe kategori të tjera të kultivuesve ose operatorëve të tjerë profesionistë, nëse kjo është e justifikueshme nga risku që paraqesin dëmtuesit e bimëve që ata kultivojnë ose nga ndonjë veprimtari tjetër e tyre ose të mos regjistrojë operatorët profesionistë, regjistrimi i të cilëve përbën një barrë administrative që nuk është në proporcion më riskun e ulët të dëmtuesve që lidhet me aktivitetet e tyre profesional.

2. Operatori profesionist regjistrohet vetëm një herë në regjistrin e mbajtur nga IPKSHB. Kur është e mundur, ky regjistrim kryhet me referenca të qarta për secilin prej objekteve të ndryshme të përmendura në shkronjën d) të pikës 2 të nenit 68 të këtij ligji.

3. Pika 1 e këtij neni nuk zbatohet për operatorin profesionist i cili plotëson një ose më shumë nga kriteret e mëposhtme:

a) furnizon ekskluzivisht dhe drejtpërdrejt përdoruesin e fundit me sasi të vogla të bimëve, produkteve bimore dhe objekteve të tjera, me mënyra të të tjera nga shitjet, nëpërmjet kontratave në distancë;

b) furnizon ekskluzivisht dhe drejtpërdrejt përdoruesin e fundit me sasi të vogla farërash, të ndryshme nga farat që i nënshtrohen nenit 73 të këtij ligji;

c) veprimtaria e tij profesionale në lidhje me bimët, produktet bimore dhe objektet e tjera lidhet vetëm me transportimin e tyre për një operator tjetër profesionist;

d) veprimtaria e tyre profesionale ka të bëjë ekskluzivisht me transportin e objekteve të të gjitha llojeve duke përdorur material ambalazhimi prej druri.

IPKSHB mund të vendosë të mos zbatojë përjashtimin e përmendur në shkronjën a) të kësaj pike për të gjithë ose disa kultivues ose operatorë të tjerë profesionistë nëse kjo është e justifikueshme nga risku që paraqesin dëmtuesit e bimëve që ata kultivojnë ose nga ndonjë veprimtari tjetër e tyre.

4. Ministri me urdhër miraton:

a) kërkesa të veçanta për regjistrimin e disa kategorive të operatorëve profesionistë, duke marrë parasysh natyrën e veprimtarisë ose të bimës, produktit bimor ose objektit tjetër në fjalë ;

b) përcaktimin e shifrave maksimale për sasi të vogla të bimëve, produkteve bimore ose objekteve të tjera të veçanta, siç parashikohet në shkronjën a) të pikës 3 të këtij neni. Këto shifra përcaktohen në përshtatje më bimët, produktet bimore dhe objektet e tjera në fjalë dhe risqet përkatëse nga dëmtuesit.

**Neni 68**

**Proçedura e registrimit dhe përmbajtja e regjistrit**

Procedura e regjistrimit të operatorëve profesionistë që përfshihen në objektin e pikës 1 të nenit 67 të këtij ligji, dhe përmbajtja e regjistrit miratohet me urdhër të ministrit.

**Neni 69**

**Disponueshmëria e informacionit të regjistrave zyrtarë**

1. IPKSHB vë në dispozicion të autoritetit kompetent qendror informacionin që përmban regjistri i operatorëve profesionistë, sa herë i kërkohet.

2. Bazuar në një kërkesë të justifikuar, IPKSHB vë në dispozicion të çdo operatori profesionist të krijuar në territorin e Republikës së Shqipërisë, për përdorimin vetjak, informacionin e regjistruar në regjistrin e operatorëve profesionistë në lidhje me një operator të regjistruar të caktuar.

3. Ky nen zbatohet pa cenuar rregullat për konfidencialitetin, aksesin në informacion dhe mbrojtjen e të dhënave personale.

**Neni 70**

**Gjurmueshmëria**

1. Një operator profesionist i cili furnizohet me bimë, produkte bimore ose objekte të tjera që u nënshtrohen kërkesave ose kushteve në zbatim të pikave a) deri ç) të nënparagrafit të parë të pikës 1 të nenit 28, nenit 28 pika 2 dhe 3, neni 37, 3 dhe 4, neni 37 pika 2, neni 41 pika 2 dhe 3, neni 46 pika 1 dhe 3, neni 48 pika 1 dhe 2, neni 49 pika 1, neni 54 pika 2 dhe 3, nenet 56, 57 dhe 58 dhe neni 79 pika 1 të këtij ligji, mban një regjistër që lejon operatorin të identifikojë, për çdo njësi tregtare të bimëve, produkteve bimor ose objekti tjetër të furnizuar, operatorët profesionistë që e kanë furnizuar atë.

2. Një operator profesionist që furnizon bimë, produkte bimore ose objekte të tjera që u nënshtrohen kërkesave ose kushteve në zbatim të pikave a) deri ç të nënparagrafit të parë të pikës 1 të nenit 36, nenit 36 pika 2 dhe 3, neni 37, neni 43 pika 2, neni 46 pika 2 dhe 3, neni 51 pika 1 dhe 3, neni 52 pika 1, neni 53 pika 1 dhe 2, neni 54 pika 1, neni 56 pika 2 dhe 3, nenet 58, 59 dhe 60 dhe neni 80 pika 1 të këtij ligji, mban një regjistër që lejon operatorin të identifikojë operatorët profesionistë që ai ka furnizuar për çdo njësi tregtare të bimëve, produkteve bimore ose objekteve të tjera të furnizuara.

3. Kur një operator i miratuar lëshon një pasaportë bimore në përputhje me nenin 85 pika 1 të këtij ligji, dhe kur autoriteti kompetent lëshon një pasaportë bimore në përputhje me nenin 85 pika 2 të këtij ligji për një operator të regjistruar, për qëllim të garantimit të gjurmueshmërisë në bazë të pikës 1 dhe 2 të këtij neni, ky operator garanton regjistrimin e informacionit të mëposhtëm në lidhje me atë pasaportë bimore:

a) kur është e mundur, operatorin profesionist që ka furnizuar njësinë tregtare në fjalë;

b) operatorin profesionist i cili është furnizuar nga njësia tregtare në fjalë; dhe

c) informacionin përkatës në lidhje me pasaportën e bimëve.

4. Operatorët profesionistë mbajnë të dhënat e përmendura në pikat 1, 2 dhe 3 të këtij neni, për të paktën tre vjet pas datës në të cilën bima, produkti bimor ose objekti tjetër në fjalë u është furnizuar atyre ose është furnizuar prej tyre.

5. Operatorët profesionistë të përmendur në pikën 4 të këtij neni, në bazë të kërkesës, i vënë në dispozicion IPKSHB informacionin e regjistruar në përputhje me pikat 1, 2 dhe 3 të këtij neni.

6. Ky nen nuk zbatohet për operatorët profesionistë të përmendur në shkronjat c) dhe d) të pikës 3 të nenit 67 të këtij ligji.

**Neni 71**

**Lëvizjet e bimëve, produkteve bimore dhe objekteve të tjera brenda dhe ndërmjet mjediseve të operatorit profesionist**

1. Operatorët profesionistë që furnizohen ose furnizojnë bimë, produkte bimore ose objekte të tjera të parashikuara në pikat 1 dhe 2 të nenit 70 të këtij ligji, duhet të kenë sisteme ose procedura gjurmueshmërie për të lejuar identifikimin e lëvizjeve të këtyre bimëve, produkteve bimore dhe objekte të tjera brenda dhe ndërmjet mjediseve të tyre. Kjo kërkesë nuk zbatohet për operatorët profesionistë të parashikuar në shkronjat c) dhe d) të pikës 3 të nenit 67 të këtij ligji.

2. Informacioni i identifikuar nga sistemet ose procedurat e përmendura në pikën 1 të këtij neni për lëvizjen e bimëve, produkteve bimore dhe objekteve të tjera brenda dhe ndërmjet mjediseve të operatorëve profesionistë të përmendur në atë pikë, i vihet në dispozicion IPKSHB me kërkesën e tij.

**KREU VIII**

**CERTIFIKIMI I BIMËVE, PRODUKTEVE BIMORE DHE OBJEKTEVE TË TJERA**

**Seksioni 1**

**Certifikatat fitosanitare që kërkohet për hyrjen e bimëve, produkteve bimore dhe objekteve të tjera në territorin e Republikës së Shqipërisë**

**Neni 72**

**Certifikata fitosanitare për hyrjen në territorin e Republikës së Shqipërisë**

1. Certifikata fitosanitare për hyrjen e bimëve, produkteve bimore dhe objekteve të tjera në territorin e Republikës së Shqipërisë është një dokument, i lëshuar nga një vend tjetër, i cili plotëson kushtet e nenit 77 të këtij ligji, me përmbajtjen e përcaktuar në shkronjën a) të pikën 1 të nenit108, ose, kur është e zbatueshme, shkronjën b) të pikës 1 të nenit108, dhe vërteton se bima, produkti bimor ose objekti tjetër në fjalë përputhet me të gjitha kërkesat e mëposhtme:

a) nuk ka prani të dëmtuesit karantinor ose dëmtuesit që i nënshtrohet masave të miratuara në zbatim të nenit 37 të këtij ligji;

b) është në përputhje me dispozitat e pikës 1 të nenit 43 të këtij ligji, në lidhje me praninë e dëmtuesve jo-karantinorë të rregulluar në bimët për mbjellje;

c) është në përputhje me kërkesat e përcaktuara në pikën 2 dhe 3 të nenit nenin 46 të këtij ligji ose, kur është e zbatueshme, pikat 2 dhe 3 të nenit 56 të këtij ligji;

d) kur është e mundur, ai është në përputhje me rregullat e miratuara sipas dispozitave të miratuara në përputhje me shkronjën d) të nënparagrafit të parë të pikës 1 dhe pikës 2 të nenit 36, dhe nenit 37 të këtij ligji.

2. Certifikata fitosanitare duhet të specifikojë nën titullin “Deklaratë Shtesë“ se cila kërkesë specifike plotësohet, sa herë që akti normativ përkatës, i miratuar në përputhje me pikat 1 dhe 2 të nenit 36, nenit 37, pikën 2 të nenit 43, pikat 2 dhe 3 të nenit 46 dhe pikat 2 dhe 3 të nenit 56 të këtij ligji, lejon disa opsione të ndryshme për kërkesa të tilla. Ky specifikim përfshin formulimin e plotë të kërkesës përkatëse.

3. Kur është e mundur, certifikata fitosanitare duhet të deklarojë se bimët, produktet bimore ose objektet e tjera në fjalë përputhen me masat fitosanitare të njohura si ekuivalente, në përputhje me nenin 49 të këtij ligji, me kërkesat e aktit normativ të miratuar në zbatim të pikës 3 të nenit 46 të këtij ligji.

**Neni 73**

**Bimët, produktet bimore dhe objektet e tjera për të cilat kërkohet certifikatë fitosanitare**

1. Lista e bimëve, produkteve bimore dhe objekteve të tjera, si dhe shtetet përkatëse të origjinës ose nga dërgohet dërgesa, për të cilat kërkohet certifikata fitosanitare për hyrjen në territorin e Republikës së Shqipërisë përcaktohet sipas shkronjës g) të pikës 1 të nenit 106 të këtij ligji.

2. Përjashtimisht nga rregullimet e pikës 1 të këtij neni, nuk kërkohet certifikatë fitosanitare për bimët, produktet bimore ose objektet e tjera që rregullohen nga nenet 51, 52 dhe 53 dhe pika 1 e nenit 76 të këtij ligji.

**Neni 74**

**Bimë të tjera për të cilat kërkohen certifikata fitosanitare**

1. Ministri me urdhër të parashikuar në shkronjën gj) të pikës 1të nenit 106 mund të urdhërojë që për bimët, të tjera nga ato të referuara në listën e parashikuar në pikën 1 të nenit 74 të këtij ligji, të kërkohet një certifikatë fitosanitare për hyrjen në territorin e Republikës së Shqipërisë.

2. Lista e bimëve për të cilat nuk kërkohet një certifikatë fitosanitare, kur një vlerësim për ato bimë bazuar në evidenca për risqet e dëmtuesve si dhe përvojën me tregtinë, tregon se një certifikatë e tillë nuk është e nevojshme, përcaktohet në shkronjën g) të pikës 1 të nenit 106 të këtij ligji.

Kur është e përshtatshme, vlerësim mund të bëhet vetëm me bimët e një vendi të caktuar të origjinës ose nga është nisur dërgesa, ose një grup vendesh të tjera të origjinës ose nga është nisur dërgesa. Në këtë listë, bimët identifikohen gjithashtu nga kodi i tyre përkatës NK, kur ai kod është i disponueshëm ose kode të tjera shtesë ku specifikojnë më tej kodin NK të zbatueshëm për një bimë specifike, produkt bimor ose objekt tjetër.

3. Ministri me udhëzim përcakton kriteret për identifikimin e bimëve të referuara në pikën 2 të këtij neni, për të cilat nuk kërkojnë certifikatë fitosanitare.

**Neni 75**

**Bimët, produktet bimore dhe objektet e tjera për të cilat kërkohet certifikatë fitosanitare për hyrjen në një zonë të mbrojtur**

1. Për hyrjen e disa bimëve, produkteve bimore dhe objekteve të tjera nga vende të caktuara të origjinës ose nga është nisur dërgesa në zona të mbrojtura të caktuara, kërkohen certifikata fitosanitare, përveç rasteve të parashikuara në pikat 1, 2 dhe 3 të nenit 73 të këtij ligji.

Lista e këtyre bimëve, produkteve bimore dhe objekteve të tjera, si dhe vendet përkatëse të origjinës ose nga është nisur dërgesa, të përmendura në paragrafin e parë të kësaj pike përcaktohet në shkronjën h) të pikës 1 të nenit 106 të këtij ligji.

2. Lista e referuar në pikën 1 të këtij neni, përditësohet nga ministri sipas nevojës dhe ndryshimit të kushteve.

3. Përjashtimisht nga rregullimet e pikës 1 të këtij neni, nuk kërkohet certifikatë fitosanitare për bimët, produktet bimore ose objektet e tjera që rregullohen nga nenet 58, 59 dhe 60 dhe pika 1 e nenit 76 të këtij ligji.

**Neni 76**

**Përjashtimet për bagazhet e udhëtarëve**

1. Sasi të vogla të bimëve të veçanta, përveç bimëve për mbjellje, dhe produkteve bimore dhe objekteve të tjera nga një vend tjetër mund të përjashtohen nga kërkesa për certifikatë fitosanitare, nëse ato plotësojnë të gjitha kushtet e mëposhtme:

a) hyjnë në territorin e Republikës së Shqipërisë si pjesë e bagazheve personale të udhëtarëve;

b) nuk përdoren për qëllime profesionale ose tregtare;

c) janë pjesë e listës së parashikuar në pikën 2 të këtij neni.

2. Lista e bimëve, produkteve bimore dhe objekteve të tjera të përmendura në pikën 1 të këtij neni dhe vendet përkatëse, si dhe sasia maksimale, sipas rastit, e bimëve, produkteve bimore dhe objekteve të tjera, për të cilat zbatohet pika 1 e këtij neni miratohen me urdhër të ministrit dhe, aty ku është e përshtatshme, në përputhje me një ose më shumë nga masat e menaxhimit të riskut të parashikuara në shkronjën a) të pikës 2 të nenit 29 të këtij ligji.

Kjo listë dhe përcaktimi i sasisë maksimale dhe, kur është e përshtatshme, masat e menaxhimit të riskut vendosen në bazë të riskut që dëmtuesit paraqesin në sasi të vogla të këtyre bimëve, produkteve bimore dhe objekteve të tjera, në përputhje me kriteret e përcaktuara në shkronjën b) të pikës 2 të nenit 29 të këtij ligji.

**Neni 77**

**Kushtet që duhet të përmbushë certifikata fitosanitare**

1. Pa cenuar detyrimet sipas Konventës Ndërkombëtare për Mbrojtjen e Bimëve (IPPC) dhe duke marrë parasysh standardet përkatëse ndërkombëtare, IPKZPIK pranon një certifikatë fitosanitare që shoqëron bimët, produktet bimore ose objektet e tjera që hyjnë nga një vend tjetër, vetëm nëse përmbajtja e kësaj certifikate është në përputhje me shkronjën a) të pikës 1 të nenit 108 të këtij ligji. Kur bimët, produktet bimore ose objektet e tjera hyjnë nga një vend tjetër, nga i cili nuk e kanë origjinën, IPKZPIK pranon një certifikatë fitosanitare vetëm nëse përputhet me shkronjën a) ose b) të pikës 1 të nenit 108 të këtij ligji.

1.1 Certifikata fitosanitare nuk pranohet kur deklarata shtesë e parashikuar në pikën 2 të nenin 72 të këtij ligji, aty ku është e aplikueshme, nuk është e saktë ose mungon, dhe kur deklarata e përmendur në pikën 3 të nenin 72 të këtij ligji, aty ku është e aplikueshme, mungon.

1.2 Një certifikatë fitosanitare për rieksport nuk pranohet nëse nuk shoqërohet me certifikatën fitosanitare për eksport origjinale, ose një kopje të njësuar me origjinalin.

2. IPKZPIK pranon një certifikatë fitosanitare vetëm nëse ajo përmbush kërkesat e mëposhtme:

a) është lëshuar në gjuhën e vendit eksportues dhe gjuhën angleze;

b) i drejtohet autoriteteve kompetente të shëndetit të bimëve në Republikën e Shqipërisë; dhe

c) është lëshuar jo më shumë se 14 ditë nga data e nisjes së ngarkesës me bimë, produkte bimore ose objekte të tjera të mbuluara prej saj, nga vendi i dërgimit ku është lëshuar.

3. Në rastin e një vendi që është palë kontraktuese në Konventën Ndërkombëtare për Mbrojtjen e Bimëve (IPPC), IPKZPIK pranon vetëm certifikatat fitosanitare të lëshuara nga organizata zyrtare kombëtare për mbrojtjen e bimëve të atij shteti ose, nën përgjegjësinë e tij, nga një zyrtar publik i cili është teknikisht i kualifikuar dhe i autorizuar zyrtarisht nga ajo organizatë zyrtare kombëtare për mbrojtjen e bimëve.

4. Në rastin e një vendi tjetër që nuk është palë kontraktuese në Konventën Ndërkombëtare për Mbrojtjen e Bimëve (IPPC), IPKZPIK pranon vetëm certifikatat fitosanitare të lëshuara nga autoritetet që janë kompetente në përputhje me rregullat kombëtare të atij vendi dhe pasi është njoftuar vendi ynë për këtë model certifikatash fitosanitare.

5. Certifikatat fitosanitare elektronike pranohen vetëm kur ofrohen nëpërmjet shkëmbimit elektronik me një sistem të kompjuterizuar të menaxhimit të informacionit për kontrollet zyrtare.

**Neni 78**

**Pavlefshmëria e certifikatës fitosanitare**

1. Kur certifikata fitosanitare është lëshuar në përputhje me nenin 72, pikat 1, 2 dhe 3, të këtij ligji dhe IPKZPIK se kushtet e parashikuara nga neni 77 i këtij ligji nuk janë plotësuar, bën të pavlefshme këtë çertifikatë fitosanitare dhe garanton që ajo të mos shoqërojë më bimët, produktet bimore ose objektet të tjera. Në këtë rast, dhe në lidhje me bimët, produktet bimore ose objektet e tjera në fjalë, autoriteti kompetent merr një nga masat që parashikohen në rast të dërgesave që nuk janë në përputhje me rregullat referuar legjislacionit për kontrollet zyrtare për hyrjen e tyre në territorin e Republikës së Shqipërisë nga vende të tjera.

Certifikatës së pavlefshme i vendoset në ballinën e saj dhe në një pozicion të dukshëm një vulë trekëndore me ngjyrë të kuqe, nga autoriteti kompetent përkatës, ku shënohet "certifikatë e anulluar", së bashku me emërtimin e saktë të IPKZPIK që ka bërë anullimin e certifikatës dhe datën e pavlefshmërisë së saj me shkronja të mëdha, në gjuhën shqipe.

2. IPKZPIK njofton, përmes sistemit elektronik të njoftimit ose mënyrave të tjera të njoftimit, vendin që ka lëshuar atë certifikatë fitosanitare.

**Seksioni 2**

**Pasaporta bimore që kërkohet për lëvizjen e bimëve, produkteve bimore dhe objekteve të tjera brenda territorit të Republikës së Shqipërisë**

**Neni 79**

**Pasaporta bimore**

Pasaporta bimore është një etiketë zyrtare për lëvizjen e bimëve, produkteve bimore dhe objekteve të tjera brenda territorit të Republikës së Shqipërisë dhe, sipas rastit, në dhe brenda zonave të mbrojtura, e cila vërteton përputhshmërinë e të gjitha kërkesave të parashikuara në nenin 86 dhe 87 të këtij ligji, dhe ka përmbajtjen dhe formatin e përcaktuar në nenin 84 të këtij ligji.

**Neni 80**

**Bimët, produktet bimore dhe objektet të tjera për të cilat kërkohet pasaportë bimore për lëvizje brenda territorit të Republikës së Shqipërisë**

1. Pasaporta bimore kërkohet për lëvizjen e disa bimëve, produkteve bimore dhe objekteve të tjera brenda territorit të Republikës së Shqipërisë. Lista e këtyre bimëve, produkteve bimore dhe objekteve të tjera, për të cilat kërkohet pasaporta bimore për lëvizjen e tyre brenda territorit të Republikës së Shqipërisë, përcaktohet në shkronjën i) të pikës 1 të nenit 106 të këtij ligji.

2. Përjashtimisht nga rregullimet e pikës 1 këtij neni, nuk kërkohet pasaportë bimore për bimët, produktet bimore ose objektet e tjera që rregullohen nga nenet 51, 52, 53 dhe 76 të këtij ligji.

**Neni 81**

**Bimët, produktet bimore dhe objektet e tjera për të cilat kërkohet pasaportë bimore për hyrjen dhe lëvizjen brenda zonave të mbrojtura**

1. Pasaportë bimore kërkohet për disa bimë, produkte bimore dhe objekte të tjera që hyjnë ose lëvizin brenda zonave të mbrojtura të caktuara. Lista e këtyre bimëve, produkteve bimore dhe objekteve të tjera për të cilat kërkohet pasaportë bimore për hyrjen dhe lëvizjen e tyre brenda zonave të mbrojtura të caktuara, përcaktohet në shkronjën j) të pikës 1 të nenit 106 të këtij ligji..

2. Përjashtimisht nga rregullimet e pikës 1 të këtij neni, nuk kërkohet pasaportë bimore për bimët, produktet bimore ose objektet e tjera që rregullohen nga nenet 58, 59 dhe 60 të këtij ligji.

**Neni 82**

**Përjashtimi për furnizimin e drejtpërdrejtë të përdoruesit të fundit**

1. Pasaporta bimore nuk kërkohet për lëvizjen e bimëve, produkteve bimore ose objekteve të tjera që i furnizohen në mënyrë të drejtpërdrejtë përdoruesit të fundit, përfshirë kopshtarët e shtëpive.

Ky përjashtim nuk zbatohet për:

a) përdoruesit e fundit që i marrin këto bimë, produkte bimore ose objekte të tjera me anë të shitjeve nëpërmjet kontratave në distancë; ose

b) përdoruesit e fundit të bimëve, produkteve bimore ose objekteve të tjera për të cilat kërkohet pasaportë bimore për zonat e mbrojtura, sipas nenit 81 të këtij ligji.

Kërkesat e shkronjës b) të kësaj pike, zbatohen vetëm për dëmtues, bimë, produkte bimore ose objekte të tjera të zonës së mbrojtur të veçanta, të cilat përcaktohen, sipas rastit me urdhër të ministrit.

2. Rastet kur për bimë, produkte bimore ose objekte të tjera të veçanta, përjashtimi i përcaktuar në pikën 1 të këtij neni zbatohet vetëm për sasi të vogla, miratohen me urdhër të ministrit. Ky urdhër përcakton edhe sasitë e lejuara për një periudhë kohore sipas nevojës për bimën, produktin bimor ose objektin tjetër në fjalë dhe risqet përkatëse nga dëmtuesit.

**Neni 83**

**Përjashtimet për lëvizjet brenda dhe ndërmjet mjediseve të një operatori të regjistruar**

Pasaporta bimore nuk kërkohet për lëvizjet e bimëve, produkteve bimore dhe objekteve të tjera brenda dhe ndërmjet mjediseve që janë afër njëra-tjetrës, të të njëjtit operator të regjistruar.

IPKSHB përcakton afërsinë për rastet kur nuk nevojitet pasaportë bimore.

**Neni 84 (83)**

**Përmbajtja dhe formati i pasaportës bimore**

1. Pasaporta bimore ka formën e një etikete të dallueshme, të bërë në çdo material të përshtatshëm për printimin e elementeve të përmendura në pikën 2 të këtij neni, me kusht që pasaporta bimore të jetë qartësisht e dallueshme nga çdo informacion ose etiketë tjetër që mund të jetë gjithashtu e treguar në atë material. Pasaporta bimore duhet të jetë lehtësisht e dukshme dhe e lexueshme, dhe informacioni në të duhet të jetë i pandryshueshëm dhe i qëndrueshëm.

2. Përmbajtja, formati dhe kodi i gjurmushmërisë i pasaportës bimore për lëvizje brenda territorit të Republikës së Shqipërisë dhe të pasaportës bimore për hyrjet dhe lëvizjet brenda zonës së mbrojtur, si dhe llojet dhe speciet e bimëve për mbjellje për të cilat nuk zbatohet përjashtimi i përmendur në pikën 3, të këtij neni, miratohet me urdhër ministri.

3. Përjashtimisht nga detyrimi i pikës 2 të këtij neni, kodi i gjurmushmërisë nuk do të kërkohet kur bimët për mbjellje plotësojnë të gjitha kushtet e mëposhtme:

(a) ato janë përgatitur në mënyrë të tillë që të jenë gati për shitje tek përdoruesi i fundit pa ndonjë përgatitje të mëtejshme dhe nuk ekziston asnjë risk në lidhje me përhapjen e dëmtuesve ose dëmtuesve karantinorë, që janë subjekt i masave të miratuara në përputhje me pikën 1 të nenit 30 të këtij ligji;

(b) nuk i përkasin llojeve ose specieve të përcaktuar në urdhrin e ministrit sipas pikës 2 të këtij neni.

4. Në rastin e bimëve për mbjellje të vendosura në treg, si material para-bazë, bazë ose i certifikuar ose fara para-bazë, bazë ose të certifikuar ose farë patate, sipas detyrimit të legjilacionit për materialin mbjellës dhe shumëzues bimor, pasaporta e bimëve do të përfshihet, në një formë të dallueshme, në etiketën zyrtare të prodhuar në përputhje me këtë legjilacion.

Përmbatja e pasaportës bimore për lëvizjen brenda territorit të Republikës së Shqipërisë dhe për hyrjen dhe lëvizjen brenda zonës së mbrojtur nga dëmtuesit, në lidhje me bimët sipas paragrafit të parë të kësaj pike, do jetë sipas urdhrit të ministrit të parashikuar në pikën 2 të këtij neni.

**Neni 85**

**Lëshimi i pasaportës bimore nga operatorët profesionistë të miratuar dhe autoriteti kompetent**

1. Pasaportat bimore lëshohen nga operatorë të miratuar, nën mbikëqyrjen e IPKSHB.

Operatorët e miratuar lëshojnë pasaporta bimore vetëm për bimët, produktet bimore ose objektet e tjera për të cilat ata janë përgjegjës.

2. Përjashtimisht nga rregullimet e pikës 1 të këtij neni, pasaporta bimore lëshohet nga IPKSHB.

3. Operatorët e miratuar lëshojnë pasaporta bimore vetëm në mjediset, magazinat e grumbullimit dhe qendrat shpërdarëse që janë nën përgjegjësinë e tyre dhe të deklaruara prej tyre në përputhje me shkronjën d) të pikës 2 të nenit 68 të këtij ligji ose kur aplikohet pika 1 e nenit 95 të këtij ligji në një vendndodhje tjetër, nëse miratohet nga autoriteti kompetent.

**Neni 86**

**Kërkesat e domosdoshme për pasaportën bimore për lëvizje brenda territorit të Republikës së Shqipërisë**

Pasaporta bimore lëshohet për lëvizjen brenda territorit të Republikës së Shqipërisë për një bimë, produkt bimor ose objekt tjetër që plotëson kërkesat e mëposhtme:

a) është e pastër nga dëmtuesit karantinorë ose dëmtues që i nënshtrohen masave të miratuara në përputhje me nenin 37 të këtij ligji;

b) është në përputhje me dispozitat e pikës 1 nenit 43 të këtij ligji, në lidhje me praninë e dëmtuesve jokarantinorë të rregulluar në bimë për mbjellje dhe me dispozitat e pikës 4 të nenit 43 të këtij ligji në lidhje me masat që merren;

c) është në përputhje me kërkesat në lidhje me lëvizjen e saj brenda territorit të Republikës së Shqipërisë, siç përcaktohet në pikat 2 dhe 3 të nenit 46 të këtij ligji;

d) kur është e zbatueshme, përputhet me rregullat e miratuara në zbatim të masave përkatëse të miratuara në përputhje me shkronjat a) deri ç) të pikës 3 të nenit 26, pikat të nënparagrafit të parë të pikës 1 dhe 2 të nenit 36 dhe nenin 37 të këtij ligji; dhe

e) kur është e zbatueshme, përputhet me masat e miratuara nga IPKSHB për çrrënjosjen e dëmtuesve karantinorë sipas pikës 1 të nenit 26 të këtij ligji ose dëmtuesve që i nënshtrohen masave të miratuara në përputhje me nenin 37 të këtij ligji dhe çrrënjosjen e dëmtuesve që klasifikohen përkohësisht si dëmtues karantinorë në zbatim të pikës 1 të nenit 37 të këtij ligji.

**Neni 87**

**Kërkesat e domosdoshme për një pasaportë bimore për lëvizje për në dhe brenda një zone të mbrojtur**

1. Pasaporta bimore lëshohet për hyrjen dhe lëvizjne brenda zonës së mbrojtur për një bimë, produkt bimor dhe objekt tjetër që plotëson të gjitha kërkesat e nenit 86 të këtij ligji, si dhe kërkesat e mëposhtme:

a) është e pastër nga dëmtuesit karantinorë të zonës së mbrojtur përkatëse; dhe

b) plotëson kërkesat e parashikuara në pikat 2 dhe 3 të nenit 56të këtij ligji.

2. Në rastet e zbatimit të pikës 2 të nenit 39 të këtij ligji, pasaporta bimore e parashikuar në pikën 1 të këtij neni nuk lëshohet për bimë, produkte bimore ose objekte të tjera me origjinë nga zona e shënuar përkatëse dhe që mund të strehojë dëmtuesin e zonës së mbrojtur përkatëse.

**Neni 88**

**Ekzaminimet për pasaportat bimore**

1. Pasaporta bimore lëshohet vetëm për bimët, produktet bimore dhe objektet e tjera për të cilat një ekzaminim i detajuar, i kryer ne në përputhje me pikat 2, 3 dhe 4 të këtij neni, rezulton se janë plotësuar kërkesat e nenit 86 të këtij ligji, dhe kur është i zbatueshëm dhe neni 87 i këtij ligji.

Bimët, produktet bimore dhe objektet e tjera ekzaminohen individualisht ose me mostra përfaqësuese. Ekzaminimi përfshin gjithashtu materialin e ambalazhimit të bimëve, produkteve bimore ose objekteve të tjera në fjalë.

2. Ekzaminimi kryhet nga operatori i miratuar, me përjashtim të rasteve të mëposhtme, kur ekzaminimi kryhet nga IPKSHB:

a) kur shkronja c) e pikës 3 të këtij neni zbatohet në lidhje me inspektimet, marrjen e mostrave dhe testimit;

b) kur zbatohet pika 2 e nenit 85 i ketij ligji; ose

(c) kur një ekzaminim kryhet në objektin më të afërt siç parashikohet në shkronjën b) të nënparagrafit të parë të pikës 3 të këtij neni dhe operatori i miratuar nuk ka akses në këtë objekt.

3. Ekzaminimi duhet të plotësojë të gjitha kushtet e mëposhtme:

a) të kryhet në kohë të përshtatshme dhe duke marrë parasysh risqet e përfshira;

b) të kryhet në mjediset e përmendura në pikën (d) të pikës 2 të nenit 68 të këtij ligji. Kur përcaktohet nga legjislacioni i miratuar në zbatim të pikës 1 të nenit 36, nenin 37, pikës 4 të nenit 43, pikës 2 të nenit 46 ose pikës 2 të nenit 56 të këtij ligji, ekzaminimi do kryhet gjithashtu në rrethinat më të afërta të vendit të prodhimit të bimëve, produkteve bimore ose objekteve të tjera në fjalë,;

c) të kryhet të paktën me ekzaminim vizual, të plotësuar nga:

 (i) inspektime, mostrime dhe testime nga IPKSHB në rast dyshimi për praninë e një dëmtuesi karantinor ose dëmtuesve që i nënshtrohet masave të miratuara në përputhje me nenit 37, ose në rast dyshimi për praninë e një dëmtuesi karantinor i zonës së mbrojtur në zonën e mbrojtur përkatëse; ose

(ii) marrjen e mostrave dhe testimin në rast dyshimi për praninë e një dëmtuesi jo-karantinor të rregulluar, aty ku zbatohen kufiri kritik përkatës;

d) rezultatet e tij regjistrohen dhe ruhen për të paktën tre vjet.

Ky ekzaminim kryhet pa rënë ndesh me ndonjë kërkesë ose masë specifike ekzaminimi të miratuar në përputhje me pikat 1 dhe 2 ose 3 të nenit 36, nenin 37, pikën 4 të nenit 43, pikën 2 ose 3 të nenit 46 ose pikën 2 ose 3 të nenit 56. Kur këto kërkesa ose masa ekzaminimi kërkojnë që ekzaminimi të kryhet nga IPKSHB, ai ekzaminim nuk do të kryhet nga operatori i miratuar, i përmendur në pikën 2 të këtij neni.

4. Masat e hollësishme në lidhje me ekzaminimin vizual, marrjen e mostrave dhe testimin, si dhe fekuencën dhe kohën e ekzaminimeve, të përcaktuara në pikat 1, 2 dhe 3 të këtij neni, në lidhje me bimë, produkte bimore dhe objekte të tjera të veçanta, në bazë të risqeve të veçanta të dëmtuesve që ato mund të paraqesin miratohen me udhëzim ministri.

 Ekzaminimi për praninë e dëmtuesve karantinorë ose dëmtuesve që i nënshtrohen masave të miratuara në zbatim të nenit 37 të këtij ligji dhe dëmtuesit jo-karantinorë të rregulluar, kur është e përshtatshme, që kanë të bëjnë me bimë të caktuara për mbjellje që i përkasin materialit para-bazë, bazë ose të certifikuar, farës ose farës së patates, ose materialit standard ose CAC ose farës, kryhen sipas përcaktimeve të legjilacionit për materialin mbjellës dhe shumëzues bimor.

Në rastet kur keto bimë për mbjellje janë subjekt i skemave të certifikimit sipas legjilacionin për materialin mbjellës dhe shumëzues bimor, ekzaminimi do kryhet brenda skemës së certifikimit.

**Neni 89**

**Shoqërimi me pasaportë bimore**

Operatorët profesionistë duhet të shoqërojnë njësinë e tregtimit të bimëve, produkteve bimore dhe objekteve të tjera në fjalë me pasaportat bimore, përpara se ato të lëvizin brenda territorit të Republikës së Shqipërisë në përputhje me nenin 80 të këtij ligji, në një zonë të mbrojtur ose brenda një zone të tillë në përputhje me Neni 81 të këtij ligji. Kur këto bimë, produkte bimore ose objekte të tjera lëvizin si pjesë e një pakete, pakoje ose kontenieri, asaj pakete, pakoje ose kontenieri i vendoset pasaporta bimore.

**Neni 90 (89)**

**Miratimi i operatorëve profesionistë për lëshimin e pasaportave bimore**

1. IPKSHB miraton një operator profesionist për të lëshuar pasaportë bimore ('miratimi për lëshimin e pasaportës bimore') për familje të caktuara, gjini ose specie, dhe llojet e mallrave bimë, produkte bimore dhe objekteve të tjera, kur operatori profesionist përmbush të dyja kushtet e mëposhtme:

a) zotëron njohuritë e nevojshme për të kryer ekzaminimet e përmendura në nenin 88 të këtij ligji në lidhje me dëmtuesit karantinorë ose dëmtuesit që i nënshtrohen masave të miratuara në përputhje me nenin 37 të këtij ligji, dëmtuesit karantinorë të zonës së mbrojtur dhe dëmtuesit jo-karantinorë të rregulluar , që mund të prekin bimët, produktet bimore dhe objektet e tjera në fjalë, dhe në lidhje me shenjat e pranisë së këtyre dëmtuesve, simptomat e shkaktuara prej tyre dhe mjetet për të parandaluar praninë dhe përhapjen e këtyre dëmtuesve;

b) ka sisteme dhe procedura që i mundësojnë të përmbushë detyrimet në lidhje me gjurmueshmërinë sipas neneve 70 dhe 71 të këtij ligji.

2. Kriteret që duhet të plotësojnë operatorët profesionistë për të përmbushur kushtet e përcaktuara në shkronjën a) të pikës 1 të këtij neni dhe procedurat për përmbushjen e këtyre kritereve miratohen me urdhër të ministrit.

**Neni 91**

**Detyrimet e operatorëve të miratuar**

1. Kur një operator i miratuar synon të lëshojë një pasaportë bimore, ai duhet të identifikojë dhe monitorojë pikat e procesit të prodhimit, dhe pikat në lidhje me lëvizjen e bimëve, produkteve bimore dhe objekteve të tjera, të cilat janë kritike për sa i përket përputhshmërisë me pikën 1 të nenit 43, pikën 1 të nenit 46, nenet 86 dhe 88 dhe, kur është e zbatueshme, pikën 2 të nenit 39, pikën 1 të nenit 56 dhe neni 87, dhe rregullat e miratuara në përputhje me pikën 1, 2 dhe 3 të nenit 36, nenin 37 dhe, aty ku është e zbatueshme, pikën 4 të nenit 43.

Operatori i miratuar mban, për të paktën tre vjet, të dhënat në lidhje me identifikimin dhe monitorimin e këtyre pikave.

2. Operatori i miratuar, i përmendur në pikën 1 të këtij neni, siguron që, kur është e nevojshme, t'i ofrohet trajnimi i duhur personelit të tij, të përfshirë në ekzaminimet e përmendura në nenin 88 të këtij ligji, në mënyrë që të sigurohet që ai personel zotëron njohuritë e nevojshme për të kryer ato ekzaminime.

**Neni 92**

**Planet e menaxhimit të riskut nga dëmtuesit**

1. Operatorët e miratuar hartojnë plane për menaxhimin e riskut nga dëmtuesit. IPKSHB i miraton ato plane, nëse plotësojnë të gjitha kushtet e mëposhtme:

a) përcaktojnë masat që janë të përshtatshme për këta operatorë, për të përmbushur detyrimet e përcaktuara në pikën 1 të nenit 91 të këtij ligji;

b) plotësojnë kushtet e përcaktuara në pikën 2 të këtij neni.

Operatorët që zbatojnë një plan të miratuar të menaxhimit të riskut nga dëmtuesit mund t'i nënshtrohen inspektimeve, por me një frekuencë të reduktuar, në përputhje me legjislacionin për kontrollet zyrtare.

2. Planet e menaxhimit të riskut nga dëmtuesit, të cilat mund të jenë në formën e manualeve standarde të procedurave operative, duhet të mbulojnë të paktën sa vijon:

a) informacionin e kërkuar sipas pikës 2 të nenit 68 të këtij ligji në lidhje me regjistrimin e operatorit të miratuar;

b) informacionin e kërkuar sipas pikës 4 të nenet 70 dhe pikës 1 të nenit 71 të këtij ligji në lidhje me gjurmueshmërinë e bimëve, produkteve bimore dhe objekteve të tjera;

c) një përshkrim të proceseve të prodhimit të operatorit të miratuar dhe veprimtarisë së tij në lidhje me lëvizjen dhe shitjen e bimëve, produkteve bimore dhe objekteve të tjera;

d) një analizë të pikave kritike, të përmendura në pikën 1 të neni 91 të këtij ligji dhe masat që merren nga operatori i miratuar, për të zbutur risqet e dëmtuesve që lidhen me ato pika kritike;

e) procedurat e vendosura dhe veprimet e parashikuara kur dyshohet ose gjendet se dëmtuesit karantinorë janë të pranishëm, regjistrimi i këtyre dyshimeve ose gjetjeve dhe regjistrimi i veprimeve të ndërmarra;

f) rolet dhe përgjegjësitë e personelit të përfshirë në njoftimet e përcaktuara në nenin 23 të këtij ligji, ekzaminimet e përmendura në pikën 1 të nenit 88 të këtij ligji, lëshimin e pasaportave bimore sipas pikës 1 të nenit 85, pikës 1 dhe 2 të nenit 94 dhe neni 95 të këtij ligji, dhe shoqërimin me pasaportë bimore në përputhje me nenin 89 të këtij ligji; dhe

g) trajnimin e ofruar për personelin e përmendur në shkronjës f) të këtij paragrafi.

3. Kur IPKSHB merr dijeni se operatori profesionist nuk zbaton masat e përcaktuara në shkronjën a) të paragrafit të parë të pikës 1 të këtij neni, ose se një plan për menaxhimin e riskut nga dëmtuesit nuk është më i përditësuar me ndonjë nga kërkesat e përcaktuara në shkronjën b) të paragrafit të parë të pikës 1 të këtij neni, IPKSHB merr menjëherë masat e nevojshme për të siguruar që mospërputhja me këto kushte të mos vazhdojë. Këto masa mund të përfshijnë revokimin e miratimit të atij plani.

Kur IPKSHB ka marrë masa në përputhje me paragrafin e parë të kësaj pike, përveç revokimit së miratimit të planit, dhe mospërputhja vazhdon, IPKSHB revokon menjëherë miratimin e operatorit profesionist.

**Neni 93**

**Inspektimet dhe revokimi i miratimit**

1. IPKSHB, të paktën një herë në vit, kryen inspektime dhe marrjen e mostrave e testimin, nëse është e nevojshme, për të verifikuar nëse operatorët e miratuar janë në përputhje me pikat 1, 2, 4 ose 5 të nenit 84, nenin 88, nenin 88, pikën 1 të nenit 90, neni 91 ose pikën 1, 2, 3 dhe 5 të nenit 94 të këtij ligji.

2. Kur IPKSHB merr dijeni se një operator i miratuar nuk është në përputhje me dispozitat e përmendura në pikën 1 të këtij neni ose se një bimë, produkt bimor ose objekt tjetër, për të cilin ai operator profesionist ka lëshuar një pasaportë bimore, nuk është në përputhje me nenin 86 të këtij ligji ose, sipas rastit me neni 87 të këtij ligji, IPKSHB merr menjëherë masat e nevojshme për të siguruar që mospërputhja me këto dispozita të mos vazhdojë.

Këto masa mund të përfshijnë revokimin e miratimit për lëshimin e pasaportave bimore për bimët, produktet bimore dhe objektet e tjera përkatëse.

3. Kur autoriteti kompetent ka marrë masa në përputhje me pikën 2 të këtij neni, përveç revokimit të miratimit për lëshimin e pasaportave bimore për bimët, produktet bimore dhe objektet e tjera në fjalë, dhe mospërputhja me nenin 86të këtij ligji ose, sipas rastit, me nenin 87 të këtij ligji vazhdon, IPKSHB revokon menjëherë miratimin e operatorit profesionist.

**Neni 94**

**Zëvendësimi i një pasaporte bimore**

1. Një operator i miratuar që ka marrë një njësi tregtimi të bimëve, produkteve bimore ose objekteve të tjera, për të cilat është lëshuar pasaportë bimore, ose autoriteti kompetent që vepron me kërkesë të një operatori profesionist, mund të lëshojnë një pasaportë të re bimore për atë njësi tregtimi, duke zëvendësuar pasaportën bimore të lëshuar fillimisht për atë njësi tregtimi, nëse plotësohen kushtet e pikës 3, të këtij neni.

2. Kur një njësi tregtimi e bimëve, produkteve bimore ose objekteve të tjera për të cilat është lëshuar pasaportë bimore ndahet në dy ose më shumë njësi të reja tregtimi, operatori i miratuar, përgjegjës për ato njësi të reja tregtimi ose autoriteti kompetent që vepron me kërkesë të një operatori profesionist, lëshon një pasaportë bimore për çdo njësi të re tregtimi që rezulton nga ndarja, në rast se plotësohen kushtet e përcaktuara në pikën 3 të këtij neni. Këto pasaporta bimore zëvendësojnë pasaportën e bimëve të lëshuar për njësinë fillestare të tregëtimit.

3. Një pasaportë bimore, siç parashikohet në pikat 1 dhe 2 të këtij neni, lëshohet vetëm nëse plotësohen kushtet e mëposhtme:

a) janë përmbushur kërkesat e gjurmueshmërisë të përcaktuara në pikën 3 të nenit 70 të këtij ligji në lidhje me bimët, produktet bimore ose objektet e tjera në fjalë;

b) sipas rastit, bimët, produktet bimore ose objektet e tjera vazhdojnë të jenë në përputhje me kërkesat e përmendura në nenet 86 dhe 87 të këtij ligji; dhe

c) karakteristikat e bimëve, produkteve bimore ose objekteve të tjera në fjalë nuk kanë ndryshuar.

4. Ekzaminimi i përmendur në pikën 1 të nenit 88 të këtij ligji nuk kërkohet, kur pasaporta bimore lëshohet në përputhje me pikën 1 ose 2 të këtij neni.

5. Pas zëvendësimit të pasaportës bimore, në përputhje me pikat 1 ose 2 të këtij neni, operatori i miratuar, për të paktën tre vjet, mban pasaportën e zëvendësuar të bimëve ose përmbajtjen e saj, që mund të marrë formën e ruajtjes së informacionit të përfshirë në pasaportën bimore, në një bazë të dhënash të kompjuterizuar, me kusht që të përmbajë informacionin e përfshirë në çdo barkod të gjurmueshmërisë, hologram, çip ose bartës tjetër të dhënash që mund të plotësojë kodin e gjurmueshmërisë, siç përcaktohet në pikën 2 të nenit 84.

**Neni 95**

**Pasaporta bimore që zëvendëson certifikatën fitosanitare**

1. Përjashtimisht nga rregullimet e nenit 88 të këtij ligji, kur një bimë, produkt bimor ose objekt tjetër, që ka hyrë në territorin e Republikës së Shqipërisë nga një vend tjetër, dhe për lëvizjen brenda territorit, kërkon pasaportë bimore, sipas pikës 1 të nenit 80 dhe pikës 1 të nenit 81 të këtij ligji, pasaporta bimore lëshohet nëse verifikimet me anë të kontrolleve zyrtare në pikën e kontrollit kufitar të hyrjes së saj kanë përfunduar dhe kanë çuar në përfundimin se bima, produkti bimor ose objekti tjetër përmbush kërkesat e domosdoshme për lëshimin e një pasaporte bimore sipas nenit 86 të këtij ligji dhe, sipas rastit, nenit 87 të këtij ligji.

Zëvendësimi i një certifikate fitosanitare me një pasaportë bimore kryhet në vendin e destinacionit të bimës, produktit bimor ose objektit tjetër, në vend të pikës së hyrjes, kur lejohet kontrolli në vendin e destinacionit, siç referohet në legjislacionin për kontrollet zyrtare.

2. Përjashtimisht nga rregullimet e paragrafit të parë të pikës 1 të këtij neni, IPKSHB ose IPKZPIK, sipas rastit, zëvendëson certifikatë fitosanitare në pikën e hyrjes në territorin e Republikës së Shqipërisë të bimës, produktit bimor ose objektit tjetër me një kopje të njësuar të certifikatës fitosanitare origjinale.

Kjo kopje e njësuar e certifikatës fitosanitare origjinale lëshohet nga IPKSHB ose IPKZPIK, sipas rastit, dhe shoqëron lëvizjen e bimës, produktit bimor ose objektit tjetër vetëm deri në pikën ku lëshohet pasaporta bimore.

3. IPKSHB ose IPKZPIK, sipas rastit, ruan certifikatën fitosanitare për të paktën tre vjet. Informacioni që përmban certifikata fitosanitare, mund të marrë formën e ruajtjes së në një bazë të dhënash të kompjuterizuar.

Kur zbatohet shkronja a) e pikës 2 të nenit 102, certifikata fitosanitare zëvendësohet nga një kopje e njësuar të saj.

**Neni 96**

**Pavlefshmëria dhe heqja e pasaportës bimore**

1. Operatori profesionist, i cili ka nën përgjegjësinë e tij një njësi tregtimi të bimëve, produkteve bimore ose objekteve të tjera, bën të pavlefshme pasaportën bimore dhe, kur është e mundur, e heq atë nga ajo njësi tregtimi, kur merr dijeni se nuk janë përmbushur kërkesat e neneve 84 deri 88, 90, 91, 94 ose 95 të këtij ligji.

Pa cënuar detyrimin e njoftimit të përmendur në nenin 23 të këtij ligji, operatori profesionist informon IPKSHB përkatës.

2. Kur operatori profesionist nuk zbaton pikën 1 të këtij neni, IPKSHB bën të pavlefshme pasaportën bimore dhe, kur është e mundur, e heq atë nga njësia përkatëse e tregtimit.

3. Kur zbatohen pika 1 dhe 2 e këtij neni, operatori profesionist ruan pasaportën bimore të pavlefshme ose përmbajtjen e saj për të paktën tre vjet. Informacioni që përmban pasaporta bimore e pavlefshme mund të kryhet në formën e ruajtjes në një databazë të kompjuterizuar, me kusht që të përfshijë informacionin që përmban çdo barkod për gjurmueshmërinë, hologram, çip ose bartës tjetër i të dhënave që mund të plotësojë kodin e gjurmueshmërisë siç referohet në pikën 2 të nenit 84 të këtij ligji, dhe një deklaratë në lidhje me këtë pavlefshmëri.

4. Kur zbatohen pika 1 dhe 2 e këtij neni, operatori profesionist informon respektivisht operatorin e miratuar ose autoritetin kompetent që ka lëshuar pasaportën bimore të pavlefshme.

**Seksioni 3**

**Vërtetime të tjera**

**Neni 97**

**Vula e materialit të ambalazhit prej druri, drurit ose objekteve të tjera**

1. Vula e vendosur në materialin e ambalazhit prej druri, dru ose objekte të tjera për të vërtetuar se është aplikuar një trajtim, duhet të jetë sipas përcaktimëve të pikes 2 të këtij neni, për të gjitha rastet e mëposhtme:

a) materiali i ambalazhit prej druri, që ka hyrë në territorin e Republikës së Shqipërisë nga një shtet tjetër, siç përcaktohet në nenin 48 të këtij ligji;

b) materiali i ambalazhit prej druri, i vulosur brenda territorit të Republikës së Shqipërisë, kur del nga ai territor;

c) materiali i ambalazhit prej druri, druri ose objektet e tjera që lëvizin brenda territorit të Republikës së Shqipërisë, nëse kërkohet nga një akt nënligjor i miratuar në zbatim të neneve 36, 37, 46 ose 56 të këtij ligji;

d) çdo material tjetër ambalazhi prej druri, dru apo objekt tjetër të vulosur brenda territorit të Republikës së Shqipërisë.

Vula vendoset vetëm kur materiali i ambalazhimit prej druri, druri ose objektet e tjera i janë nënshtruar një ose më shumë trajtimeve të miratuara të parashikuara në pikën...si dhe pa rënë ndesh me legjilacionin për, përdorimin e substancave ozonholluese, produktet për mbrojtjen e bimëve dhe biocideve.

Për materialin e ambalazhit prej druri, drurin ose objektet e tjera të vulosura në territorin e Republikës së Shqipërisë, vula vendoset vetëm nga një operator i regjistruar, i miratuar në përputhje me nenin 99 të këtij ligji.

Shkronjat a) dhe b) të pikës 1 të këtij neni nuk zbatohen për materialin e ambalazhit prej druri që përfshihet në përjashtimet e parashikuara në ISPM15.

2. Kriteret për trajtimin, vulosjen e materialit të ambalazhit prej druri, brenda territorrit të Republikës së Shqipëris dhe në import, si dhe procedurat për miratimi e operatoreve profesionist për përdorimin e vulës, miratohen me udhëzim ministri.

**Neni 98**

**Riparimi i materialit të ambalazhit prej druri në territorin e Republikës së Shqipërisë**

1. Materiali i ambalazhit prej druri që është i vulosur me shenjën e përmendur në nenin 97 të këtij ligji, riparohet vetëm nëse plotësohen të gjitha kushtet e mëposhtme:

a) personi që kryen riparimin është një operator i regjistruar, i miratuar në përputhje me nenin 99 të këtij ligji;

b) materiali dhe trajtimi i përdorur janë të duhurit për riparim;

c) vula vendoset sërisht, sipas rastit.

2. Rregullat specifike në lidhje me materialin, trajtimin dhe vendosjen e shenjës të përmendur në pikën 1 të këtij neni, përcaktohen në udhëzimin e ministrit të parashikuar në pikën 2 të nenit 97 të këtij ligji.

3. Pika 1 dhe 2 e ketij neni, nuk zbatohen kur një operator profesionist fshin përgjithmonë me çdo mënyre të gjitha vendosjet e mëparshme të asaj vule nga materiali i ambalazhit prej druri.

**Neni 99**

**Miratimi dhe kontrolli i operatorëve të regjistruar që vendosin vulën në materialin e ambalazhit prej druri në territorin e Republikës së Shqipërisë.**

1. IPKSHB i jep miratimin për vendosjen e vulës së parashikuar në nenin 97 të këtij ligji dhe për riparimin e materialit të ambalazhit prej druri në përputhje me nenin 98 të këtij ligji, një operatori të regjistruar në rastin kur operatori i regjistruar plotëson të dyja kushtet e mëposhtme:

a) zotëron njohuritë e nevojshme për të kryer trajtimin e materialit të ambalazhit prej druri, drurit dhe objekteve të tjera të kërkuara në zbatim të neneve 97 dhe 98 të këtij ligji;

b) përdor mjediset dhe pajisjet e duhura kryerjen e trajtimit ("mjediset e trajtimit");

Kërkesat specifike për miratim, kur është e përshtatshme, në funksion të zhvillimit të njohurive shkencore dhe teknike dhe standardeve ndërkombëtare përcaktohen në udhëzimin e ministrit të miratuar në zbatim të pikës 2 të nenit 97.

2. Miratimi për të vendosur vulën e përcaktuar në nenin 97 të këtij ligji dhe për të riparuar materialin e ambalazhit prej druri, sipas nenit 98 të këtij ligji i jepet nga IPKSHB, për një operator të regjistruar, pas kërkesës së tij për të përdorur dru të trajtuar në një mjedis të një operatori tjetër, në rast se përmbush të gjitha kushtet e mëposhtme në lidhje me materialin e ambalazhit prej druri të shënuar me atë shenjë:

a) përdor ekskluzivisht dru që:

(i) i është nënshtruar një ose më shumë trajtimeve të miratuara të përcaktuar sipas pikës 2 të nenit 84 dhe është trajtuar në mjediset e një operatori të regjistruar, të miratuar në përputhje me pikën 1 të këtij neni; ose

(ii) i është nënshtruar një ose më shumë trajtimeve të miratuara të përcaktuar sipas pikës 2 të nenit 84 në një strukturë trajtimi në një shtet tjetër që është miratuar nga organizata kombëtare për mbrojtjen e bimëve të atij vendi tjetër;

b) garanton që druri i përdorur për këtë qëllim të gjurmohet në mjediset e trajtimit në territorin e Republikës së Shqipërisë ose në mjediset e trajtimit të atij vendi tjetër;

c) kur është rasti, në përputhje me pikat 1 dhe 2 të nenit 36, nenin 37, pikat 2 dhe 3 të nenit 46 dhe pikat 2 dhe 3 të nenit 56 të këtij ligji, ai përdor ekskluzivisht drurin e referuar në shkronjën a) të pikës 2 të këtij neni, cili shoqërohet me një pasaportë bimore ose çdo dokument tjetër që garanton se janë përmbushur kërkesat e trajtimit të përcaktuara sipas pikës 2 të nenit 84.

3. IPKSHB kontrollon të paktën një herë në vit operatorët e regjistruar të miratuar në përputhje me pikën 1 dhe 2 të këtij neni, për të verifikuar dhe garantuar që ata trajtojnë dhe vulosin në mënyrën e duhur materialin e ambalazhit prej drurit, drurin dhe objektet e tjera në përputhje me pikën 1 të nenit 97 dhe nenit 98 të këtij ligji dhe plotëson kushtet e përcaktuara përkatësisht në pikat 1 dhe 2 të këtij neni.

4. Kur IPKSHB merr dijeni se një operator profesionist nuk zbaton kërkesat e përmendura në pikën 1 ose 2 të këtij neni, merr menjëherë masat e nevojshme për të garantuar që mospërputhja të mos vazhdojë.

Kur IPKSHB ka marrë masa, të ndryshme nga revokimi i miratimit dhe mospërputhja vazhdon, autoriteti revokon menjëherë miratimin e përmendur në pikën 1 ose 2 të këtij neni.

**Neni 100**

**Vërtetime të ndryshme nga vulosja e materialit të ambalazhit prej druri**

1. Elementet që përfshihen në vërtetimet zyrtare, specifike për bimët, produktet bimore ose objekte të tjera, përveç materialit të ambalazhit prej druri, të cilat kërkohen në zbatim të masave të miratuara në bazë të pikës 1 ose 2 të nenit 36 pika, nenin 37, pikë 2 ose 3 të nenit 46, nenit 49 ose pikës 2 ose 3 të nenit 56 të këtij ligji, miratohen me urdhër të ministrit.

2. Ky urdhër përcakton gjithashtu kërkesa në lidhje me një ose më shumë nga sa vijon:

a) miratimin e operatorëve profesionistë në lidhje me lëshimin e vërtetimeve zyrtare të përmendura në pikën 1 të këtij neni;

b) kontrollin nga IPKSHB të operatorëve profesionistë të miratuar sipas shkronjës a) të kësaj pike;

c) revokimin e miratimit të parashikuar sipas shkronjës a) të kësaj pike.

**Sektion 4**

**Eksporti i bimëve, produkteve bimore dhe objekteve të tjera nga territori i Republikës së Shqipërisë**

**Neni 101**

**Certifikata fitosanitare për eksport nga territori i Republikës së Shqipërisë**

1. Kur për eksportin e një bime, produkti bimor ose objekt tjetër nga territori i Republikës së Shqipërisë në një vend tjetër, kërkohet një certifikatë fitosanitare në përputhje me kërkesat fitosanitare të importit të atij vendi ('certifikatë fitosanitare për eksport'), kjo certifikatë lëshohet nga IPKSHB, me kërkesë të operatorit profesionist, kur plotësohen të gjitha kushtet e mëposhtme:

a) operatori profesionist është regjistruar në përputhje me nenin 67 të këtij ligji;

b) operatori profesionist ka nën përgjegjësinë e tij bimën, produktin bimor ose objektin tjetër që do të eksportohet;

c) sigurohet që ajo bimë, produkt bimor ose objekt tjetër përputhet me kërkesat fitosanitare të vendit importues në fjalë.

IPKSHB lëshon gjithashtu një certifikatë fitosanitare për eksport me kërkesë të personave ndryshëm nga operatorët profesionistë, nëse plotësohen kushtet e përcaktuara në shkronjat b) dhe c) të kësaj pike.

Për qëllim të kësaj pike, autoriteti kompetent nuk do të delegojë lëshimin e certifikatës fitosanitare për eksport tek asnjë person tjetër.

2. Pa cënuar detyrimet sipas Konventës Ndërkombëtare për Mbrojtjen e Bimëve (IPPC), dhe duke marrë parasysh standardet përkatëse ndërkombëtare, certifikata fitosanitare për eksport lëshohet kur informacioni i disponueshëm lejon IPKSHB të certifikojë përputhmërine e bimës, produktit bimor ose objektit tjetër me kërkesat fitosanitare të vendit importues. Ky informacion mund të sigurohet nga një ose më shumë nga elementët e mëposhtëm, sipas rastit:

a) inspektimet, marrja e mostrave dhe testimi, i bimëve, produkteve bimore ose objekteve të tjera, ose vendi i tyre i prodhimit dhe në afërsi të tij;

b) informacioni zyrtar mbi statusin e dëmtuesve në vendndodhjen e prodhimit, vendin e prodhimit, zonën ose vendin e origjinës së bimëve, produkteve bimore ose objekteve të tjera;

c) një pasaportë bimore, sipas parashikimit në nenin 79 të këtij ligji, që shoqëron bimët, produktet bimore ose objektet e tjera në fjalë, kur ajo pasaportë bimore vërteton rezultatet e inspektimeve nga IPKSHB;

d) vula e materialit të ambalazhit prej druri, siç përcaktohen në pikën 1 të nenit 96 të këtij ligji, ose vërtetimet e përcaktuara në pikën 1 të nenit 100 të këtij ligji;

e) informacioni i përfshirë në çertifikatën e para-eksportit të parashikuar në nenin 103 të këtij ligji;

f) informacioni zyrtar të përfshirë në çertifikatën fitosanitare të parashikuar në nenin 72 të këtij ligji, kur bimët, produktet bimore ose objektet e tjera kanë hyrë në territorin e Republikës së Shqipërisë nga një vend tjetër.

3. Certifikata fitosanitare për eksport duhet të jetë në përputhje me përshkrimin dhe formatin e modelit të përcaktuar në shkronjën a) të pikës 2 të nenit 106 të këtij ligji.

4. Certifikatat fitosanitare elektronike për eksport sigurohen nëpërmjet, ose në shkëmbim elektronik me një sistem të kompjuterizuar të menaxhimit të informacionit për kontrollet zyrtare.

**Neni 102**

**Certifikata fitosanitare për rieksport nga territori i Republikës së Shqipërisë**

1. Për rieksportin e një bime, produkti bimor ose objekti tjetër, me origjinë nga një vend tjetër dhe ka hyrë në territorin e Republikës së Shqipërisë nga vendi i origjinës ose një vend tjetër, kur është e mundur, lëshohet certifikatë fitosanitare për rieksport nga territori i Republikës së Shqipërisë ('certifikatë fitosanitare për rieksport'), në vend të certifikatës fitosanitare për eksport.

Certifikata fitosanitare për riekspor lëshohet nga IPKSHB me kërkesë të operatorit profesionist kur plotësohen të gjitha kushtet e mëposhtme:

a) operatori profesionist është i regjistruar nga IPKSHB në përputhje me nenin 67 të këtij ligji;

b) operatori profesionist është përgjegjës për bimën, produktin bimor ose objektin tjetër që do të rieksportohet;

c) sigurohet që ajo bimë, produkt bimor ose objekt tjetër janë në përputhje me kërkesat fitosanitare të vendit importues.

IPKSHB lëshon gjithashtu një certifikatë fitosanitare për rieksport me kërkesë të personave të ndryshëm nga operatorët profesionistë, nëse plotësohen kushtet e përcaktuara në shkronjat b) dhe c) të kësaj pike.

Për qëllim të kësaj pike, AKQ nuk delegon lëshimin e certifikatës fitosanitare për rieksport tek asnjë personi tjetër.

2. Pa cënuar detyrimet sipas Konventës Ndërkombëtare për Mbrojtjen e Bimëve (IPPC), dhe duke marrë parasysh standardet përkatëse ndërkombëtare, certifikata fitosanitare për rieksport lëshohet kur informacioni i disponueshëm lejon vërtetimin e përputhmërisë së bimës, produktit bimor ose objektit tjetër në fjalë me kërkesat fitosanitare të vendit importues dhe plotësimin e të gjitha kushteve të mëposhtme:

a) certifikata fitosanitare që shoqëron bimën, produktin bimor ose objektin tjetër në fjalë nga vendi i origjinës, ose një kopje e njësuar e saj, i bashkëlidhet certifikatës fitosanitare për rieksport;

b) bima, produkti bimor ose objekti tjetër në fjalë nuk është rritur, prodhuar ose përpunuar për të ndryshuar natyrën e tij, që nga hyrja në territorin e Republikës së Shqipërisë;

c) bima, produkti bimor ose objekti tjetër në fjalë nuk është ekspozuar ndaj ndonjë risku infektimi ose kontaminimi me dëmtues karantinorë ose dëmtues jo-karantinorë të rregulluar, të listuar si të tillë nga vendi pritës, gjatë ruajtjes në territorin e Republikës së Shqipërisë nga i cili do të eksportohet në atë vend;

d) është ruajtuar identiteti i bimës, produktit bimor ose objektit tjetër në fjalë.

3. Për pikën 2 të nenit 100 të këtij ligji do të zbatohet *mutatis mutandis*.

4. Certifikata fitosanitare për rieksport është në përputhje me përshkrimin dhe formatin e modelit të përcaktuar në shkronjën b) të pikës 2 të nenit 108 të këtij ligji.

5. Certifikatat fitosanitare elektronike për rieksport do të sigurohen nëpërmjet, ose në shkëmbim elektronik me një sistem të kompjuterizuar të menaxhimit të informacionit për kontrollet zyrtare.

**Neni 103**

**Certifikatat e para-eksportit**

 1. Autoritetet kompetente të vendit nga i cili eksportohen bimët, produktet bimore ose objektet e tjera të parashikuara në nenin 100 pika 1 të këtij ligji dhe autoritetet kompetente të vendit në të cilin janë rritur, prodhuar bimët, produktet bimore ose objektet e tjera, të ruajtura ose të përpunuara do të shkëmbejnë informacionin e nevojshëm fitosanitar si bazë për lëshimin e certifikatës fitosanitare për eksport.

2. Shkëmbimi i informacionit të përmendur në paragrafin 1 të këtij neni do të marrë formën e një dokumenti të harmonizuar ("certifikatë paraeksportit"), në të cilin autoritetet kompetente të vendit, në të cilin bimët, produktet bimore dhe objektet e tjera janë rritur, prodhuar, ruajtur ose përpunuar, të vërtetojnë përputhjen e këtyre bimëve, produkteve bimore ose objekteve të tjera me kërkesat specifike fitosanitare në lidhje me një ose më shumë nga sa vijon:

a) mungesa, ose prania nën një prag/kufi të caktuar, të dëmtuesve të veçantë në bimët, produktet bimore ose objektet e tjera në fjalë;

b) origjinën e bimëve, produkteve bimore ose objekteve të tjera në fjalë në një fushë të caktuar, vend prodhimi, vend prodhimi ose zonë;

c) statusin e dëmtuesve në fushë, vendin e prodhimit, vendin e prodhimit ose zonën e origjinës ose vendin e origjinës së bimëve, produkteve bimore ose objekteve të tjera në fjalë;

d) rezultatet e inspektimeve, marrjes së mostrave dhe testimit të bimëve, produkteve bimore ose objekteve të tjera në fjalë;

e) procedurat fitosanitare të aplikuara për prodhimin ose përpunimin e bimëve, produkteve bimore ose objekteve të tjera në fjalë.

3. Certifikata e para-eksportit do të lëshohet, me kërkesë të operatorit profesionist, nga autoritetet kompetente të vendit në të cilin bimët, produktet bimore ose objektet e tjera janë rritur, prodhuar, ruajtur ose përpunuar, ndërsa ato bimë, bimë produktet ose objektet e tjera janë në ambientet e operatorit profesional në fjalë.

4. Certifikata e paraeksportit do të shoqërojë bimët, produktet bimore dhe objektet e tjera në fjalë gjatë lëvizjes së tyre brenda territorit të Republikës së Shqipërisë, përveç rasteve kur informacioni i përfshirë në të shkëmbehet ndërmjet vendeve të interesuara nëpërmjet ose në shkëmbim elektronik me një informacion të kompjuterizuar të sistemit të menaxhimit për kontrollet zyrtare në nivel rajonal.

5. Pa paragjykuar kërkesat e përcaktuara në paragrafin 3, certifikata e para-eksportit mund të lëshohet kur bimët, produktet bimore ose objektet e tjera janë larguar nga ambientet e operatorit profesionist në fjalë, me kusht që inspektimet dhe, kur është e nevojshme, marrja e mostrave të ketë është kryer, duke konfirmuar përputhshmërinë e këtyre bimëve, produkteve bimore ose objekteve të tjera me një ose më shumë nga kërkesat specifike fitosanitare të përmendura në paragrafin 2 të këtij neni.

6. Çertifikata e para-eksportit do të përmbajë elementet dhe do të jetë në formatin e përcaktuar në shkronjën c) të pikës 2 të nenit 108 të këtij ligji.

7. Proçedurat për lëshimin e çertifikatës së para-eksportit miratohen me udhëzim të ministrit.

**KREU IX**

**MBLEDHJA, PËRDORIMI DHE SHKËMBIMI I INFORMACIONIT**

**Neni 104**

**Mbledhja dhe përdorimi i të dhënave**

1. Për të analizuar dhe për të kryer monitorimin e masave për shëndetin e bimëve, në bazë të këtij ligji, AKQ merr dhe përdor të dhënat që mbahen në kuadër të databazave të të dhënave nga IPKSHB dhe IPKZPIK, personat e miratuar si dhe nga organe të tjera të autorizuara për menaxhimin dhe mirëmbajtjen e databazave të të dhënave.

2. AKQ mund të përdorë edhe planet bazë topografike, grafikët topografikë (hartat), hartat e matjes së tokës si dhe hartat digjitale ortofotografike (ajrore).

3. Regjistrat, infromacionet dhe të dhënat tjera të cilat krijohen dhe mirëmbahen nga AKQ dhe financohen nga buxheti i shtetit.

4) Mënyra e nderlidhjes së të dhënave AKQ me databazat tjera të të dhënave dhe mënyra e mbledhjes së të dhënave nga bazat e tjera të të dhënave, miratohen me udhëzim ministri në përputhje me këtë ligj, legjislacionin për kontrollet zyrtare dhe legjislacionin për mbrojtjen e të dhënave.

**Neni 105 (104)**

**Elemente të informacionit, formati dhe afatet e njoftimeve, dhe njoftimet në rast të pranisë së dyshuar të dëmtuesve**

1. Rregulla specifike në lidhje me dorëzimin e njoftimeve të përmendura në pikat 1 dhe 2 të nenit 18, nenin 20, pikën 3 të nenit 26, pikën 6 të nenit 27, pikën 2 të nenit 28, pikën 7 të nenit 36, nënparagrafi i parë i pikës 3 të nenit 37, të nenit 37, pikën 1 të nenit 39, pikën 4 të nenit 45, pikën 4 të nenit 46, pikën 4 të nenit 51, pikën 6 të nenit 54, pikën 4 të nenit 55, pikën 4 të nenit 56, pikën 1 të nenit 64, pikën 2 të nenit 78 dhe pikën 5 të nenit 96 miratohen me udhëzim të ministrit. Këto rregulla kanë të bëjnë me një ose më shumë elementë të mëposhtëm:

a) elementet e informacionit që do të përfshihen në ato njoftime;

b) formatin e atyre njoftimeve dhe udhëzimeve se si të plotësohet ai format;

c) afatet për dorëzimin e artikujve të veçantë të informacionit siç përmendet në pikën a) të këtij paragrafi;

d) rastet kur prania e dyshuar e një dëmtuesi duhet të njoftohet për shkak të nevojës për të ndërmarrë veprime të shpejta në funksion të biologjisë së tij dhe mundësisë së përhapjes së shpejtë dhe të gjerë;

e) rastet e mospërputhshmërisë që duhet të njoftohen kur kjo mospërputhje krijon risk për përhapjen e një dëmtuesi karantinor në Republikën e Shqipërisë ose një dëmtuesi që kualifikohet përkohësisht si dëmtues karantinor.

**KREU X**

**DISPOZITAT RREGULLATORE**

**Neni 106**

**Për zbatimin e masave mbrojtese kundër dëmtusve**

1. Kushtet uniforme për zbatimin e masave mbrojtëse kundër dëmtuesve të bimëve në zbatim të këtij ligji përcaktohen në pikën 2 të këtij neni dhe përmban:

a. Listën e dëmtuesve të karantinorë për Republikën e Shqipërisë.

b. Listën e zonave të mbrojtura dhe dëmtuesit karantinor përkatës të zonës së mbrojtur.

c. Listën e dëmtuesve jo karantinor të rregulluar për Republikën e Shqipërisë (DJKRR) dhe bimët specifike për mbjellje, me kufirin kritik.

ç. Masat për të parandaluar praninë e DJKRR-ve në bimët e specifikuara për mbjellje.

d. Listën e bimëve, produkteve bimore dhe objekteve të tjera, hyrja e të cilave në territorin e Republikës së Shqipërisë nga vendet e tjera është e ndaluar.

e. Listën e bimëve, produkteve bimore dhe objekteve të tjera, me origjinë nga territori i Republikës së Shqipërisë dhe kërkesat e veçanta përkatëse për lëvizjen e tyre brenda territorit të vendit.

ë. Listën e bimëve, produkteve bimore dhe objekteve të tjera, me origjinë nga vendet e tjera dhe kërkesat e veçanta përkatëse për hyrjen e tyre në territorin e Republikës së Shqupëri.

f. Listë e bimëve, produkteve bimore dhe objekteve të tjera, hyrja e të cilave në zona të caktuara të mbrojtura është e ndaluar.

g. Listën e bimëve, produkteve bimore dhe objekteve të tjera që do të hynë ose do të lëvizin brenda zonave të mbrojtura dhe kërkesat e veçanta përkatëse për zonat e mbrojtura

gj. Listën e bimëve, produkteve bimore dhe objekte të tjera, të cilat duhet të shoqërohen me certifikatë fitosanitare, si dhe ato për të cilat nuk kërkohet certifikatë fitosanitare, për hyrjen e tyre në territorin e Republikës së Shqipërisë.

h. Listën e bimëve, produkteve bimore dhe objektet e tjera për të cilat kërkohet një certifikatë fitosanitare për hyrjen e tyre në një zonë të mbrojtur nga disa vende të tjera të origjinës ose dërgimit

i. Listën e bimëve, produkteve bimore dhe objektet të tjera për të cilat kërkohet pasaportë bimore për lëvizjen brenda territorit të vendit

j. Listën e bimëve, produkteve bimore dhe objekteve të tjera për të cilat kërkohet një pasaportë bimore me përcaktimin "PZ ZMD" për hyrje dhe lëvizje brenda zonave të mbrojtura të caktuara.

 2. Ministri me urdhër miraton kushtet uniforme për zbatimin e masave mbrojtëse kundër dëmtuesve të bimëve në zbatim të këtij ligi të përcaktura në pikën 1 të këtij neni.

**Neni 107**

**Përmbajtja, formati, kodi i gjurmushmërisë dhe kriteret që duhet të plotësojnë operatorët profesionistë për tu miratruar për lëshimin e Pasaportës Bimore**

Përmbajtja, formati dhe kriteret që duhet të plotësojnë operatorët profesionistë për lëshimin e Pasaportës Bimore, miratohen me urdhër ministri dhe përfshin:

1. Përmbajtjen, formatin dhe kodin e gjurmushmërisë së pasaportës bimore për lëvizje brenda territorit të Republikës së Shqipërisë dhe të pasaportës bimore për hyrjet dhe lëvizjet brenda zonës së mbrojtur, si dhe llojet dhe speciet e bimëve për mbjellje për të cilat nuk zbatohet përjashtimi i përmendur në pikën 3, të nenit 84 të këtij ligji;

2. Kriteret që duhet të plotësojnë operatorët profesionistë për të përmbushur kushtet e përcaktuara në shkronjën a) të pikës 1 të nenit 90, të këtij ligji dhe procedurat për përmbushjen e këtyre kritereve.

**Neni 108**

**Përmbatja dhe modeli i certifkatave fitosanitare**

1. Përmbatja e certifikates fitosanitare për hyrjen në territorin e Republikës së Shqipëris të bimëve, produkteve bimore ose objekteve të tjera, përcaktohet në pikën 3 të këtij neni dhe përfshin:

a. Certifikatat fitosanitare për eksport siç përmendet në pikën 1 të nenit 77 të këtij ligji.

b. Certifikatat fitosanitare për rieksportim siç përmendet në 1 të nenit 77 të këtij ligji.

2. Përshkrimin dhe formatin e modelit të certifikatës fitosanitare për eksportin dhe rieksportin e bimëve, produkteve bimore ose objekteve të tjera nga territori i Republikës së Shqipërisë drejt një vendi tjetër përcaktohen sipas pikës 3 të këtij neni dhe përfshin:

a. Certifikatën fitosanitare për eksport siç përmendet në pikë 3 të nenit 101 të këtij ligji.

b. Certifikatën fitosanitare për rieksportim siç përmendet në pikën 4 të nenit 102 të këtij ligji.

c) Certifikatën e para-eksportit siç përmendet në pikën 6 të nenit 103.

3. Përmbatja dhe modeli i certifikatave fitosanitare sipas pikës 1 dhe 2 të këtij neni miratohen me urdhër ministri.

**Neni 109**

**Standardet Ndërkombëtare për Masat Fitosanitare (ISPM-të)**

Standardet Ndërkombëtare për Masat Fitosanitare (ISPM) miratohen me udhëzim ministri.

**Neni 110**

**Manualet fitosanitare, protokollet fushore dhe procedura e marrjes së mostrave**

1. Manuali fitosanitare për kontrollet zyrtare të ngarkesave me bimë, produkte bimore dhe objektet e tjera në import, miratohet udhëzim ministri.

2. Manuali fitosanitare për kontrollet zyrtare të ngarkesave me bimë, produkte bimore dhe objektet e tjera në eksport, miratohet udhëzim ministri.

3. Procedura e marrjes së mostrave të bimëve, produkteve bimore dhe objektet e tjera dhe dërgimi në laboarator për testim, miratohet udhëzim ministri.

**KREU XI**

**KUNDËRVAJTJE ADMINISTRATIVE**

**Neni 111**

**Kundërvajtje administrative**

1. Kur nuk përbëjnë vepër penale, shkeljet e mëposhtme të dispozitave të këtij ligji përbëjnë kundërvajtje administrative dhe ndëshkohen me:
2. Gjobë 50,000 lekë, në rastet kur veprohet në kundërshtim me pikën 4, 5 dhe 6, të nenit 23 të këtij ligji;
3. Gjobë 100,000 lekë, në rastet kur veprohet në kundërshtim me pikën 1, të nenit 43 të këtij ligji;
4. Gjobë 50,000 lekë, në rastet kur veprohet në kundërshtim me pikën 1, të nenit 67 të këtij ligji;

ç) Gjobë 100,000 lekë, në rastet kur veprohet në kundërshtim me pikën 1 dhe 2, të nenit 70 të këtij ligji;

1. Gjobë 10,000 lekë, në rastet kur veprohet në kundërshtim me nenin 89 të këtij ligji;

dh) Gjobë 100,000 lekë, në rastet kur veprohet në kundërshtim me pikën 1 dhe 2, të nenit 91 të këtij ligji;

1. Gjobë 100,000 lekë, në rastet kur veprohet në kundërshtim me pikën 1, të nenit 94 të këtij ligji;

ë) Gjobë 100,000 lekë, në rastet kur veprohet në kundërshtim me pikën 1, të nenit 96 të këtij ligji;

1. Gjobë 150,000 lekë, në rastet kur veprohet në kundërshtim me pikën 1, të nenit 98 të këtij ligji;

**Neni 112**

**Procedurat e kundërvajtjes administrative**

1. Të drejtën e dhënies së masës administrative, siç është përcaktuar në nenin 111, të këtij ligji, e ka inspektori i IPKSHB dhe IPKP, sipas fushës së përgjegjësisë.
2. Ankimi lidhur me masat administrative bëhet sipas legjislacionit në fuqi për inspektimin.
3. Ekzekutimi bëhet sipas përcaktimeve të Kodit të Procedurave Administrative.

**KREU XII**

**DISPOZITAT KALIMTARE DHE PËRFUNDIMTARE**

**Neni 113**

**Dispozitë kalimtare**

1. Institucionet përgjegjëse do mbajnë funksionet për shëndetin e bimeve të përcaktuar sipas Kreut II, të ligjit 105/2016, “Për Mbrojtjen e Bimëve”, të ndryshua, deri në organizimin dhe funksionimin e autoriteteve kompetente të përcaktuar në pikën 3 të nenit 7 të këtij ligji.

**Neni 114**

**Akte nënligjore në zbatim të këtij ligji**

1. Ngarkohet Këshilli i Ministrave për nxjerrjen e akteve nënligjore në zbatim të pikës 3, të nenit 7; neni 11.

1. Ngarkohet ministri të nxjerrë aktet nënligjore në zbatim të pikës 3, të nenit 4; pikës 3, të nenit 9; pikës 1 dhe 3, të nenit 10; shkronjës a), të pikës 1, të nenit 13; pikës 2 dhe 3, të nenit 16; pikës 1 dhe 6, të nenit 17; pikës 2, të nenit 20; pikës 7, të nenit 28, pikës 1, 2, 3 dhe 4, të nenit 29; pikës 4, të nenit 30; pikës 5, të nenit 33; pikës 2, të nenit 36; pikës 1 dhe 5, të nenit 38; pikës1, të nenit 49; pikës 2, të nenit 43; pikës2, të nenit 46; pikës 3 dhe 6, të nenit 47; pikës 2, të nenit 48; pikës 1, të nenit 49; pikës 3, të nenit 50; pikës 2, të nenit 51; pikës 5, të nenit 53; pikës 1, të nenit 62; pikës 2, të nenit 63; pikës 3, të nenit 66; pikës 4, të nenit 67; nenit 68; pikës 3, të nenit 74; pikës 2, të nenit 76; pikës 1 dhe 2, të nenit 82; pikës 2, të nenit 84; pikës 4, të nenit 88; pikës 2, të nenit 90; pikës 2, të nenit 97; pikës 1, të nenit 100; pikës 7, të nenit 103; pikës 4, të nenit 104; pikës 1, të nenit 105; pikës 2, të nenit 106; neni 107; pikës 1, 2 dhe 3 të nenit 110, pikës 3, të nenit 108
2. Ngarkohet ministri dhe ministri përgjegjës për financat të nxjerrë aktet nënligjore në zbatim të pikes 2, të nenit 8;

**Neni 115**

**Shfuqizime**

1. Të gjitha detyrimet dhe masat ligjore për shëndetin e bimëve të përcaktuar në Ligjin nr. 105/2016, datë 27.10.2016, “Për Mbrojtjen e Bimëve”, të ndryshuar, shfuqizohen me hyrjen në fuqi të këtij ligji.

2. Deri në daljen e akteve nënligjore në zbatim të këtij ligji, mbeten në fuqi aktet nënligjore në zbatim të ligjit nr. 105/2016, datë 27.10.2016, “Për Mbrojtjen e Bimëve”, të ndryshuar, për aq sa përputhen me ligjin në fuqi.

**Neni 116**

**Hyrja në fuqi**

Ky ligj hyn në fuqi 2 (dy) vjet pas botimit në Fletoren Zyrtare.

1. Ky ligj është përafruar pjesërisht me Rregulloren (BE) 2016/2031 të Parlamentit Evropian të Këshillit të datës 26 tetor 2016 Për masat mbrojtëse kundër dëmtuesve të bimëve që ndryshon Rregulloren (BE) Nr. 228/2013, (BE) Nr. 652/2014 dhe (BE) Nr 1143/2014 i Parlamentit Evropian dhe i Këshillit dhe duke shfuqizuar Direktivat e Këshillit 69/464/EEC, 74/647/EEC, 93/85/EEC, 98/57/EC, 2000/29/EC, 2006 /91/EC dhe 2007/33/EC, numër CELEX 02016R2031, Fletorja Zyrtare e Bashkimit Evropian, Seria L 317 datë 23.11.2016, faqe 4-104; [↑](#footnote-ref-1)